ނިދިނައުން | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް ނިދިނައުން\nނިދިނައުން ކުރިމަތި ކުރުވާ ކަންތައްތައް\nއުމުރުން ދުވަސްވުމާއި، ނިދިނައުން\nނިދިނައުމުގެ މައްސަލަ ހައްލުކުރުމަށް ކުރެވިދާނެ ބައެއް ކަންތައްތައް\nނިދިނައުން މިއީ ވަރަށް ގިނަ މީހުންނަށް މިހާރަކަށް އައިސް ކުރިމަތިވާ މައްސަލައެކެވެ. ނިދި ނައުން މާނަ ކުރެވެނީ ނިދަން އޮށޯތުމަށް ފަހު ނިދަން އުދަގޫވުން، ރޭގަނޑު ދޭތެރެއަކުން ހޭލެވުމަށް ފަހު އަލުން ނިދަން އުދަގޫވުން، ފަދަ ކަންކަން ކުރިމަތިވުމަށް ނިސްބަތްކޮށެވެ. ބައެއް މީހުންނަށް މާހެދުނާއި، ހޭލެވުން، އަދި ރަގަޅަށް ނުނިދުމުގެ ސަބަބުން ހެދުނު ހޭލާއިރު ވަރުބަލި ކަން އިހްސާސް ވުމަކީ ވެސް ވެދާނެ ގޮތެކެވެ. އަދި ނިދި ފުރިހަމައަށް ނުލިބުމުން މުޅި ދުވަސް ވަރުބަލި ކަމުގައި ހޭދަކުރަން ޖެހުމަކީ ވެސް ވެދާނެ ގޮތެކެވެ. ކަންކަމަށް ވިސްނުން ކުޑަވުމާއި، ސަމާލުކަން ކުޑަވުމަކީ ވެސް ފުރިހަމައަށް ނިދި ނުލިބިއްޖެ ނަމަ ވެދާނެ ކަންތައްތަކެވެ.\nނިދިނައުމުގެ މައިގަނޑު ދެވައްތަރެއް ވާކަން ފާހަގަ ކުރެވެއެވެ. ފުރަތަމަ ވައްތަރު (ޕްރައިމަރީ) ގައި ނިދި ނައުން ކުރިމަތިވަނީ އެއްވެސް ބައްޔެއް ނުވަތަ ޞިއްޙަތަށް އަންނަ ބަދަލެއްގެ ސަބަބަކުން ނޫނެވެ. ދެވަނަ ވައްތަރު (ސެކަންޑްރީ) ގައި ނިދިނައުން ގުޅިފައިވަނީ، ބައްޔެއް ފަދަ ކަމެއްގެ ސަބަބުން ޞިއްޙަތަށް ބަދަލު އައުން، ބޭހެއް ބޭނުންކުރުން، ނުވަތަ ބަނގުއާވި، ފަދަ އެއްޗެއް ބޭނުންކުރުން ކަހަލަ ކަންކަމާއި އެވެ.\nނިދިނައުމުގެ މައްސަލަ ބައެއް މީހުންނަށް ކުޑަ ދުވަސްކޮޅަކަށް ކުރިމަތިވާއިރު އަނެއްބައި މީހުންނަށް މިއީ ދިގުދެމިގެންދާ ދާއިމީ ކަމަކަށް ވެސް ވެއެވެ. އަދި ބައެއް މީހުންނަށް ނިދިނައުމުގެ މައްސަލަ އަކީ ދޭތެރެއަކުން ކުރިމަތިވެފައި، ރަގަޅުވެ، އަނެއްކާ ވެސް ކުރިމަތިވާ އުދަގުލަކަށް ވެއެވެ.\n1- ދިރިއުޅުމުގައި ދިމާވާ އެކިއެކި ކަންތައްތައް: މިސާލަކަށް ތިމާގެ މީހަކު މަރުވުން، އަދާކުރަމުން އައި ވަޒީފާ ގެއްލުން ފަދަ ކަންކަމަކީ ބައެއް މީހުންނަށް ނިދިނައުމަށް މެދުވެރިވާ ސަބަބަކަށް ވަނީ ވެފައެވެ.\n6- މަސްތުވާ ތަކެތި ބޭނުންކުރުން: މަސްތުވާ ތަކެތީގެ ތެރޭގައި ހިމެނޭ ހަޝިޝް، ހިރޮއިން، ކޮކޭއިން، އަދި އެލްއެސްޑީ ފަދަ ތަކެތި ބޭނުންކުރުމުން ރޭގަނޑު ވަގުތުތަކުގައި ނިދުމަށް އުދަގޫވެގެން ދެއެވެ.\nބަލިވެއިނުމަށް ފަހު ފުރަތަމަ3މަހާއި ފަހު3މަހުގެ ތެރޭގައި ނިދިނައުމުގެ މައްސަލަ ވަރަށް ގިނަ އަންހެނުންނަށް ކުރިމަތިވެއެވެ. ބަލިވެއިންނަތާ ކުރީކޮޅު ކުރިމަތިވާ މޭނުބައިކުރުމާއި ހޮޑުލެވުން، އަދި ވަރުބަލިވުން ފަދަ ކަންކަމަކީ ނިދި ފުރިހަމައަށް ލިބުމަށް ހުރަސް އަޅާ ކަންކަމެވެ.. ފަހުކޮޅު ނިދިނައުމަށް މެދުވެރިކުރުވާ ސަބަބުތަކުގެ ތެރޭގައި ވިހެއުމަށް ނަފްސާނީގޮތުން ބިރުގަތުން، ވަރުބަލިވުން، ރަހިމުގެ ސައިޒު ބޮޑުވުމުން ލިބޭ ހާސްކަން، ފަދަ ކަންތައްތައް ހިމެނެއެވެ.\nއުމުރުން 65 އަށްވުރެ މަތީގެ މީހުންގެ ތެރެއިން ގާތްގަނޑަކަށް 50 އިންސައްތަ މީހުންނަށް ނިދިނައުމުގެ މައްސަލަ ކުރިމަތިވާ ކަމަށް ދިރާސާތަކުން ދައްކައެވެ. އުމުރުން ދުވަސްވުމުން ތަބީއީ ގޮތެއްގައި ވެސް ނިދުމުގެ އާދައަށް ބަދަލު އާދެއެވެ. ދުވާލެއްގެ މައްޗަށް ނިސްބަތުން ނިދޭ މިންވަރު މަދުވެ، އަދި ފުރިހަމަ ނިދި ލިބުމަށް ހުރަސްތަކާއި ކުރިމަތި ވެއެވެ. އުމުރުން ދުވަސްވެ ދިއުމުން ނިދިނައުން ނުވަތަ ނިދުމަށް ބަދަލުގެނުވާ ކަންތައްތަކުގެ ތެރޭގައި އަންނަނިވި ކަންތައްތައް ހިމެނެއެވެ.\n1- ނިދުމުގެ އާދައަށް ބަދަލުއައުން: އާންމުކޮށް ނިދޭ މިންވަރު އުމުރުން ދުވަސްވުމުން ތަބީއީ ގޮތެއްގައި ވެސް މަދުވެއެވެ. ފުން ނުވަތަ އަރާމް ނިންޖެއްގައި ވަގުތުތައް ހޭދަކުރުން އުދަގޫ ކަމަކަށްވެއެވެ. މީގެ އިތުރުން ދުވާލުގެ ވަގުތުތަކުގައި ނިދުމަކީ ވެސް ރޭގަނޑު ނިދި އުމުރުން ދުވަސްވީ މީހުންނަށް މަހްރޫމްކުރުވާ ކަމަކަށް ވަނީ ވެފައެވެ.\n2- ބައެއް ކަހަލަ ދާއިމީ ބަލިތައް: އުމުރުން ދުވަސްވުމުން ދިމާވާ ހަދާން ނެތޭ ބަލި،ތުރުތުރު އަޅާ ބަލި، ހުޅުތައް ދުޅަވުން، މޭ އެންދުން، ހާރޓް ފޭލްވުން، އަދި އިއްދައިން ކެނޑުން ފަދަ ކަންކަމަކީ ނިދުމަށް ހުރަސް އަޅާ ކަންކަމެކެވެ. މިކަންކަމަކީ ނިދަށް އޮށޯތުމަށް ނިދެން އުދަގޫވެ، ގިނައިރު ނެގުމުގެ އިތުރުން ނިދީގައި ގިނަ ވަގުތު ހޭދަކުރުމަށް ވެސް ހުރަސް އަޅާ ކަންކަމެވެ. މީގެ އިތުރުން އުމުރުން ދުވަސްވުމުން އެކިބަލިތަކާއި ގުޅިގެން ދޭ ބޭސްތަކުގެ ސަބަބުން ވެސް ނިދިނައުން މެދުވެރި ކުރުވައެވެ.\n3- ނަފްސާނީ މައްސަލަތައް: އުމުރުން ދުވަސްވުމުން ކުރިމަތިވާ ބައެއް ކަހަލަ ނަފްސާނީ މައްސަލަ ތަކުގެ ސަބަބުން ވެސް ނިދި ނައުން މެދުވެރި ކުރުވައެވެ. ގާތްތިމާގެ މީހަކު މަރުވުން، ނުވަތަ ދަރިޔަކު މަރުވުން، އުޅޭގެ ކޮންމެ ވެސް ސަބަބަކާއި ހުރެ ބަދަލު ކުރުން ފަދަ ކަންތައްތަކަކީ މުސްކުޅިވެ، ދުވަސްވެފައިވާ މީހުންނަށް ނިދިނައުމަށް މެދުވެރިވާ ކަންތައްތަކެއް ކަމުގައި ވަނީ ވެފައެވެ.\n4- ވަޒީފާއިން ވަކިވުން: އަދާކުރަމުން އައި ވަޒީފާއިން ވަކިވެ، އުޅެން ޖެހުމުން އެކަނިވެރިކަމާއި، ހުސްވަގުތުތައް ކަމެއް ނެތި ހޭދަކުރަން ޖެހުމަކީ މުސްކުޅިވެ، ދުވަސްވުމުން ތަހައްމަލު ކުރަން އުދަގޫކަމަކަށް ވެއެވެ. ނަތީޖާއެއްގެ ގޮތުން ނިދިނައުން މެދުވެރި ކުރުވައެވެ.\nކުޑަކުދިންނަށްނާއި، ސުކޫލަށްދާ އުމުރުގެ ކުދިންނަށް ރެޔަކާއި، ދުވާލު މަދުވެގެން 8 ނުވަތަ9ގަޑިއިރުގެ ނިދި ބޭނުންވެއެވެ. ފުރިހަމަ ނިދި ނުލިބުމަކީ ކުޑަކުދިންނަށް ދުވާލުގެ ވަގުތުތަކުގައި އެކިއެކި އުދަގޫތަކާއި ކުރިމަތިލާން ޖެހޭ ކަމެކެވެ.\n- ކަނޑައެޅިފައިވާ ވަކިވަގުތެއްގައި ނިދަން ބާއްވައި، އަދި ވަކިގަނޑިއަކަށް ހޭލެއްވުން\n- ކެފޭއިން އެކުލެވޭ ބުއިންތައް ނުދިނުން\n- ނިދަން ބޭއްވުމުގެ ކުރިން ތާފަނާ ފެނުން ފެންވެރުވުން\n- ދުވާލުގެ ވަގުތު ތަކުގައި މާގަދަޔަށް ނުނިންދުން\n- ނިދާ ކޮޓަރި އަޑުމަޑުކަމާއި، ހިމޭންކޮށް ބޭއްވުން\n- ނިދާ ކޮޓަރީގެ ފިނިހޫނު މިން އެކަށޭނަ ވަރަކަށް ބެހެއްޓުމުގެ އިތުރުން ކުޑަކޮށް އަދިރިކޮށް ބެހެއްޓުން\n- ނިދަން ވުމުގެ ކުރިން އޮންނަ ވަގުތު ޓީވީ ބެލިޔަނުދިނުން\n- ނިދަންވުމުގެ ކުރިން އޮންނަ ވަގުތުގައި އެކިއެކި ކުޅިވަރު ކުޅުމުގައި ވަގުތު ހޭދަކުރިޔަ ނުދިނުން\n- ވީވަރަކުން ކެފެއިން އެކުލެވޭ ކާނާ އަދި ބުއިންތަކާއި ދުރުހެލިވާށެވެ. ޚާއްޞަކޮށް ރޭގަނޑު ކެއުމަށް ފަހު ނިދުމާއި ދޭތެރޭގައި މިފަދަ ބުއިންތަކާއި މުޅިން ދުރުހެލިވާށެވެ. ކެފެއިން އެކުލެވޭ ބާވަތް ތަކުގެ ތެރޭގައި ޗޮކްލެޓް، ކޮފީ އަދި ކަޅުސައި ފަދަ ބުއިންތައް ހިމެނެއެވެ. ދުންފަތުގެ އިސްތިއުމާލު ކުރުމުން ވެސް ދުރުހެލިވާށެވެ. އޭގައި އެކުލެވޭ ނިކޮޓިން އަކީ ނިދުމަށް ހުރަސްއަޅާ މާއްދާ އެކެވެ.\n- ދުވާލުގެ ވަގުތުތަކުގައި މާގަދަޔަށް ނިދުމަކީ ރަގަޅު ކަމެއްނޫނެވެ. ޚާއްޞަކޮށް މެންދުރު ފަސް ނުވަތަ ހަވީރުގެ ވަގުތުތަކުގައި ނިދުމަކީ ރޭގަނޑުގެ ނިދި ޚަރާބުވެގެން ދިއުމަށް މަގު ފަހިކުރުވާ ކަމެކެވެ. ކޮންމެ ހެން ނިދާލަން ބޭނުންވެއްޖެ 30 ވަރަކަށް މިނިޓް މެންދުރު ފަހު ނިދާލެވިދާނެ އެވެ.\n- ނިދަށް އޮށޯތުމުގެ ކުރިން ތާފަނާ ފެނުން ރަގަޅަށް ފެންވަރާލާށެވެ.މިކަމުގެ ސަބަބުން ހަށިގަނޑަށް ލުއިކަން ލިބި ފަސޭހަކަމާއި ނިދޭގޮތް ވެއެވެ. ބައެއް ފަހަރު ފެންވަރައިގެން ނިމިގެން މަސާޖުވެސް ކޮށްލެވިދާނެ އެވެ.\n- ކޮންމެ ވެސް ބާވަތެއްގެ ފޮތެއް ކިޔާލާށެވެ. ނުވަތަ ތިނޯސް ބޭނުންކޮށްގެން އެއްޗެއް ފެހުން ފަދަ ކަވި މަސައްކަތެއް ކުރަން ފަށާށެވެ. ނިދިނާންނަމަ އެކަމުން ސަލާމަތްވުމަށް ޓީވީ ބެލުން ނުވަތަ ރޭޑިޔޯ އަޑު އެހުމަކީ ރަގަޅު ކަމެއްނޫނެވެ. އެއީ މިފަދަ ކަންކަމުގެ ސަބަބުން ޓީވީ އިން ފެންނަ ނުވަތަ ރޭޑިޔޯ އިން އިވޭ އެއްޗަކަށް ސަމާލުކަން ދެވި ނިދިއައުމަށް ހުރަސް އެޅޭގޮތް ވެއެވެ.\n- ފަނޑުއައްޔެއް އެކުލެވޭ ބޮތްކެއް ނިދާގަނޑީގައި ބޭނުންކުރަން އާދަކުރާށެވެ. ހަމަމިހެން ކޮޓަރީގެ ފިނިހޫނުމިން މެދުމިނެއްގައި ބެހެއްޓުމަށް އާދަކުރާށެވެ. ކޮޓަރިން ވައިބޭރުވާނޭ ގޮތް ހުންނަން ޖެހޭނެ އެވެ. އެދުގައި އަޅާ ބެޑްޝީޓް، ބާލީއުރަ ފަދަ ތަކެއްޗަކީ އަބަދުވެސް ސާފު ކަންމަތީގައި ބެހެއްޓޭ ތަކެތި ކަމުގައި ހަދާށެވެ.\n- ނިދަން އޮށޯތުމަށް ފަހު މާބޮޑަށް ކަންކަމާއި ވިސްނަށް ނުހަދާށެވެ. މިގޮތަށް ކަންކަމާއި، ވިސްނަން ފެށުމުން ނިދަން އުދަގޫވެއެވެ. އަދި އެރޭގެ ނިދި އެއްކޮށް ގެއްލޭގޮތް ބައެއް ފަހަރު ވެއެވެ.\n- އަބަދުވެސް ވަކިގަޑިއެއްގައި ހޭލަން އާދަކުރާށެވެ. ހަމަމިހެން ވަކިގަޑިއެއްގައި ނިދަށްއޮށޯތުމަށް ހަދާން ކުރާށެވެ. ހޭލާން ބޭނުންވާ ގަޑިއަށް ހޭނުލެވި ތަކުރާރު ވާނަމަ ސޯނާ ގަޑިއެއްގެ އެހީގައި ހޭލާންޖެހޭ ގަޑިއަށް ހޭލެވޭތޯ ބަލާށެވެ.\n- އަބަދުވެސް ކަސްރަތު ކުރަން އާދަކުރާށެވެ. ދުވާލަކު މަދުވެގެން 20 ވަރަކަށް މިނިޓް ކަސްރަތު ކުރުމުގައި ހޭދަކުރާށެވެ. އަދި ދުވާލުގެ ވަގުތުތަކަކީ ހަރަކާތްތެރި ވަގުތުތަކަކަށް ހަދާށެވެ. ނަމަވެސް ނިދަން މާގާތްވެފައި ވަނިކޮށް ކަސްރަތު ކުރުމަކީ ރަގަޅު ކަމެއް ނޫނެވެ. ނިދަން އޮށޯންނަށް5ނުވަތަ4ގަޑިއިރަށް ކައިރިވެފައި ވަނިކޮށް ކަސްރަތު ކުރުމަކީ ރަގަޅު ކަމެއް ނޫންކަމަށް ތަޖުރިބާކާރުން ވިދާޅުވެއެވެ.\n- ހަވީރުކޮޅު އަދި އިރާކޮޅު ގެ ވަގުތުތަކުގައި މާގަދަޔަށް ކެއުމަކީ ވެސް ރަގަޅު ކަމެއް ނޫނެވެ. ނަމަވެސް ނިދަން އޮށޯތުމުގެ ކުރިން ލުއިކެއުމެއް ނުވަތަ ސަޔެއް ފަދަ އެއްޗެއް އިޚްތިޔާރު ކުރެވިދާނެ އެވެ. މިގޮތުން ކިރުތައްޓަކާއި، ޕާން ފޮއްޗެއް ފަދަ އެއްޗެއް ނިދަން އޮށޯތުމުގެ ކުރިން ބޭނުންކޮށް ލެވިދާނެ އެވެ.\n- ކޮޓަރީގައި ހުންނަ އަލީގެ ސަބަބުން އުދަގޫވާނަމަ މާސްކެއް ފަދަ އެއްޗެއް ބޭނުންކުރެވިދާނެ އެވެ. އަދި މާއަޑުގަދަ ނަމަ ''އިއަރ ޕްލަގް'' ފަދަ އެއްޗެއް ބޭނުންކުރެވިދާނެ އެވެ.\n- ނިދަން އޮށޯތުމަށް ފަހު ނުނިދެ ގިނައިރު ވާންފަށައިފިނަމަ ތެދުވާށެވެ. އެއަށްފަހު ދެން ނިދަން އޮށޯތުމުގެ ކުރިން ކުރެވިދާނެ ކަންތައްތަކުގެ ލިސްޓެއް ހަދާށެވެ. އަދި އެއަށްފަހު އެލިސްޓްގައިވާ ކަންތައްތައް މަޑުމަޑުން ފުރިހަމަ ކުރާށެވެ. މިގޮތަށް ހެދުމުން ބައެއް ފަހަރު އެހެން ޚިޔާލުތަކާއި، ދުރުވެ، އަދި އެކަންކަން ފުރިހަމަކުރުމަށް ހޭދަކުރާ ވަގުތުގެ ތެރޭގައި ނިދިއަންނަގޮތްވެ، ނިދުމަށް މަގުފަހިވެގެން ދެއެވެ.


Ishguga jahaa goh moheny keeve? | Dhiislam\nނަސޭހަތް ޖުލައި 1, 2019\nދިވެހި ޒުވާނުންގެ ލޯބީގެ ވާހަތަކަކީ ވަރަށް ލޯބި ހިތި ވާހަކަތަކެކެވެ. ތަފާތު ރަހަތަކާއި ޒަމާނީ ކުލަތަކުން ޖަރީވެފައިވާ އެލޯބިތަކުގެ ވާހަކަތައް ނުހަނު ގިނައިން އަޑުއިވެއެވެ. ތަފާތު އެކި އޮއިވަރުތަކުގައިޖެހި ބައެއް ލޯބީގެ ބޮއްކުރާތައް ބެހިގެން ދިޔަ ހިސާބެއްވެސް ނޭނގެއެވެ. ހުޅަނގުގެ ކާފަރުންނާއި ދީނާ އިދިކީލަ މީހުންގެ ފަލްސަފާތަކުގެ މައްޗަށް މިސްރާބު ސީދާކޮށްފައިވާ އެބައިމީހުންގެ ލަވް ސްޓޯރީތަކުގެ ތޫފާންތަކަށް ނިމުމެއް ނެތެވެ. ނަގާފައިވާ ކަޅު ބޯ ވިލާތަކުން ސަލާމަތްވެ މިންޖުވާނެ ގޮތެއް އެވާހަކަ ތަކުގެ ބަތަލުންނާއި ބަތަލާއިންނަށް ވެސް ނޭންގެއެވެ.\nއާދެ! ދައްކަން މިއުޅެނީ ދިވެހިންގެ ތެރޭގައި ވަރި ގިނަ ވާހަކައެވެ. ދިވެހި ޒުވާން ޖޯޑުތަކުގެ ލޯބީގެ ގޮށްތައް ފިސާރި އަވަހަށް ރޫޅޭ ވާހަކައެވެ. ރާއްޖެއަކީ ވަރި ގިނަ ޤައުމެއްކަމަށް އަޑުފަތުރާ ކޮންމެ ފަހަރަކު އިސްލާމްދީނާއި ގުޅުވައެވެ. އަދި ހުޅަނގުގެ އާދަތަކާއި ގޮތްތަކަށް ތަރުހީބުދީ އެވާހަކަތަކުގެ އަޑު މީސްމީޑިޔާގައި ގަދަކުރެއެވެ. އެހެންކަމުން މިރިޕޯޓްގައި މި އަލިއަޅުވައިލަނީ އިސްލާމީ އުސޫލުތަކުގެ ތެރެއިން ކައިވެންޏެއް ބާއްޖަވެރިކުރުމަށް ދެމަފިރިންނަށް ކުރެވިދާނެ ބައެއް ކަންކަމަށެވެ.\nއެގޮތުން ދިވެހި މުޖުތަމަޢަށް ބަލާލާއިރު މިއަދު ގިނަ ޒުވާނުން ކައިވެނީގެ ގޮށް ޖެހުމުގެ ކުރިން ދަސްކުރުމާއި އަޖުމަ ބެލުމުގެ ގޮށްޖަހައެވެ. ކައިވެނިން ބޭރުން ހުއްދަ ނޫން ޗެޓްތަކާއި ފޯންކޯލްތަކާއި ބައްދަލުވުންތައް ބާއްވައެވެ. މާތް ﷲ ޙަރާމް ކުރައްވާފައިވާ މިންތަކުގެ ތެރެއަށް ވަދެ ޑޭޓްތަކަށްގޮސް ޝަހްވާނީ ރާގުގައި ގޮވާލާ ޝައިތާނީ ގޮވާލުމަށް އިޖާބަދެއެވެ. ހައިރާންވާން ޖެހޭ ކަމަކީ މިފަދަ ގިނަ ކަންކަން މައިންބަފައިންނާއި ޢާއިލާގެ މީހުންނާއި ރައްޓެހިންގެވެސް ރުހުމާއިއެކު ކުރާކަމެވެ. މިފަދަ ގޮތެއްގައި އެތައްދުވަހެއް ވަންދެން ޒުވާން ދުވަސްވަރު ހޭދަކުރެއެވެ. ބައެއް މާބުރު އެތައް މަލަކުން ފޮނިބޮމުން ދުވާއިރު ބައެއް މާތަކަކީ ނީލަމުގައި ބޭނުން މާބުރަކަށް އަޖުމަ ބަލަން ބެހެއްޓިފައިވާ އެއްޗެކެވެ. ނަތީޖާއަކަށް ވެގެންދަނީ ކައިވެންޏަކަށް ފަހުވެސް އާދަވެފައިވާ މިބަލިން މިފަދަ ފަރާތްތައް ސަލާމަތް ނުވާކަމެވެ. އަދި ކައިވެންނަށް ފަހު ކުރާނެ މާ ގިނަ ކަންތައްތަކެއްވެސް ނެތްކަމެވެ. ދެން ފެނިގެން ދަނީ އިސާހިތަކު ވަރިފަށަށް އަރާތަނެވެ.\nބަވަނަވަމުންދާ މިދުނިޔޭގައި އުފާވެރި ކައިވެނިތަކަށް ހުރަސްއަޅާ އެންމެ ބޮޑު އެއް ހަތުރަކީ ބޭކާރު ވަގުތުތަކެވެ. ކައިވެންޏަށް ފަހު ދެމަފިރިންކުރެ މީހަކަށް އަނެކާއަށް ވަގުތު ހުސްކޮށެއް ނުދެވޭ. ފިރިހެނަކު ނަމަ ކުޅުމާއި ރައްޓެހިންނާއިއެކު މަޖާ ކުރުމުގައެވެ. ކޮފީތަކާއި ދަތުރު ތަކުގައެވެ. ގެއިން އެއްޗެއް ކާނެ ވަގުތެއް ބޯނެ ވަގުތެއްނުވެއެވެ. ގެއަށް ވަދެއްޖެ ނަމަ ނިދާފައެވެ. އަންހެނަކު ނަމަ ވަޒީފައަށްދަނީއެވެ. ނުވަތަ ގޭގަ އިނދެގެން ޑްރާމާ ބަލާ ފިލްމް ބަލަނީއެވެ. ނުވިތާކަށް ލިބޭ ހުސްވަގުތުތަކުގައި އަތަށް ފޯނު ލައިގެން އޭގެ މަސްތުގައެވެ. ނަތީޖާއަކަށް ވެގެންދަނީ ޒަމާނުގެ މިވަސީލަތްތައް އައިސް ދެމަފިރިންވެސް ދުރުކުރުމެވެ. މައްސަލަތަކާއިމެދު ވާހަކަ ދައްކާނެ ވަގުތުނުވެ ކުދިކުދި މައްސަލަތައް އެކުވެ ބޮޑެތިވެ ޝަކުވާގެ ފަރުބަދަތައް ފަދައިން ވެގެންދިޔުމެވެ. ވަށައިގެންތިބި މީހުން އަޅަމުންދާ ދޮގާއި ތުހުމަތުގެ ދަރުތަކުގައި ކައިވެނީގެ ބިނާ އަނދާހުލިވެގެން ދިޔުމެވެ.\nކައިވެނިތައް ރޫޅި އަބާއްޖަވެރިވާ އަނެއް ސަބަބަކީ މާއްދީ ގޮތުން އަދި ރޫހާނީ ގޮތުންވެސް ތަނަވަސްކަން ނެތުމެވެ. ދެމަފިރިންކުރެ އެކަކީވެސް އިސްލާމް ދީނުގައި ކަނޑައަޅުއްވަފައިވާ ކަންކަމަށް ފަރުވާތެރިނުވާ މީހެއްނަމަ އޭނާއަށް އޭނާ އެކުރާ ގޯސްކަންތައް ބުނެދެވޭނެ އަދި ވިސްނައިދެވޭނެ އަސާސެއް ނުވެއެވެ. ދަންނަންޖެހޭ ހަޤީޤަތަކީ ﷲގެ ޙައްޤުތަކަށް ރައްކާތެރިނުވާ މީހާ އަޅުންގެ ހައްޤުތަކަށް ވެސް ފުރިހަމަ ގޮތުގައި ރައްކާތެރިނުވާނެކަމެވެ. ދީނަށް ލޯތްބެއްނެތް ފިރިންގެ ސަބަބުން އިސްލާޙްވާން ބޭނުންވެފަ ތިބި ކިތައް ކިތައް އުޚުތުން ހަލާކުވެފަވޭތޯއެވެ؟ އަދި ނުކިޔަމަންތެރި ފިސާރި އަންހެނުންގެ ސަބަބުން ކިތައް ކިތައް ޞޯލިޙް ފިރިން މަގުގެއްލިފައިވޭތޯއެވެ؟ ދީނަށް ޢަމަލެއް ކުރުން ނެތްތަނުގައި ދީނުގެ ޢިލްމެއްވެސް ނެތް ބަޔަކު އިރުއިރުކޮޅާ ވަރިވެ ކައިވެނި ކުރުމުން މިއީ ހައިރާންވާން ޖެހޭ ކަމެއްބާއެވެ؟ ހަމަ މިނޭވާގައި މާއްދީ ފުދުންތެރިކަން ނެތުމަކީވެސް އާއިލީ ބިނާގައި ރެނދު އެޅުމަށް މަގުފަހިވާ ސަބަބެއްކަން ވެސް ދަންނަންޖެހެއެވެ. ވަންނާނެ ބޯހިޔާވަހިކަމެއް ނެތި ގިނަބަޔަކު އެއްތަނެއްގައި ދިރިއުޅެން ޖެހުމާއި ލިބޭ އެއްޗަކަށްވުރެ ޚަރަދުބޮޑު ދިރިއުޅުމަކަށް ދެވިހިފުމާއި އިސްރާފްބޮޑު އާދަކާދައަށް ބަރޯސާ ވުމަކީ ވެސް ވިސްނާލަންޖެހޭ ކަންކަމެވެ.\nދިރިއުޅުމެއް ބާއްޖަވެރިވުމަށްއެދޭ ފިރިއަކު ނަމަ އިސްލާޙްވުމުގެ މަސައްކަތް އަމިއްލަ ނަފްސުން ފަށަމާ ހިންގަވާށެވެ. އަނބިމީހާއާއި ދަރިންނަކީ އަމާނާތެކެވެ. އެބައިމީހުންނަށް ޙަލާލްތަކެތިން ޚަރަދުކުރަންޖެހެއެވެ. ބަލިވެއްޖެނަމަ އޯގާތެރިކަމާއިއެކު ހޭހަން ކުރަންޖެހެއެވެ. ވަގުތު ހުސްކޮށް ގޭތެރޭގެ ކަންކަމުގައި ބައިވެރިވެ އެހީތެރިވާންޖެހެއެވެ. ބައިވެރިޔާއަށް މާއަގުބޮޑު ނޫނަސް ދޭތެރެ ދޭތެރެއިން ހަދިޔާ ދިނުމަކީ ލޯބި އިތުރުވާނެކަމެކެވެ. ދިރިއުޅުމުގެ ކަންކަމުގައި އަނބިމީހާއާވެސް މަޝްވަރާކުރަންޖެހެއެވެ. އަދި އަނބިމީހާގެ ކިބައިން ފެންނަ ހިންހަމަނުޖެހޭ ކަންކަމާއިމެދު ރުޅި އިސްނުކޮށް ރިވެތި ގޮތުގައި ނަސޭހަތް ދޭންޖެހެއެވެ. ބޭރުން ވާހަކަ ހިފައިގެން އަންނަ މީހާއަށް ފުރުސަތުދީގެން ނުވާނެއެވެ. އަނބިމީހާއާއިމެދު ޣީރަތްތެރިވާންޖެހެއެވެ. ފޭސްބުކާއި އިންސްޓަރގްރާމް އަދި މިނޫނަސް މީސްމީޑިޔާގެ ތަފާތު ވަޞީލަތް ތަކުގައި ތިމާގެ ލޯބިވާ އަނބިމީހާ ގޮތްގޮތައް މޭކަޕްކޮށް ނުވަތަ ތިމާއާއި އެކޮށް ފޮޓޯނަގާ އެ އިޝްތިހާރުކުރުމަށް ނުރުހެންޖެހެއެވެ. މިފަދަ ޢަމަލްތަކުގެ ސަބަބުން ޙަސަދަވެރިންނާއި އެސްފީނާގެ ޝިކާރައަކަށްވެ ރޫޅިފައިވަނީ ކިތައް ކިތައް ޢާއިލާތޯއެވެ؟\nހަމަ މިގޮތަށް އަނބިމީހާވެސް ހެޔޮލަފާ ޞާލިޙް އަންބަކަށްވާން ޖެހެއެވެ. ފިރިމީހާއަށް ޚިދުމަތް ކުރުމަކީ އުފަލެއްކަމުގައި ދެކެންޖެހެއެވެ. ގޭތެރޭގެ މާހައުލަކީ ފިރިމީހާ ވަންނަން ގަޔާވާ ތަނަކަށް ހަދަން އެބަޖެހެއެވެ. ރީތި ހެދުމެއްގައި ހުރުމާއި ގޭތެރެ ސާފުތާހިރު ކުރުމާއި ފިރިމީހާ މަސައްކަތުން އެނބުރި އަންނައިރު ކާތަކެތި ތައްޔާރު ކޮށްފަ ބެހެއްޓުމަކީ ކުރެވިދާނެ ކަންކަމެވެ. ފިރިމީހާއަށް ފާރަލުމާއި ޝައްކުކުރުމާއި ކުރިމަތީގައި ބަސްގިނަކޮށް ޒުވާބުކުރުމާއި އަޑުލުމަކީ ހެޔޮލަފާ އަނބިންގެ ސިފައެއް ނޫނެވެ. އަދި ހަމަ އެހެންމެ ފިރިން އުފުލާ ބުރަޔަށް ޝުކުރުވެރިވުމާއި ދަތިއުނަދަގޫ ވަގުތުތަކުގައި ޝަކުވާ ނުކުރުމާއި އެބައިމީހުންގެ އައިބުތައް ސިއްރުކުރުމަކީވެސް ދިރިއުޅުން ބާއްޖަވެރިކުރުމަށް ކުރެވިދާނެ ކަންކަމެވެ. ފިރިމީހާވެސް ގޯސްމަގަކުން ދާނަމަ އަނބިމީހާވެސް އޭނާއަށް ރިވެތި ގޮތުގައި ނަސޭހަތްތެރިވާން ޖެހެއެވެ. ޢިތްފަތްތެރިވުމާއި ފިރިމީހާގެ މުދަލަށް ރައްކާތެރިވުމާއި ދަރިން ހެޔޮގޮތުގައި ތަރުބިއްޔަތު ކުރުމަކީވެސް ކައިވެނި ބާއްޖަވެރިވުމަށްހުރި ސަބަބުތަކެވެ. އާދެ! މިހުރިހާ ކަމަކީ ވެސް ތަފްޞީލީކޮށް އިސްލާމީ ޝަރީއަތުގައި އައިސްފައިވާކަންކަމެވެ. ބަޔާންވެފައިވާ ކަންކަމެވެ. ބޭނުންވަނީ އެއަށް ޢަމަލުކުރާނެ ޢާއިލާތަކެކެވެ. ނަބަވީ މަންހަޖަށް ފިކުރު ހިންގާނެ ސިކުނޑިތަކެކެވެ.\nއާދެ ދެކެވެމުން މިދަނީ ހަތަރު ފަސް އަހަރުގެ އިޝްގީ ގުޅުމަކަށްފަހު ދަސްވެ އިތުރުވެގެން ކުރާ ކައިވެނި މަސްދެމަސްތެރޭ ރޫޅިގެންދާ ވާހަކައެވެ. ވެޑިން ޕާޓީ ބާއްވަން އެތައް ހާސް ރުފިޔާއަކުން ކުރި ހަރަދުތަކާއި ގޮތްގޮތައްނެގި ފޮޓޯތައް ބޭކާރުވެގެންދާ ވާހަކައެވެ. ތިމާމެންވަރުގެ ލޯބިންއުޅޭ ބަޔަކު ނެތްކަމަށް ހީވާ ވަރަށް މީސް މީޑިޔާ ފުރާލާފަވާއިރު ލޯތްބަކީ ކޯއްޗެއްކަން ޙަޤީޤަތުގައި ނުވެސް އެނގޭ ވާހަކައެވެ. މިފަދަބަޔަކު ދެއިރުކާ ބޭހެއްހެން ކައިވެނިކޮށް ވަރިވުމަކީ ދުނިޔޭގެ ހަތް އަޖައިބުގެ ގޮތުގައި ދެކި ދެލޯބޮޑުވެ އަންތަރީސްވާން ޖެހޭ ކަމެއްބާވައެވެ! އެބައެއްގެ ދިރިއުޅުމުގެ މައްޗަށް ޝައިތާނާގެ ވަސްވާސްތައް ގަދަވެފައިވާ ދިރިއުޅުމަކީ ބާއްޖަވެރި ދިރިއުޅުމެއްނޫނެވެ. އެދިރިއުޅުމެއްގައި ފެންނާނީ ޝައްކުކުރުމާއި ތުހުމަތުކުރުންތަކެވެ. ޒުވާބުކުރުމާއި އަރާރުންވުންތަކެވެ. އަނިޔާވެރިކަމާއި ތަޅާފޮޅުމެވެ. ނަތީޖާއަކަށްވެގެންދަނީ ދެއަކުރުގެ ބާރުގަދަ ލަފްޒު އައިސް އެފަދަ ކައިވެނި ތަކުގެ ނައުތައް މާސިންގާ ބޮޑު ކަނޑުގެ ތެރެއަށް ފައްތާލުމެވެ. އެފަދަ ގޮތްނޭންގޭ ލޯބިތައް ޣަރަޤުކޮށްލުމެވެ. އަދި ވިސްނާ ފިކުރުކުރާ ބަޔަކަށް ޢިބުރަތެއްގެ ގޮތުގައި އެވާހަކަތައް ދޫތަކުން އަބަދާއި އަބަދު ޒިކުރު ކުރެވުމެވެ.


Dhoani hijack kurun: 26 meehakah dhauvaakohfi | Jazeera\tދޯނި ހައިޖެކް ކުރުން: 26 މީހަކަށް ދައުވާކޮށްފި - Jazeera\nދޯނި ހައިޖެކް ކުރުން: 26 މީހަކަށް ދައުވާކޮށްފި\nސާއިފް ޝިޔާދު December 30, 2020 175 views0\nލ. އަތޮޅު ވަޑިނޮޅު ކަނޑު ތެރެއިން މަސް ދޯންޏެއް ހައިޖެކް ކުރި ކަމަށް ބުނާ މައްސަލާގައި ހައްޔަރުކުރި 26 މީހަކަށް ދައުވާކުރުމަށް ނިންމައިފިއެވެ.\nމަސްވެރިކަން އުޅުނު "ފަސްކުރި" ދޯންޏަށް ތޫނު ހަތިޔާރާއެކު ތިރީހަކަށް މީހުން އެރީ އޮކްޓޯބަރު މަހުގެ 25 ވަނަ ދުވަހުއެވެ. އެމީހުން އަރާ ދޯނީގެ ކެޕްޓަނަށް ވަޅިން ބިރު ދައްކައި އެމީހުން ބޭނުންވާ ތަނަކަށް ދޯނި ގެންދިޔުމަށް އެދުނެވެ. އަދި ދޯނީގައި ދެން ތިބި ފަޅުވެރިންނަށް ވެސް ބިރު ދައްކައި އެމީހުންގެ އިރުޝާދުތަކަށް ތަބާވާން އެންގި ކަމަށް ވެސް ބުނެ އެވެ.\nމިއަދު ޕީޖީ އޮފީހުން މައުލޫމާތު ދީފައިވާ ގޮތުގައި، މި މައްސަލައިގައި 26 މީހުންގެ މައްޗަށްވެސް އުފުލާފައިވަނީ ބިރުދެއްކުމުގެ ކުށުގެ ދައުވާއެވެ. މި މީހުންގެ މައްސަލަ މިހާރުވަނީ ލ.ގަމު މެޖިސްޓްރޭޓް ކޯޓަށް ހުށަހަޅާފައެވެ.\nއެހެން ނަމަވެސް ދޯނީގެ ވެރިފަރާތުން ވަނީ ދޯނި "ހައިޖެކް" ކޮށްފައިވާ ކަމުގެ ތުހުމަތުތަކަށް ރައްދު ދީފައެވެ. ދޯނީގެ ވެރި ފަރާތުން ބުނީ އާއިލާގެ ބައެއް މީހުންނާއި އަދި ހެޔޮއެދޭ ރަހުމަތްތެރިންނާއެކު ދޯންޏަށްގޮސް ސުލްހަވެރިކަމާއެކު ހަވާލުކުރުމަށް އެދުނުކަމަށާއި ދޯނީގެ ފަޅުވެރިންނާއި އެއްވެސް ކަހަލަ ހަމަނުޖެހުމެއް ހިނގާފައެއްނުވާ ކަމަށެވެ.\nދޯނީގެ ވެރިފަރާތުން މައުލޫމާތު ދީފައިވާ ގޮތުގައި ދޯންޏާއި ހަވާލުވުމަށް ދިޔައީ ދޯންޏަށް ދައްކަން ޖެހޭ ފައިސާ ކާށިދޫ ދާއިރާގެ މެމްބަރު އަބްދުﷲ ޖާބިރުގެ ރިޗް ކްލަބް މޯލްޑިވްސްއިން ގަވާއިދާއި އެއްގޮތަށް ދައްކަމުން ނުދާތީއެވެ. މިކަން އަބްދުﷲ ޖާބިރު ވަނީ ދޮގުކޮށްފައެވެ.


Covid'ah faruvaa hoadhamun dhiya India ge mashooru dhuvuntheriyaa Milka maruvejje | Jazeera\tކޮވިޑްގައި ދުވުންތެރިޔާ މިލްކާ ސިންގ މަރުވެއްޖެ - Jazeera\nކޮވިޑަށް ފަރުވާ ހޯދަމުންދިޔަ އިންޑިއާގެ މަޝްހޫރު ދުވުންތެރިޔާ މިލްކާ ސިންގ މަރުވެއްޖެ\nލީވާން އަލީ ނާސިރް June 19, 2021 579 views0\nއިންޑިއާގެ މަޝްހޫރު ދުވުންތެރިޔާ މިލްކާ ސިންގް -- ފޮޓޯ: ޓުވިޓަރ\nކޮވިޑް-19 އަށް ފަރުވާ ހޯދަމުން ދަނިކޮށް އިންޑިއާގެ މަޝްހޫރު ދުވުންތެރިޔާ މިލްކާ ސިންގ މަރުވެއްޖެއެވެ.\nއުމުރުން 91 އަހަރުގައި މިލްކާ މަރުވީ ކޮވިޑަށް ފަހުވާ ހޯދަމުން ދަނިކޮށް ހުކުރު ދުވަހުގެ ރޭގެ ވަގުތެއްގައެވެ. އޭނާގެ އަންހެނުން ނިރްމިލާ ވަނީ މީގެ ފަސް ދުވަސް ކުރިން ކޮވިޑަށް ފަރުވާ ހޯދަމުން ދަނިކޮށް މަރުވެފައެވެ.\nރިޕޯޓްތައް ބުނާގޮތުން މިލްކާގެ ޖަނާޒާގެ ކަންކަން ކުރިޔަށް ގެންދިޔުމަށް ހަމަޖެހިފައިވަނީ ހޮނިހިރު ދުވަހު (މިއަދު) ހަވީރެވެ.\nކޮވިޑަށް މިލްކާ ޕޮޒިޓިވްވީ މިދިޔަ މަހުގެ 20 ވަނަ ދުވަހު ކަމަށް ރިޕޯޓްތައް ބުނާއިރު، އޭނާގެ އޮކްސިޖަން ލެވެލް ދަށްވެ، ހާލު ދެރަވާން ފެށީ އޭގެ 10 ދުވަސް ފަހުން ކަމަށްވެސް ރިޕޯޓްތައް ބުނެއެވެ.\nމިލްކާ އަކީ ކޮމޮންވެލްތު ގޭމްސްގެ 400 މީޓަރު ދުވުން އިންޑިއާއަށް ފުރަތަމަ ރަން މެޑަލް ގެނެސްދިން އެތުލީޓު އެވެ. އޭނާ ވަނީ 1958 ވަނަ އަހަރު 200 މީޓަރު އަދި 400 މީޓަރު ދުވުމުން ޓޯކްޔޯ އޭޝިއަން ގޭމްސްގައި ރަން މެޑަލް ހޯދާފައެވެ.\nއޮލިމްޕިކް ގޭމްސްގެ 400 މީޓަރު ދުވުމުގެ ފައިނަލުގައި މިލްކާ ވާދަކުރި ނަމަވެސް، އެ ގޭމްސްއިން އޭނާއަށް ލިބިފައިވަނީ4ވަނައެވެ. އޭނާގެ ދުވުމުގެ ކެރިޔަރު ނިންމާލުމަށްފަހު ހަރަކާތްތެރިވެފައި ވަނީ ސްޕޯޓްސް އެޑްމިނިސްޓްރޭޓަރެއްގެ މަގާމުގައެވެ.\nމިލްކާގެ ހަޔާތަށް ބިނާކޮށް، ހިންދީ ފިލްމެއް ނެރެފައިވާއިރު، ހިޓަކަށްވި އެ ފިލްމަކީ އަދިވެސް ބެލުންތެރިންގެ މެދުގައި މަގުބޫލު އަދި ހިތްވަރު ލިބިގަންނަން މިސާލެއްގެ ގޮތުގައި ގިނަ ބަޔަކު ބަލައިގަންނަ ފިލްމެކެވެ.\nމިލްކާގެ މަރާއެކު، އިންޑިއާގެ އެތައް ބަޔަކު އަންނަނީ ހިތާމަ ފާޅުކޮށް، މިލްކާގެ ކާމިޔާބީތަކުގެ ހަނދާން އާކޮށް، އޭނާގެ ހުނަރުވެރި ކަމަށާއި، ހިތްވަރުގެ ވާހަކަ ދައްކައި އާއިލާއަށް ކެތްތެރިކަމަށް އެދެމުންނެވެ.\nކޮވިޑްގައި ދުވުންތެރިޔާ މިލްކާ ސިންގ މަރުވެއްޖެ


Report: Raees Yameeen aai Maumoon ge neyngey baeh vaahakathah | Mihaaru\nރައީސް ޔާމީނާއި މައުމޫން ސަލާމް ކުރައްވަނީ\nރައީސް ޔާމީނާއި މައުމޫންގެ ނޭނގޭ ބައެއް ވާހަކަތައް\n16 އޮކްޓޯބަރ 2016 - 06:26 63 comments\nރައީސް އަބްދުﷲ ޔާމީނާއި ކުރީގެ ރައީސް އަދި ޕީޕީއެމްގެ ރައީސް މައުމޫން އަބްދުލް ގައްޔޫމާ ދެ ބޭފުޅުންގެ ދެމެދުގައި އުފެދިފައިވާ ސިޔާސީ ނުތަނަވަސްކަމުގައި ހުޅު ރޯވެ، އަނދަމުން ދާއިރު، ކުރިން އާންމުންނަށް ނޭނގެ އެތައް ކަމެއް މަޑުމަޑުން މިވަނީ ހާމަވާން ފަށައިފަ އެވެ. ދެ ބޭފުޅުންގެ ދެމެދު މައްސަލަ ޖެހެން ފެށި ސަބަބު އަދި މައުމޫންގެ ފަރާތްޕުޅުން ކުރިމަތިވާ ހުރަސްތަކުގެ މައުލޫމާތު ވެސް ރައީސް ޔާމީން ވަނީ މިދިޔަ ބުދަދުވަހު ޕީޕީއެމްގެ ޕާލަމެންޓްރީ ގުރޫޕުގެ މެމްބަރުންނަށް ތިލަކޮށްދެއްވައިފަ އެވެ. އެއާ އެކު މައުމޫންގެ އާއިލާގެ ބޭފުޅުންނާއި ގާތް ބޭފުޅުން ވެސް ވަނީ ރައީސް ޔާމީނާއި މައުމޫނާ ދެމެދު ހިނގި ބައެެއް ކަންތައްތަކުގެ ވާހަކަ މީޑިއާއަށް ތިލަކޮށް ދެއްވަން ފައްޓަވައިފަ އެވެ.\nތިރީގައި މިވަނީ އޭގެ ތެރެއިން ބައެއް ހާދިސާތަކެވެ.\nދެ ބޭފުޅުން ބައްދަލު ނުކުރައްވާތާ އަހަރަކަށް ވުރެ ގިނަ ދުވަސް!\nރައީސް ޔާމީނާއި މައުމޫން ބައްދަލުނުކުރައްވާތާ އަހަރަކަށް ވުރެ ގިނަ ދުވަސް ވެއްޖެ އެވެ. ރައީސް ޔާމީނާ ބައްދަލުކުރައްވަން މިދިޔަ އަހަރުގެ އޮކްޓޯބަރު ހިސާބުގައި ތިން ފަހަރު މައުމޫން އެދިވަޑައިގަތުމުން ވެސް އެއަށް އިޖާބަ ނުދެއްވި ކަމަށް، މައުލޫމާތު ހުރި ބޭފުޅަކު ވިދާޅުވި އެވެ.\n"އެއް ފަހަރު އެދިވަޑައިގެންފައި އަނެއްކާ އެ ދެމެދަށް ހަފުތާއެއް ވަރު ދޫކޮށްލާފައި އެޕޮއިންޓްމަންޓަކަށް އެދިވަޑައިގަތީ. އެގޮތަށް ރައީސް ޔާމީނާ ބައްދަލުކުރައްވަމުން ރައީސް މައުމޫން ތިން ފަހަރު އެދިވަޑައިގަތުމުން ވެސް އެކަމާ އަޅައެއް ނުލެއްވި. އެ ހިސާބުން ދެން ރައީސް މައުމޫން ބައްދަލު ކުރައްވާކަށް ނޫޅުއްވާ،" އޭނާ ވިދާޅުވި އެވެ.\n"ގައުމުގެ ބޮޑެތި ކަންތައްތަކާ ރައީސް މައުމޫން، ރައީސް ޔާމީނާ ބައްދަލު ކުރައްވަން ބޭނުންފުޅުވަނީ. އެއްގޮތަކަށް ވެސް އެއީ ކުދިކުދި، އާދައިގެ ކަންކަމެއް ނޫން."\nރައީސް ޔާމީނާ ބައްދަލުކުރައްވަން އާންމުކޮށް މައުމޫން އެދިވަޑައިގަންނަވަނީ ސީދާ ރައީސް ޔާމީންގެ އަރިހުންނެވެ. އޭގެ ފަހުން ރައީސް އޮފީހުގައި ހަމަޖެހިފައި އޮންނަ އުސޫލުތަކުގެ ތެރެއިން މައުމޫނަށް ކުރިން އެޕޮއިންޓްމަންޓް ދެއްވަމުން ގެންދެވި ކަމަށްވެ އެވެ.\n"ވެރިކަމުގެ ކުރީކޮޅު ވަރަށް ގިނައިން ރައީސް ޔާމީނާއި މައުމޫން ބައްދަލުކުރެއްވި. ހިޔާލުތައް ދެއްވަމުން ގެންދެވި،" މައުމޫންގެ ގާތް ބޭފުޅަކު ވިދާޅުވި އެވެ.\nރައީސް ޔާމީނާއި ރައީސް ޔާމީން، މި ސަރުކާރުގެ ކުރީކޮޅު ނޫސްވެރިންނާ ވާހަކަފުޅު ދައްކަވަނީ.---ފޮޓޯ: ރައީސް އޮފީސް\nދެ ބޭފުޅުން އެއްވެސް ގޮތަކަށް ބައްދަލު ނުކުރައްވާތާ އަހަރެއް ވީ ނަމަވެސް، ބައެއް ކަހަލަ ބޮޑެތި މައްސަލަތަކުގައި މައުމޫނަށް ފެނިވަޑައިގަންނަވާ ހިޔާލުފުޅުތައް އެސްއެމްއެސް އިން އަދި ބައެއް ފަހަރު ސިޓީގެ ޒަރީއާއިން ރައީސް ޔާމީނަށް ހިއްސާ ކުރެއްވި ކަމަށް "މިހާރު"އާ ބައެއް ވާހަކަތައް ހިއްސާ ކުރެއްވި، މައުމޫންގެ ގާތް ބޭފުޅަކު ވިދާޅުވި އެވެ. އޭގެ ތެރެއިން ބައެއް ކަންކަން މީޑިއާއާ ހަމައަށް ވެސް އައެވެ.\n"އެކަމަކު މާ ބޮޑަކަށް ކަންކަމަށް ރެސްޕޮންޑެއް ނުކުރައްވާ،" އޭނާ ވިދާޅުވި އެވެ.\nރައީސް ޔާމީން، މައުމޫނާ ބައްދަލު ނުކުރެއްވުމުން، ޕާޓީ އާއި ސަރުކާރާ ގުޅޭ ތަފާތު ކަންކަމުގައި މައުމޫންގެ ހިޔާލުތައް ފަހުން ޕީޕީއެމް ޕީޖީ ގުރޫޕް އަދި ސޯޝަލް މީޑިއާގައި ވެސް އާންމުކުރެއްވި އެވެ. އެކަމަކު ބައެއް ކަންބޮޑުވުންތައް މީޑިއާއާ ހަމައަށް ދާން ޖެހުނީ، ރައީސް ޔާމީނާ ބައްދަލުކުރެއްވޭނެ މަގު ބަންދުވުމުން ކަމަށް، މައުލޫމާތުތައް ހިއްސާ ކުރެއްވި ބޭފުޅާ ވިދާޅުވި އެވެ.\n"އެ ވެސް ރައީސުލްޖުމްހޫރިއްޔާއާ ބައްދަލުކުރެވޭނެ ގޮތެއް ނެތުމުން. ބައްދަލު ކުރަން އެދިވަޑައިގަތަސް އެއަށް ޖަވާބެއް ނުދެއްވާތީ. އެކަމަކު ރައީސް ޔާމީން ހޮވިވަޑައިގަތީ ޕީޕީއެމްގެ ޓިކެޓުގައި ކަމަށް ވާތީ، އާންމު މެމްބަރުންގެ ކަންބޮޑުވުންތަކާއި ޝަކުވާތައް ޕާޓީގެ ރައީސްގެ ހައިސިއްޔަތުން މައުމޫނަށް ޖެހިވަޑައިގަންނަވާ ރައީސް ޔާމީނާ ހިއްސާ ކުރައްވަން. ގަވައިދުތަކާއި އުސޫލުތަކުން ބޭރުން ކަންކަން ދާ ކަމަށް ވަނީ ނަމަ އެކަން ކުރައްވަން ޖެހޭ،" އޭނާ ވިދާޅުވި އެވެ.\nރައީސް ޔާމީން، މައުމޫނާ ބައްދަލު ނުކުރައްވަނީ ކީއްވެ؟\nމި ސުވާލުގެ ޖަވާބު އެހާ ސާފެއް ނޫނެވެ.\nނަމަވެސް ރައީސް ޔާމީންގެ ގާތް ބޭފުޅަކު ވިދާޅުވީ އެމަނިކުފާނު، މައުމޫނާ ބައްދަލު ނުކުރައްވަނީ، އެމްއެމްޕީއާރުސީގެ ކޮރަޕްޝަންގެ މައްސަލަތައް އަދީބާ ހަމައިން ނުނިމޭނެ ކަމަށް މައުމޫން ކޮންމެވެސް ބޭފުޅެއްގެ ގާތު ވިދާޅުވި ކަމުގެ އަޑުތަކެއް ރައީސް ޔާމީނަށް އިވިވަޑައިގަތުމުންނެވެ.\n"އެހެންވެ ރައީސް މައުމޫނާ ބައްދަލުކުރައްވަން ބޭނުންފުޅު ނުވާ ކަމަށް ރައީސް ޔާމީން ވިދާޅުވި ކަމަށް މިވަނީ. އެ ވާހަކަ އަޑު އިވުމުން ސީދާ ރައީސް ޔާމީނަށް މައުމޫން ގުޅުއްވާފައި ދެންނެވި އެއީ ހަގީގަތެއް ނޫން ކަމަށް. އެފަދަ ވާހަކައެއް ވިދާޅުނުވާ ކަމަށް ދެންނެވި. އެކަމަކު ރައީސް ޔާމީން، ރައީސް މައުމޫންގެ ވާހަކަތަކެއް ގަބޫލު ނުކުރެއްވި،" އޭނާ ވިދާޅުވި އެވެ.\nއެމްއެމްޕީއާރުސީގެ ކޮރަަޕްޝަންގެ މައްސަލަތައް އަދީބާ ހަމައިން ނުނިމޭނެ ކަމަށް މައުމޫން ވިދާޅުވި ކަމަށް އަޑުއިވިވަޑައިގެންނެވި ވާހަކަ ރައީސް ޔާމީން ވަަރަށް ސީރިއަސްކޮށް ނެންގެވި ކަމަށްވެ އެވެ.\n"އަޅުގަނޑަށް އެނގިގެން ތިން ބޭފުޅެއްގެ އަރިހުގައި އެ ވާހަކަ ރައީސް ޔާމީން ދެއްކެވި. ވިދާޅުވީ އެހެންވީމައޭ ރައީސް މައުމޫނާ ބައްދަލު ކުރައްވަން ބޭނުންފުޅު ނުވަނީ،" ރައީސް ޔާމީންގެ ގާތް ބޭފުޅާ ވިދާޅުވި އެވެ.\nމައުމޫން އެރުވި ބައެއް ހިޔާލުތައް\nމައުމޫންގެ ގާތް ބޭފުޅަކު ފާހަގަކުރެއްވި ގޮތުގައި ރައީސް ޔާމީނަށް މައުމޫން އަރުވާ ގިނަ ހިޔާލުތަކުގެ ބޭނުމެއް ނުހިއްޕަވަ އެވެ. އަމަލު ކުރައްވަނީ ވަރަށް މަދު ކަންތައްތަކަށެވެ. އެއް ކަމެއްގެ ގޮތުގައި އޭނާ ފާހަގަކުރެއްވީ އެމްއެމްއޭގެ ގަވަރުނަރު ކަމަށް އިބްތިޝާމް އަހުމަދު އައްޔަން ކުރަން ސަރުކާރުން އުޅުމުން އެކަމުގެ ކަންބޮޑުވުން ރައީސް ޔާމީންއާ މައުމޫން ހިއްސާކުރެއްވުމެވެ.\n"އޭގެ ޖަވާބުގައި ރައީސް ޔާމީން ވިދާޅުވީ ތިމަންނައަށް އެނގިވަޑައިގަންނަވާ ބޭފުޅެއް ނޫނޭ އެއީ. އަދީބު ދެއްވި ނަމެކޭ. އެފަހަރު ދެން އެ ނަން ބަދަލުކުރެއްވި،" މައުމޫންގެ އާއިލާގެ ބޭފުޅަކު ވިދާޅުވި އެވެ.\nމީގެ އިތުރުން އުމުރުން 65 އަހަރުން މަތީގެ މީހުންނަށް ރައީސުލްޖުމްހޫރިއްޔާގެ މަގާމަށް ކުރިމަތިނުލެވޭ ގޮތަށް ގާނޫނުއަސާސީއަށް އިސްލާހު ހުށަހެޅުމުން ވެސް މައުމޫންގެ ހިޔާލުފުޅު ރައީސް ޔާމީނަށް އެރުވި ކަމަށް "މިހާރު" އާ ވާހަކަ ދެއްކެވި މައުމޫންގެ ގާތް ބޭފުޅާ ވިދާޅުވި އެވެ. އެގޮތުން ރައީސް ކަމަށް ކުރިމަތި ނުލެވޭނެ މަތީ އުމުރެއް ދުނިޔޭގެ އެއްވެސް ގައުމެއްގައި ކަނޑައަޅާފައި ނޯންނަ ކަމަށް ރައީސް ޔާމީނަށް، މައުމޫން ދެންނެވި ކަމަށްވެ އެވެ.\n"އެފަހަރު ރައީސް ޔާމީން، މައުމޫން އަރިހުން އެއްސެވި އެމަނިކުފާނު ރިޔާސީ އިންތިހާބަށް ޝައުގުވެރިކަން ހުރިތޯ؟ ރައީސް މައުމޫން އިންތިހާބަށް ޝައުގުވެރިކަން ހުރި ނަމަ ގާނޫނުއަސާސީ ބަދަލު ނުކުރައްވާނަމޭ ރައީސް ޔާމީން ވިދާޅުވި. ޖަވާބެއްގެ ގޮތުގައި ރައީސް ޔާމީނަށް މައުމޫން ދެންނެވީ ރައީސް ކަމަށް ކުރިމަތިލައްވަން ދެން ބޭނުންފުޅު ނުވާ ކަމަށް،" އޭނާ ވިދާޅުވި އެވެ.\n"އެ މައްސަލާގައި ރައީސް ޔާމީން ވިދާޅުވީ ގާސިމްގެ އުނދަގޫ ބޮޑުވެގެންނޭ އެކަން ކުރައްވަނީ."\nރައީސް ޔާމީނާއި ގާސިމް ސަލާމް ކުރައްވަނީ: އުމުރުން 65 އަހަރުން މަތީގެ މީހުންނަށް ވެރިކަން ނުކުރެވޭ ގޮތަށް ގާނޫނުއަސާސީއަށް ގެނައި އިސްލާހުގެ ސަބަބުން ގާސިމަށް ވަނީ ފުރުސަތު ގެއްލިފައި ---ފޮޓޯ: ނިޝާން އަލީ\nގާނޫނުއަސާސީ އަށް އެ އިސްލާހު ގެނައުމުގެ ނަތީޖާއަކަށް ވީ، 2018 ގެ ރިޔާސީ އިންތިހާބަށް ގާސިމަށް ފުރުސަތު ގެއްލުމެވެ. އޭނާގެ މިހާރުގެ އުމުރަކީ 65 އަހަރެވެ. މައުމޫންގެ އުމުރުފުޅު އެއަށް ވުރެ މައްޗެވެ.\nދެން އޮތީ ޕްރޮސިކިއުޓަ ޖެނެރަލް ކަމަށް ރައީސް ޔާމީނާއި މައުމޫންގެ ވެސް ކޮއްކޯފުޅު މައުމޫން ހަމީދު އައްޔަން ކުރައްވަން ރައީސް ޔާމީން އުޅުއްވުމަށް ފަހު، އެކަން ފަހު ވަގުތު ބަދަލުކުރެއްވި މައްސަލަ އެވެ. މައުމޫން ހަމީދު އެ މަގާމަށް އައްޔަން ކުރައްވަން ނިންމެވީ، މައުމޫންގެ އާއިލާގެ ބޭފުޅަކު ވިދާޅުވި ގޮތުގައި، ރައީސް ޔާމީން އަމިއްލަފުޅަށެވެ. އެ ނިންމެވުމަށް މައުމޫން ތާއީދުކުރެއްވި އެވެ. ނަމަވެސް ފަހު ވަގުތު ކުއްލި ގޮތަކަށް ނިންމެވުން ރައީސް ޔާމީން އަނބުރާ ގެންދެވުމުން މައުމޫން ވަރަށް ބޮޑަށް ހިތްހަމަޖެހިވަޑައިނުގަތެވެ.\nނައިބު ރައީސް ކަމަށް އަދީބު ގެންނަވަން ސީދާ ދެކޮޅު ހެއްދެވި\nނައިބު ރައީސް ކަމަށް އަހުމަދު އަދީބު އައްޔަން ކުރައްވަން މައުމޫން ދެކޮޅު ހައްދަވަމުން ގެންދެވިކަން ކުރިން ވެސް މީޑިއާގައި، އިތުބާރުކުރެވޭ ބައެއް މީހުންނާ ހަވާލާދީ ވަނީ ރިޕޯޓް ކޮށްފަ އެވެ. ނަމަވެސް އެކަމާ ގުޅޭ ގޮތުން މިހާތަނަށް މައުމޫން އެއްޗެއް ވިދާޅެއް ނުވެ އެވެ.\n"މިހާރު" އަށް ރައީސް ޔާމީނާއި މައުމޫންގެ ސިޔާސީ ވާހަކަތައް ހިއްސާކުރެއްވި ބޭފުޅުންގެ ވާހަކަތަކަށް ބަލާއިރު މައުމޫން ވަނީ ވަރަށް ސާފުކޮށް ރައީސް ޔާމީނަށް ހިޔާލު އަރުވައިފަ އެވެ. އެގޮތުން ސީދާ ރައީސް ޔާމީނާ ބައްދަލުކުރައްވައި، ނައިބު ރައީސް ކަމަށް އަދީބު ގެންނަން ފެނިވަޑައިނުގަންނަވާ ކަމަށް ދެންނެވި ކަމަށް އެއް ބޭފުޅަކު ވިދާޅުވި އެވެ.\n"އެ ވާހަކަތައް ރައީސް ޔާމީނަށް ދެންނެވީ މިދިޔަ އަހަރުގެ ރޯދަމަހު އާއިލާގެ ބޭފުޅުންނަށް މުލީއާގޭގައި ރައީސް ޔާމީން ބޭއްވެވި ބައްދަލުވުމެއްގެ ތެރެއިން. އެ ބައްދަލުވުމުގައި ހުންނަވާފައި ރައީސް ޔާމީނާ ވަކިން ބައްދަލުކޮށްލުމަށް މައުމޫން އެދިވަޑައިގަތުމުން ރައީސް ޔާމީން، މައުމޫނާ ބައްދަލުކުރެއްވި. އެ ބައްދަލުވުމުގައި ރައީސް މައުމޫން، ރައީސް ޔާމީނަށް ދެންނެވި ނައިބު ރައީސް ކަމަށް އަދީބު ގެންނަން ފެނިވަޑައިނުގަންނަވާ ކަމަށް،" މައުމޫންގެ ސިޔާސީ ނިންމުންތައް ވަރަށް ބޮޑަށް އެނގިވަޑައިގަންނަވާ އަރިސް ބޭފުޅަކު ވިދާޅުވި އެވެ.\n"އެ މީޓިންގައި ރައީސް މައުމޫން ދެންނެވި އަދީބަކީ ވަރަށް އެމްބިޝަސް، ކޮރަޕްޓް ބޭފުޅެކޭ. ޖަވާބުގައި ރައީސް ޔާމީން ވިދާޅުވީ ތިމަންނަގެ ފިކުރެއް ނެތޭ އަދީބު [ނައިބު ރައީސް ކަމަށް] ގެންނާކަށް. އެހެން ތިން ފަހަރު ރައީސް ޔާމީން ވިދާޅުވި."\nކުރީގެ ނައިބު ރައީސް އަހްމަދު އަދީބު ކްރިމިނަލް ކޯޓު ދޮރުމަތީ ހުންނަވައި، އެތަނުގައި ތިބި މީހުންނަށް އަތުން އިޝާރާތްކޮށްލައްވަނީ: އޭނާ ނައިބު ރައީސް ކަމަށް ނުގެންނަވަން މައުމޫން، ރައީސް ޔާމީނަށް ދެންނެވި. -- ފޮޓޯ: މުހައްމަދު ޝަރުހާން/މިހާރު\nނައިބު ރައީސަކަށް އަދީބު ގެންނަވައިފި ނަމަ، މި ދައުރު ރައީސް ޔާމީނަށް ފުރިހަމަ ނުކުރެއްވޭނެ ކަމަށް އަދި ކުރިއަށް އޮތް ދައުރުގައި ރައީސް ކަމަށް އަދީބު ކުރިމަތިލައްވާނެ ކަމަށް ވެސް މައުމޫން، ރައީސް ޔާމީނަށް ދެންނެވި ކަމަށް އޭނާ ވިދާޅުވި އެވެ.\nނައިބު ރައީސްކަން އަދީބަށް ދޭން މައުމޫން އިއުތިރާޒް ކުރައްވާނެތޯ އޮޅުންފިލުއްވުމަށް އެ ދުވަސްވަރު އަދީބު ވެސް މައުމޫނަށް ގުޅުއްވި ކަމަށްވެ އެވެ.\n"މައުމޫން އަދީބަށް ދެންނެވީ ރައީސް ޔާމީން ފޮނުއްވާ އެއްވެސް ނަމަކަށް އިއުތިރާޒެއް ނުކުރައްވާނަމޭ،" މި މައުލޫމާތު ދިން، މައުމޫންގެ ގާތް ބޭފުޅާ ވިދާޅުވި އެވެ.\nނައިބު ރައީސް ކަމަށް އަދީބު ގެނައުމަކީ ރަނގަޅު ކަމެއް ނޫން ކަމަށް ރައީސް ޔާމީނަށް މައުމޫން ދެންނެވުމުގެ ކުރިން ވެސް، އެކަމަށް އަދީބު ކެމްޕެއިން ކުރައްވާތީ އެ ވާހަކަ ރައީސް ޔާމީންގެ ސަމާލުކަމަށް މައުމޫން ގެންނެވި ކަމަށްވެ އެވެ.\n"އެފަހަރު ރައީސް ޔާމީނަށް މައުމޫން ދެންނެވީ، ނައިބު ރައީސްކަމުގެ މަގާމަކީ ކެމްޕެއިން ކޮށްގެން ހޯދާ މަގާމެއް ނޫނޭ. އެކަމަކު އަދީބު ރަށްރަށުގައި ކެމްޕެއިންކޮށް އެބަ ހައްދަވައޭ. ރައީސް ޔާމީން ވިދާޅުވީ އަޅުއްވާ ނުލައްވާށޭ ތިޔަ ކަމުގައި،" އޭނާ ވިދާޅުވި އެވެ.\nނައިބު ރައީސް ކަމުން އަދީބު ވަކިކުރުމަށް ފަހު، އާ ނައިބު ރައީސަކު އައްޔަން ކުރުމާ ގުޅޭ ގޮތުން ވެސް މައުމޫން ހިޔާލު ދެއްވި އެވެ. އެކަމަކު އޭރު ރައީސް ޔާމީން ވިދާޅުވި ކަމަށް ވަނީ ނައިބު ރައީސަކު އައްޔަންކުރުން "އަދި މާ އަވަސް" ކަމަށެވެ.\n"އެ މައުލޫއުގައި ވެސް ރައީސް މައުމޫން، ރައީސް ޔާމީނަށް ދެންނެވި ނައިބު ރައީސަކަށް ދެން އެހާ އެމްބިޝަސް ނޫން، ވަރަށް ތަޖުރިބާކާރު، ހަރުދަނާ ބޭފުޅެކޭ ގެންނަވަންވާނީ،" މައުމޫންގެ ގާތް ބޭފުޅާ ވިދާޅުވި އެވެ.\nމީގެ އިތުރުން އެމްއެމްޕީއާރުސީ އަށް ޑޮލަރު ގަތުމަށް އެމްޕީއެލް އިން ގިނަ އަދަދެއްގެ ފައިސާ ނެގި މައްސަލާގައި ވެސް ރައީސް ޔާމީންއާ މައުމޫން ވާހަކަފުޅު ދެއްކެވި ކަމަށް އޭނާ ވިދާޅުވި އެވެ. އެފަހަރު ވެސް ރައީސް ޔާމީން ވިދާޅުވި ކަމަށް ވަނީ އެއީ ރަނގަޅަށް ހިނގާފައިވާ މުއާމަލާތެއް ކަމަށް "މިހާރު"އާ ވާހަކަ ދެއްކެވި ބޭފުޅާ ވިދާޅުވި އެވެ.\nރައީސް ޔާމީނާއި މައުމޫންގެ މި ކޯޅުން މިހާރު މިވަނީ "ހައްލެއް ނެތް" ދަރަޖައަށް ގޯސްވެފައި ކަމަށް ދެ ފެކްޝަނުން ވެސް ގަބޫލުކުރެ އެވެ. ކައުންސިލްގެ އަޣުލަބިއްޔަތު އޮތީ ސީދާ ރައީސް ޔާމީނަށް ކަމަށް ވާއިރު، މައުމޫންގެ އަގު ވައްޓާލައި، އެމަނިކުފާނު ގޮވައިގެން ކޯޓަށް ވަޑައިގެންނެވި ބޭފުޅުން މާފަށް އެދިވަޑައިގަތުމުން ނޫނީ ކައުންސިލްގެ ބައްދަލުވުމެއް ބާއްވަން މައުމޫން ބޭނުންފުޅެއް ނުވެ އެވެ. ކައުންސިލް ނުބާއްވާ މައްސަލަ މިހާރު ވެސް އޮތީ ކޯޓުގަ އެވެ.\nރައީސް އަބްދުﷲ ޔާމީނާއި ރައީސް މައުމޫން އަބްދުލް ގައްޔޫމް ސަލާމް ކުރައްވަނީ.---ފޮޓޯ: ރައީސް އޮފީސް\n"މިއަދަކު ނޫން މައުމޫނާ ބައްދަލުކުރަން އެބޭފުޅުން [ރައީސް ޔާމީންގެ ފެކްޝަން] އުޅުއްވަން ވީ. މީގެ އެތައް ދުވަހެއް ކުރިން، ރައީސް ޔާމީނާ ބައްދަލު ކުރައްވަން މައުމޫން ތަކުރާރުކޮށް އެދިވަޑައިގަތުމުން އެއަށް އިޖާބައެއް ނުދެއްވި. އެކަމަކު އެބޭފުޅުން ބޭނުންވީމާ މިއަދު މައުމޫން ވީ ބައްދަލުކުރަން. އެބޭފުޅުން މާފަށް އެދޭކަށް ނުޖެހޭ. ޕާޓީގެ ރައީސް އެދިވަޑައިގަންނަވާ ކަމެއް ކޮށްގެނެއް ނުވޭ. ނަމަވެސް މައުމޫން އެބަ ޖެހޭ ގޮތް ދޫކުރައްވަން. އެއީ ހަމަހަމަ އުސޫލެއް ނޫން،" މައުމޫނަށް ސަޕޯޓް ކުރައްވާ، ޕީޕީއެމްގެ ކައުންސިލްގެ މެމްބަރަކު ވިދާޅުވި އެވެ.\nއޭނާ ވިދާޅުވީ ރިޔާސީ އިންތިހާބުގެ ކެމްޕެއިންގައި، އިންތިހާބު ވެއްޖެ ނަމަ، މައުމޫންގެ ތަޖުރިބާ ހުރިހާ ކަމެއްގައި ވެސް ހޯއްދަވާނެ ކަމަށް ރައީސް ޔާމީން ކޮންމެ ވާހަކަފުޅެއްގައި ކަހަލަ ގޮތަކަށް ވިދާޅުވި ނަމަވެސް ފެނުނީ އެއާ ތަފާތުކޮށް ކަމަށެވެ.\nމައުމޫންގެ އަމިއްލަފުޅު ވާހަކަތައް ހިއްސާކުރައްވާ ބޭފުޅުން ވިދާޅުވާ ގޮތުގައި، އެމަނިކުފާނު މިހާރު ހުންނެވީ ރައީސް ޔާމީނަށް ދޫދެއްވާ ގޮތަކަށް ނޫނެވެ. އަދި ރައީސް ޔާމީން އިހަށް ދުވަހު ޕީޕީއެމްގެ ޕީޖީ ގުރޫޕުގެ ބައްދަލުވުމުގައި ވެސް ވިދާޅުވީ އެހެންނެވެ.\n"ރައީސް މައުމޫން ވަނީ މައްސަލަ ހައްލުކުރަން، އަދި ރައީސް ޔާމީނާ ބައްދަލު ކުރުމަށްޓަކައި އެކި ގޮތްގޮތަށް މަސައްކަތްޕުޅު ކުރައްވާފައި. ބައެއް މެމްބަރުން ވެސް މެދުވެރި ކުރެއްވި. އެ މެމްބަރުން މެދުވެރި ކުރައްވައި މެސެޖުތައް ވެސް ރައީސް ޔާމީނަށް ފޮނުއްވި. ނަމަވެސް ކާމިޔާބެއް ނުވި،" މައުމޫންގެ އާއިލާގެ ބޭފުޅަކު ވިދާޅުވި އެވެ.\nޕީޕީއެމްގެ ރައީސްކަމުގެ މަގާމުން މައުމޫން ދުރުކުރުމުގެ މައްސަލަ، ރައީސް ޔާމީންގެ ފެކްޝަންގެ ދެ ބޭފުޅަކު މިހާރު ވަނީ ސިވިލް ކޯޓަށް ވައްދައިފަ އެވެ. މި މައްސަލާގައި މިއަދު ހަވީރު ކޯޓުގައި ޖަވާބުދާރީވުމަށް ޗިޓް ފޮނުވާފައިރު، މައްސަލަ ނިމޭ ގޮތަކުން ޕީޕީއެމުން މައުމޫންގެ ބާރުތައް ކުރިއަށް ވުރެ ބޮޑަށް ދާނެ ކަމަށް ބެލެވެ އެވެ. އެ ހިސާބުން ދެން އޮތީ އެމަނިކުފާނުގެ ސިޔާސީ ކުރިމަގު ދެން ބައްޓަން ކުރައްވާނެ ގޮތުގެ ސުވާލެވެ. ކުރިއަށް ލޯކަލް ކައުންސިލްތަކުގެ އިންތިހާބާއި ރިޔާސީ އިންތިހާބު އެބައޮތެވެ. އެ ދެ އިންތިހާބުގައި ރައީސް ޔާމީނަށް ތާއީދު ނުކުރައްވާނެކަން ޔަގީންވެފައިވާއިރު، މައުމޫންގެ އެހީތެރިކަން ހޯދާނެ ޕާޓީ ވާނީ ސިޔާސީ ރޭހުގައި މުހިންމު ޕާޓީއަކަށެވެ.


Bappa Beynunvy aharen Nukulhedhey Kujjakah Hadhnan - TrendingRED\n30 އޮކްޓޯބަރ 2017 - 15:00\nއަހަރެންގެ ބައްޕަ ބޭނުންވީ އަހަރެން ނުކުޅެދޭ ކުއްޖެކަށް ހަދާށެވެ. ސަލާންޖަހަން ނެރޭށެވެ. އެކަމާ އިނދިކޮޅު ހަދާފައި މަންމަ އަހަރެން ގޮވައިގެން ފުރައިގެން އައެވެ. އަހަރެންގެ މަންމަ ލާރި ހޯދަން ކުރާ މަސައްކަތެއް އަހަންނަކަށް ނޭނގެއެވެ. އިގޭހާވެސް އެއްޗަކީ މަންމަ މުޅި ދުވަހު ނިދާފައި ރޭގަނޑު މަސައްކަތަށް ދާކަމެވެ. އަހަރެމެން އުޅެނީ މަގުތައް މަތީގައެވެ. އަވައްޓެރިންނާއި ފުލުހުން އަހަންނަށް ގޮވަނީ "ނާސި އަންހެނާގެ ދަރި" އެވެ. އަހަރެންގެ މަންމަ ބުނީ އެކަމާއި އަޅާނުލުމަށެވެ. އަދި ގޯސް މީހުން އަބަދުވެސް ގޯސް އެއްޗެހި ކިޔާނެކަމަށެވެ.\nއަހަރެން ސަލާން ޖަހާކަށް ނުނިކުންނަމެވެ. އަހަންނަކީ މާވިއްކާ މީހެކެވެ. އަހަރެން ވިއްކަނީ މަލެވެ. އަހަރެން ބޮޑެތި ކާރުތަކުގެ ބިއްލޫރިތަކުން ބޯދިއްކުރާއިރު ރީތި ކުދިންތައް އެމީހުންގެ މައިންބަފައިންނާއިކު ތިބެއެވެ. ބައެއްފަހަރު ހިތަށް އަރައެވެ. އެކުދިންގެ ބައްޕައިން އެކުދިންގެ ގުނަވަން ނަގައިގެން ވިއްކަން ނުވަތަ ނުކުޅެދޭ ކުދިންނަށް ހަދައިގެން ސަލާންޖަހަން ބޭނުންނުވޭ ބާވައެވެ. އެއްދުވަހަކު ވަރަށް މުއްސަނދި އަންހެނެއް އަހަރެންގެ އަތު ހުރި ހުރިހާ މާތައް ގަތެވެ. ނަމަވެސް އޭނާގެ އަންހެން ދަރިފުޅު އަހަންނަށް ލާރި ދޭން އުޅުމުން ބުނީ އަހަރެންގައިގައި ބައްޔެއް ހުރެދާނެތީ ގައިގައި އަތްނުލުމަށެވެ. އެކުއްޖާ ފައިސާތައް ވަޔަށް ވިހުރާލުމުން އަހަރެން ފައިސާތައް ހިފީމެވެ. އަހަންނަށް އެންމެ ގިނައިން މާވިއްކުނީ އެދުވަހުއެވެ.\n*ޖީއެމްބީ އަކާޝްގެ ފޭސްބުކް ޕޭޖުން ނަގާފައި*


ދ. ބަނޑިދޫ ޞިއްޙީމަރުކަޒަށް ރެޖިސްޓަރޑް ނާރސް / ސީނިއަރ ރެޖިސްޓަރޑް ނާރސް / ކްލިނިކަލް ނާރސްގެ މަޤާމަށް މީހަކު ހޯދުމަށް\nދ. ބަނޑިދޫ ޞިއްޙީމަރުކަޒު\n1. ބަލިމީހުންނަށް ނަރސިންގ ކެއަރދިނުމާއި އަދިމިކަމުގައި އިޙްސާންތެރިކަމާއެކު އެމީހުންގެޖިސްމާނީނަފްސާނީ\nއަދި އިޖްތިމާޢީބޭނުންތަކަށް ރައްކާތެރިވުން.\n6. މަރުކަޒަށްޒިޔާރަތް ކުރާމީހުންނަށްހެލްތުއެޑިއުކޭޝަންދިނުމާއި ޙާއްސަގޮތެއްގައި މާބަނޑުމީހުންނާއި ވިހެއުމަށްފަހު ދޫކޮށްލާ ބަލިމީހާގެއާއިލާއަށް (މަންމައަދިބައްޕަ) އަށް ގާތުންކިރުދިމާއިބެހޭ ގޮތުންނާއި ދޭތެރެދުރުކުރުމާއި ބެހޭގޮތުން މަޢުލޫމާތުދިނުން.\n7. މަރުކަޒުގައި ސިއްޙީގޮތުން މީހުންހޭލުންތެރިކުރުމަށާއި ހެލްތު ޕްރޮމޯޝަންސެކްޝަނުން ހިންގޭ ތަފާތުޕްރޮގްރާމްތަކުގައި އަމަލީގޮތުންބައިވެރިވުން.\n10. މަރުކަޒުގެ ސާފްތާހިރުކަން ދެމެހެއްޓުމާއި ޔުނިވާރސަލް އިންފެކްޝަން ޕްރޮޓޮކޯލްއާއި އެއްގޮތަށް އަމަލުކުރުން.\n13. އޮފީހުގެ ރަސްމީ މަސައްކަތްތަކާ ގުޅޭގޮތުން ހަވާލުކުރެވޭ އެންމެހައިކަންތައްތައް ކުރުން.\n1.ފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަންގެ ވެބްސައިޓް އަދި ހެލްތް މިނިސްޓްރީގެ http://health.gov.mv ވެބްސައިޓުންނާ ދ. ބަނޑިދޫ ޞިއްޙީމަރުކަޒުގެ އޮފީހުން ލިބެން ހުންނާނެއެވެ. )\nމަޤާމަށް އެދި ހުށައަޅަންޖެހޭ ތަކެތި ހުށައަޅާނީ 20 އޮކްޓޯބަރ 2019 ވާ އާދިއްތަ ދުވަހުގެ 13:00 ގެ ކުރިން ދ.ބަނޑިދޫ ޞިއްޙީމަރުކަޒުގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް( bandidhoohc@gmail.com) މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ، 21 އޮކްޓޯބަރ 2019 ން 24 އޮކްޓޯބަރ 2019 އާ ދެމެދު ދ. ބަނޑިދޫ ޞިއްޙީމަރުކަޒުގައެވެ. ވުމާއެކު މިވަޒީފާއަށް ކުރިމަތިލާ ފަރާތްތަކުން، މި މުއްދަތުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.


Adeeb ge massala mivaguthah nagan PG beynunvaathee Uthama Fandiyaaru koafaa vejje\nޕީޖީ ބިޝާމް، އުއްތަމަ ފަނޑިޔާރު އަދި އަދީބު\nޅ. މާބިންހުރާ ކުއްޔަށް ދޫކުރުމުގައި ހިޔާނާތްތެރިވެފައިވާ ކަމަށް ބުނެ ކުރީގެ ނައިބު ރައީސް އަހުމަދު އަދީބު އަބްދުލްޣަފޫރުގެ މައްޗަށް އުފުލި ދައުވާގެ އިސްތިއުނާފު މައްސަލަ ސުޕްރީމް ކޯޓުގައި ކުރިއަށް ގެންދަން ބޭނުން ނުވާ ކަމަށް މިއަދު ޕްރޮސިކިއުޓާ ޖެނަރަލް (ޕީޖީ) އިން ބުނެފި އެވެ.\nމި މައްސަލާގައި 10 އަހަރުގެ ޖަލު ހުކުމެއް އަދީބަށް ކުރިމިނަލް ކޯޓުން އިއްވި އެވެ. ނަމަވެސް އެ މައްސަލަ އޭނާ ހައިކޯޓުގައި އިސްތިއުނާފު ކުރުމުން އެ ކޯޓުން ވަނީ ހުކުމް ބާތިލު ކޮށްފަ އެވެ. އަދި އެ ޝަރީއަތް އަލުން ހިންގުމަށް ކުރިމިނަލް ކޯޓަށް އަންގާފަ އެވެ. ހައިކޯޓުގެ އެ ހުކުމް ޕީޖީއިން ސުޕްރީމް ކޯޓުގައި އިލްތިމާސްކުރީ މިދިޔަ ޖޫން މަހުގެ ތިންވަނަ ދުވަހު އެވެ.\nމި މައްސަލަ ޝަރީއަތުގައި އޮތްވައި، އަދީބު ވަނީ ފިލައިގެން އިންޑިއާއަށް ގޮސްފަ އެވެ. އޭނާ އަނބުރައި ރާއްޖެ ގެނެސް ޕީޖީއިން ވަނީ މައްސަލާގެ ޝަރީއަތް ނިމެންދެން އޭނާ ބަންދު ކުރުމަށް އެދިފަ އެވެ. އެގޮތުގެ މަތިން އަދީބު ހުރީ ޝަރީއަތް ނިމެންދެން ބަންދުކޮށްފަ އެވެ. މައްސަލާގެ އަޑުއެހުންތައް މީގެ ކުރިން އޮތެވެ. ނަމަވެސް އަދީބުގެ ފަރާތުން ވެސް ވަނީ އޭނާ ޕީޖީއަށް އެއްބާރުލުންދީ، ހެކި ފޯރުކޮށްދެމުން ދާތީ މި މައްސަލަ ކުރިއަށް ނުގެންދެވޭނެ ކަމަށް ބުނެފަ އެވެ. އެ އިޖުރާއީ ނުކުތާއާ މެދު ޕީޖީއިން ދެކޭ ގޮތް ސާފުކުރުމަށް މިއަދު އަޑުއެހުމެއް ބޭއްވި އެވެ.\nމިއަދު މެންދުރުފަހު ސުޕްރީމް ކޯޓުގައި ބޭއްވި އަޑުއެހުމުގައި ޕީޖީގެ ވަކީލް މުހައްމަދު އާލިމް ވިދާޅުވީ އެމްއެމްޕީއާރްސީގެ ކޮރަޕްޝަންގެ މައްސަލާގައި އެއްބާރުލުން ދިނުމަށް ޖޫން މަހުގެ އަށްވަނަ ދުވަހު އަދީބު އެއްބަސްވުމަކަށް އައިސްފައިވާ ކަމަށެވެ. އަދި އޭގެ ފަހުން އެމްއެމްޕީއާރްސީގެ ކޮރަޕްޝަންގެ ކުށަށް އިއުތިރާފުވެ ޖިނާއީ އިޖުރާއަތުގެ ގާނޫނުގެ ދަށުން އިއުތިރާފު އެއްބަސްވުމެއްގައި މިދިޔަ ސެޕްޓެމްބަރު މަހުގެ 25 ވަނަ ދުވަހު އަދީބު ސޮއި ކުރައްވާފައިވާ ކަމަށެވެ.\nއެ އެއްބަސްވުމުގެ ދަށުން އަދީބު، ކުށަށް އިއުތިރާފުވެފައިވާއިރު އޭގެ ބަދަލެއްގެ ގޮތުގައި މާބިންހުރާ މައްސަލަ އިތުރަށް ކުރިއަށް ނުގެންދިޔުމަށް ޕީޖީ އެއްބަސްވެފައިވާނެ ކަމަށް ވެސް އޭނާ ވިދާޅުވި އެވެ. އެހެންވެ، ސުޕްރީމް ކޯޓުގައި މާބިންހުރާގެ މައްސަލަ އިތުރަށް ކުރިއަށް ގެންދަން ޕީޖީ ބޭނުން ނުވާ ކަމަށެވެ.\nއެހެން ނަމަވެސް ކުރިމިނަލް ކޯޓަށް ޕީޖީއިން ހުށަހަޅާފައިވާ ދައުވާތަކުގެ ޝަރީއަތުގައި އަދީބު ކުށަށް އިންކާރުކޮށްފިނަމަ، މާބިންހުރާގެ މައްސަލާގެ ޝަރީއަތް ސުޕްރީމް ކޯޓުގައި އަލުން ކުރިއަށް ގެންދަން ޕީޖީ ބޭނުންވާ ކަމަށް ވެސް ވަކީލް އާލިމް ވިދާޅުވި އެވެ.\nއަދީބުގެ މައްޗަށް ހަތް ދައުވާއެއް މިފަހުން ޕީޖީއިން ވަނީ އުފުލާފަ އެވެ. އެ ދައުވާތަކަކީ އަދީބު ވެފައިވާ އިއުތިރާފުގެ މައްޗަށް ބަލައި އެމްއެމްޕީއާރްސީގެ ތެރެއިން 2014 ވަނަ އަހަރުން ފެށިގެން 2015 ވަނަ އަހަރުގެ ނިޔަލަށް ހިންގި ކޮރަޕްޝަނާއި މަނީ ލޯންޑްރިން މައްސަލައާ ގުޅިގެން އުފުލާފައިވާ ދައުވާތަކެކެވެ.\nޕީޖީގެ ވާހަކަތައް ނިމުމާއެކު އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ވަރަށް ބޮޑަށް ކޯފާވެ އިންނަވާ ވާހަކަފުޅު ދެއްކެވި އެވެ. އުއްތަމަ ފަނޑިޔާރު ވިދާޅުވީ ސުޕްރީމް ކޯޓަކީ ޕީޖީގެ ސެކްޝަނެއް ނޫން ކަމަށާއި ބޭނުންވީމަ ސުޕްރީމް ކޯޓުގައި މައްސަލަ ޕާކްކޮށްފައި ނުބޭއްވޭނެ ކަމަށެވެ.\nޕީޖީގެ ޒިންމާއަކީ މައްސަލައެއް ހުށަހެޅުމުން އެ މައްސަލައެެއްގައި ދައުވާ ކުރާނެތޯ ނުވަތަ ނޫންތޯ ކަނޑައެޅުން ކަމަށް އުއްތަމަ ފަނޑިޔާރު ވިދާޅުވި އެވެ. ނަމަވެސް މާބިންހުރާ މައްސަލާގައި ޕީޖީއަށް ހަދާނެ ގޮތެއް މިހާތަނަށް ވެސް ކަނޑައެޅިފައިނުވާ ކަމަށެވެ. އެހެންވެ ކުރިއަށް އޮތް ރަސްމީ ދެ ދުވަހުގެ ތެރޭގައި މައްސަލާގައި ޕީޖީ ހަދާ ގޮތެއް ސުޕްރީމް ކޯޓަށް އެންގުމަށް އުއްތަމަ ފަނޑިޔާރު އެންގެވި އެވެ. އުއްތަމަ ފަނޑިޔާރު އެ ވާހަކަ ޕީޖީއަށް އެންގެވީ ހަރުކަށިކޮށެވެ.\nކޯޓުފަޓުލޫނުގައި ޝަރީއަތަށް ވަޑައިގެން އިންނެވި އަދީބު މިއަދު އެއްވެސް އެއްޗެއް ވިދާޅުވެފައެއް ނުވެ އެވެ. ފުރުސަތަކަށް ވެސް އެދިވަޑައިގެންފައެއް ނުވެ އެވެ.\nމާބިންހުރާ މައްސަލާގެ ޝަރީއަތް އަލުން ބެލުމަށް ހައިކޯޓުން ކުރިމިނަލް ކޯޓަށް އެންގި ނަމަވެސް ކުރިމިނަލް ކޯޓުން ވެސް ވަނީ އެ މައްސަލަ ނުބަލަން ނިންމައި މައްސަލަ ޕީޖީއަށް އަނބުރާ ފޮނުވާލާފަ އެވެ.\nއިއުތިރާފު އެއްބަސްވުމެއްގެ ދަށުން ލުއިތަކެއް ދޭން ދައުލަތުން ނިންމާފައިވާއިރު އޭނާ މިހާރު ވެސް ވަނީ އެމްއެމްޕީއާރްސީގެ ކޮރަޕްޝަނާ ގުޅޭ މައުލޫމާތުތަކެއް ތަހުގީގު އިދާރާތަކަށް ހިއްސާ ކުރައްވާފަ އެވެ. އެގޮތުން އޭނާގެ ފޯނުން ލިބުނު ހެކިތަކެއްގެ މައްޗަށް ބައެއް މީހުންގެ ނަން ހިމެނޭ ލިސްޓެއް ވެސް ވަނީ އެކުލަވާލާފަ އެވެ. އެމްއެމްޕީއާރްސީގެ ފައިސާ ލިބުނު ކަމަށް ކުރީގެ 44 މެންބަރެއްގެ ނަން ލިސްޓްގައި ހިމެނޭއިރު ފަނޑިޔާރުންނާއި ސަރުކާރުގެ އިސް ބޭފުޅުންނާއި ނޫސްވެރިންގެ ނަން ވެސް ލިސްޓްގައި ހިމެނެ އެވެ.


Nasheed aai Nazim ah Inthihab in furusathu gelijje | Mihaaru\nނަޝީދާއި ނާޒިމް: ސުޕްރީމް ކޯޓަކީ ޖަލު ހުކުމުން ސަލާމަތްވާން ދެ ބޭފުޅުންނަށް ވެސް އޮތް އެންމެ ފަހުގެ އުއްމީދު\nސުޕްރީމް ކޯޓުގެ ހުކުމާ އެކު ނަޝީދާއި ނާޒިމަށް އިންތިހާބުގައި ވާދަކުރުމުގެ ފުރުސަތު ގެއްލިއްޖެ\n28 ޖޫން 2016 - 12:17 41 comments\nއެމްޑީޕީގެ ރިޔާސީ ކެންޑިޑޭޓަކީ ނަޝީދު ކަމަށް އެ ޕާޓީ މެމްބަރުން ގަބޫލުކުރާއިރު 2018 ގެ އިންތިހާބުގައި ވާދަކުރެއްވުމުގެ ޝައުގުވެރިކަން ނާޒިމް ކުރިން ވަނީ ފާޅުކުރައްވައިފަ އެވެ.\nނާޒިމް ދިރިއުޅުއްވާ ކޮޓަރިން ފިސްތޯލަ ފެނުނު މައްސަލާގައި އޭނާ ހައްޔަރުކުރުމުގެ ކުރިން ބޭއްވި ޕްރެސް ކޮންފަރެންސްގައި އޭނާ ވިދާޅުވީ ޑިފެންސް މިނިސްޓަރު ކަމަށް ވުރެ މަތީ މަގާމަކުން ރައްޔިތުންނަށް ހިދުމަތް ކުރަން ބޭނުންވާ ކަމަށެވެ. ރިޔާސީ އިންތިހާބުގައި ވާދަކުރައްވާނެ ކަމަށް ސީދާ ވިދާޅު ނުވި ނަމަވެސް ނާޒިމްގެ ގާތް ބޭފުޅުން ވިދާޅުވާ ގޮތުގައި އޭނާގެ މައްޗަށް ދިގު މުއްދަތުގެ ހުކުމެއް އައީ ރިޔާސީ އިންތިހާބުގައި ރައީސް ޔާމީނާ ވާދަކުރައްވާނެތީ އެވެ.\nދެން ހޯދަން ޖެހޭނީ ސިޔާސީ ހައްލެއް. އެއީ އަދަބު ލުއިކޮށްދިނުމާއި މާފު ދިނުމުގެ ގާނޫނުގައި، ރައީސަށް މައާފު ދެއްވޭ މުއްދަތު މިހާރަށް ވުރެ ކުރުކޮށް ގާނޫނު އަސާސީ އަށް އިސްލާހު ގެނައުން. --ވަކީލެއް\nކުރީގެ ރައީސް މުހައްމަދު ނަޝީދު ޕްރެސް ކޮންފަރެންސްގައި ވާހަކަ ދައްކަވާ މަންޒަރު ރާއްޖެ ޓީވީން ދައްކަނީ\nހައި ކޯޓުގެ ހުކުމް ސުޕްރީމް ކޯޓުން ދެމެހެއްޓުމުން ގާނޫނީ ޝަރުތުތައް ދެ ބޭފުޅުންގެ ފުރިހަމައެއް ނުވާނެ އެވެ. ގާނޫނު އަސާސީގެ 109 ވަނަ މާއްދާގެ ޅ. ގައި ބުނެފައި ވަނީ ޖިނާއީ ކުށެއް ކުރިކަން ސާބިތުވެ އެއް އަހަރަށް ވުރެ ދިގު މުއްދަތުގެ ހުކުމެއް ކޮށްފައިވާ މީހަކު ނަމަ، އިންތިހާބުގައި ވާދަކުރެވޭނީ އެ ހުކުމް ތަންފީޒުކޮށް ނިމުނުތާ ނުވަތަ އެ ހުކުމުން ކަނޑައެޅި އަދަބު މައާފުކުރިތާ ތިން އަހަރު ވެފައިވާ ނަމަ އެވެ.\nމާފު ދިނުމާއި އަދަބު ލުއިކޮށްދިނުމުގެ ގާނޫނުގެ ދަށުން އެ ދެ ބޭފުޅުންނަށް ރައީސް މާފު ދެއްވި ނަމަވެސް 2018 ގެ އިންތިހާބުގައި ވާދައެއް ނުކުރެވޭނެ އެވެ. ސަބަބަކީ މިއަދުން ފެށިގެން މުއްދަތު ގުނި ނަމަވެސް ގާނޫނު އަސާސީގައި ބުނާ މުއްދަތު ދެ ބޭފުޅުންނަކަށް ނުލިބޭނެތީ އެވެ.\nސުޕްރީމް ކޯޓުގެ އަޑުއެހުމަކަށް ނާޒިމް ކޯޓަށް ވައްދަނީ: ރިޔާސީ އިންތިހާބުގައި ވާދަކުރެއްވުމުގެ ޝައުގުވެރިކަން ނާޒިމް ވަނީ ފާޅުކުރައްވާފައި. --މިހާރު ފޮޮޓޯ/ނިޝާން އަލީ\nމާފު ދިނުމުގެ އާންމު އުސޫލުން ރައީސަށް މާފު ދެއްވޭނީ ހުކުމުގެ ތިން ބައި ކުޅަ އެއް ބައި ހަމަވުމުންނެވެ. އަދި ރައީސް އިސްނަންގަވައިގެން މާފު ދެއްވާ ނަމަ ހުކުމުގެ ދެ ބައި ކުޅަ އެއް ބައި ފުރިހަމަވާން ޖެހެ އެވެ. މި ދެ އުސޫލުން ވެސް އެ ދެ ބޭފުޅުންނަށް ފުރުސަތު އެބަ ގެއްލެ އެވެ. އަދި ރައީސް އިސްނަންގަވައި ވެސް ޓެރަރިޒަމްގެ ކުށްތަކުގެ އަދަބަށް މާފެއް ނުދެއްވެ އެވެ. ނަޝީދުގެ މައްޗަށް ސާބިތުވެފައި ވަނީ ޓެރަރިޒަމްގެ ކުށެވެ.\nގާނޫނީ ބައެއް ވަކީލުން ދެކެވަޑައިގަންނަވާ ގޮތުގައި ދެ ބޭފުޅުންނަށް އިންތިހާބަށް ކުރިމަތިލެއްވެން ދެން އޮތީ އަދަބު ލުއިކޮށްދިނުމާއި މާފު ދިނުމުގެ ގާނޫނާއި ގާނޫނު އަސާސީ އަށް އިސްލާހެއް ގެނެސްގެންނެވެ. އަދި އަދަބު ލުއިކޮށްދިނުމާއި މާފު ދިނުމުގެ ގާނޫނުގައި ރައީސަށް މާފު ދެވޭނެ މުއްދަތު ކުރުކުރެވިދާނެ ކަމަށް ވަކީލުން ވިދާޅުވި އެވެ.\n"މިހާރު އޮތް ގޮތުން ދެން ހޯދަން ޖެހޭނީ ސިޔާސީ ހައްލެއް. އެއީ އަދަބު ލުއިކޮށްދިނުމާއި މާފު ދިނުމުގެ ގާނޫނުގައި، ރައީސަށް މާފު ދެއްވޭ މުއްދަތު މިހާރަށް ވުރެ ކުރުކޮށް ގާނޫނު އަސާސީ އަށް އިސްލާހު ގެނައުން،" ވަކީލަކު ވިދާޅުވި އެވެ.\nއެކަމަކު އަދިވެސް ސުޕްރީމް ކޯޓުގެ ބާރެއް މިކަމަކުން ނުކެޑެ އެވެ. މިހާރު ކޮށްފައިވާ ހުކުމަށް އެ ކޯޓުން އަމިއްލަ އަށް ބަދަލު ގެނެސްފި ނަމަ ދެ ބޭފުޅުންނަށް ވެސް އިންތިހާބުގައި ވާދަކުރެއްވިދާނެ އެވެ. ބޭރުގެ ބައެއް ގައުމުތަކުގައި އެގޮތަށް އަމަލުކޮށްފައިވީ ނަމަވެސް ރާއްޖޭގައި މިހާތަނަށް ސުޕްރީމް ކޯޓުން އެފަދަ ނިންމުމެއް ނިންމާފައެއް ނުވެ އެވެ.\nގާނޫނީ އިސްލާހެއް ގެނައި ނަމަވެސް ދެ ބޭފުޅުންނަށް ވާދަކުރެއްވޭނީ އިންތިހާބު އިއުލާންކުރުމުގެ ކުރިން އެގޮތަށް ބަދަލުގެންނެވެ. މިހާރު ހިނގަމުންދާ ރިޔާސީ ދައުރު ހަމަވުމުގެ ފަހު ހަތަރު މަސް ފެށުމާ އެކު ގިނަ ވެގެން 10 ދުވަހުގެ ތެރޭގައި އިންތިހާބަށް ހުޅުވާލަން ޖެހޭނެ އެވެ. އެހެންކަމުން އިންތިހާބަށް ކުރިމަތިލާން އިލެކްޝަންސް ކޮމިޝަނުން ހުޅުވާލާނީ 2018 ގެ ޖުލައި މަހު ކަމަށް ބެލެވެ އެވެ.\nއިތުރު ލިޔުންތައް ރައީސް މުހައްމަދު ނަޝީދު ކާނަލް ނާޒިމް ސުޕްރީމް ކޯޓް އިލެކްޝަންސް ކޮމިޝަން ކުރީގެ މިނިސްޓަރު ނާޒިމް މުހައްމަދު ނާޒިމް


Dhivehi anhenaku vihey emmaabandu4kudhin hospitalun dhookolaifi | Mihaaru\nދިވެހި އަންހެނަކު ވިހޭ އެއްމާބަނޑު ހަތަރު ކުދިން ހޮސްޕިޓަލުން ދޫކޮށްލައިފި\n14 ޖުލައި 2017 - 18:246comments\nބަނޑަށް ހަތް މަހުގައި ދިވެހި އަންހެނަކު ވިހޭ އެއްމާބަނޑު ހަތަރު ކުދިން ހޮސްޕިޓަލުން މިއަދު ދޫކޮށްލައިފި އެވެ.\nއެ ހޮސްޕިޓަލްގެ މެނޭޖިން ޑިރެކްޓަރު އަހުމަދު އަފްއާލް ވިދާޅުވީ ކުޑަކުދިންނަށް ޚާއްސަ ނިއޯނޭޓަލް އިންޓެންސިވް ކެއާގައި ފަރުވާ ދިނުމަށް ފަހު ދޫކޮށްލި ހަތަރު ކުދިންގެ ހާލު ރަނގަޅު ކަމަށެވެ. މި ހަތަރު ކުދިން ދޫކޮށްލީ، ހޮސްޕިޓަލުން މަހެއްހާ ދުވަހު ފަރުވާ ދިނުމަށް ފަހު އެވެ.\n"އިތުރަށް ދޭނެ ފަރުވާއެއް ނެތުމާއި އެ ކުދިން އާންމު މާހައުލުގައި ގެންގުޅުމުގައި އެއްވެސް ހުރަހެއް ނެތީމަ ދޫކޮށްލީ، އެ ކުދިންގެ މަންމަ މި މަހުގެ ކުރީކޮޅު ދޫކޮށްލީ،" އަފްއާލް ވިދާޅުވި އެވެ.\nއަފްއާލް ވިދާޅުވި ގޮތުގައި މިދިޔަ ޖޫން 17 ގައި އެއްމާބަނޑު ހަތަރު ކުދިން ވިހެއުމަކީ ރާއްޖޭގެ ސިއްހީ ދާއިރާގައި ލިބުނު ވަރަށް ބޮޑު ކުރިއެރުމެކެވެ. މިއީ އޭޑީކޭގެ ތާރީހުގައި އެއްމާބަނޑު ހަތަރު ކުދިން ވިހެއި ފުރަތަމަ ފަހަރު ކަމަށް ވެސް އަފްއާލް ވިދާޅުވި އެވެ.\nއަފްއާލް ވިދާޅުވީ ކުޑަކުދިންނަށް ފަރުވާ ދިންއިރު، ވިހައިގެން ކުއްޖަކު ބޮޑުވާން ބޭނުންވާ ބަރުދަނަށް ގެނައުމަށް ވަރަށް ވަރަށް މަސައްކަތް ކުރެއްވި ކަމަށެވެ.\nހަތަރު ކުދިން 24 ގަޑިއިރު ބަލަހައްޓަމުން ގެންދިޔަ ކަމަށާއި އެކަމުގައި އެންމެ ޒަމާނީ ވަސީލަތްތައް ބޭނުންކޮށްފައިވާނެ ކަމަށް ވެސް އަފްއާލް ވިދާޅުވި އެވެ.\n"މި ކުދިން ބެލެހެއްޓުމުގައި ހާއްސަ ތަމްރީނުތަކެއް ވާނީ ނަރުހުންނާއި ޑޮކްޓަރުންގެ ޓީމަކަށް ދީފައި،" ޑޮކްޓަރުން ކުރެއްވި ބުރަ މަސައްކަތް ފާހަގަ ކުރައްވާ އަފްއާލް ވިދާޅުވި އެވެ.\nސިޒޭރިއަން ހަދައިގެން ނެގި ތިން އަންހެން ކުދިންނާއި ފިރިހެން ކުއްޖަކު ލިބުނީ ފާތުމަތު ސުމީތާ، 27، އަށާއި އަހުމަދު އަޝްފާގު 29، އެވެ. މިއީ، އެ ދެމަފިރިންގެ އަލަތު ދަރިންނެވެ.\nރާއްޖޭގައި އެއް މާބަނޑު ދެ ކުދިން ވަރަށް ގިނަ އާއިލާތަކުގައި ތިބި ނަމަވެސް އެއްމާބަނޑު ތިން ކުދިންނާއި ހަތަރު ކުދިން ލިބުމަކީ، ދުނިޔޭގެ އެހެން ގައުމުތަކެކޭ އެއްގޮތަށް، ރާއްޖޭގައި ވަރަށް މަދުން ވާ ކަމެކެވެ.\nރާއްޖޭގައި ފަހުގެ ތާރީޚެއްގައި އެއްމާބަނޑު ހަތަރު ކުދިން އުފަންވި ކަމެއް އެނގިފައެއް ނުވެ އެވެ. އެކަމަކު 1975ގައި އައްޑޫ އަންހެނަކު އެއްފަހަރާ ހަތަރު ކުދިން ވިހައި ތިން ކުއްޖަކު މަރުވެ އެއް ކުއްޖަކު އަދިވެސް ދުނިޔޭގައި އެބަހުރި ކަމަށްވެ އެވެ.\nއިތުރު ލިޔުންތައް ސިއްހަތު ކުޑަކުދިން އޭޑީކޭ ހޮސްޕިޓަލް ށ. ފޯކައިދޫ އާބާދީ އިތުރުވާ ރޭޓް މާބަނޑުވުން\nދިވެހި އަންހެނަކު އެއްމާބަނޑު ހަތަރު ކުދިން ވިހައިފި\nއެއްމާބަނޑު ހަތަރު ކުދިންގެ ނަންތައް ހިތްގައިމު


Container govi haadhisaaga maruvi meehunge adhadhu 49 ah araifi, ethah bayaku adhives nufeney - vNews.mv\nކޮންޓެއިނަރ ގޮވި ހާދިސާގައި މަރުވި މީހުންގެ އަދަދު 49 އަށް އަރައިފި، އެތައްބަޔަކު އަދިވެސް ނުފެނޭ\nސައިފް އަޒްހަރު 05 June 2022, 19:03\nބަނގްލަދޭޝްގައި މުދާއުފުލާ ކޮންޓެއިނަރ ބަހައްޓާ ޑެޕޯއެއްގައި ބާރުގަދަ ގޮވުމެއް ގޮވައި މަރުވި މީހުންގެ އަދަދު 49 އަށް އަރައިފިއެވެ.\nމިހާދިސާގައި 300 އަށްވުރެ ގިނަމީހުން ޒަޚަމްވި ކަމަށްވެސް އޮފިޝަލުން ވިދާޅުވެއެވެ.\nމިހާދިސާގައި ތިންސަތޭކަ އެތައް ބަޔަކު ޒަޚަމްވުމާއި، ޒަޚަމްވި ބައެއް މީހުންގެ ހާލު ސީރިއަސްކަމުން އަދި ބައެއް މީހުން ގެއްލިފައިވާތީ، މިހާދިސާގައި މަރުވާ މީހުންގެ އަދަދުތައް އިތުރުވާނޭ ކަމަށް އޮފިޝަލުން ލަފާ ކުރައްވައެވެ.\nރިޕޯޓްތައް ބުނާގޮތުގައި، ކެމިކަލް ކޮންޓެއިނަރ ގޮވާފައިވަނީ، ފުރަތަމަ އެތަނުގައި އަލިފާނުގެ ހާދިސާއެއް ހިނގުމުން އަލިފާން ނިއްވުމަށްޓަކައި ފަޔަރ ފައިޓަރުންނާއި ވޮލަންޓިއަރުން މަސައްކަތް ކުރަމުން ގެންދަނިކޮށެވެ. އަދި އެތައް ނޫސްވެރިންވެސް އެވަގުތު އެތަނުގައި ތިއްބައެވެ.\nކޮންޓެއިނަރ ގޮވުމުގެ ސަބަބުން އަލިފާން ނިއްވުމުގެ މަސައްކަތުގައި އުޅުނު އެތައް ބަޔަކަށް އަނިޔާފައިޓަރުންނަށް އަނިޔާވެފައިވާ ކަަމަށާއި، ބައެއް ފަޔަރ ފައިޓަރުންނާއި، ވޮލަންޓިއަރުންނާއި، ފޭސްބުކް ލައިވް ކުރަމުންދިޔަ ބައެއް ނޫސްވެރިން އަދިވެސް ނުފެންނަ ކަމަށް އޮފިޝަލުން ވިދާޅުވެއެވެ.\nކެމިކަލް ކޮންޓެއިނަރ ގޮވުމާއެކު ޑެޕޯގައި ހުރި ބައެއް ކޮންޓެއިނަރތަކާއި އެހެން ތަކެތި އެތައް ހިސާބަކަށް ދުރަށް ވިއްސައިގެންދިޔަ ކަމަށާއި އަދި މުޅި ކޮންޓެއިނަރ ޑެޕޯއަށް އަލިފާންގަނޑު ފެތުރިގެންދިޔަ ކަމަށް ރިޕޯޓްތައް ބުނެއެވެ.\nމިހާދިސާ ހިނގައިގެން އުޅެނީ، ބަނގްލަދޭޝްގެ ކަނޑުގެ މައި ބަނދަރުރަށް ކަމަށްވާ ޗިޓަގޮންއާ މާ ދުރުނޫން ހިސާބެއްގައި އޮންނަ ސިޓަކުންޑާގައި ހުންނަ ބިޔަ ކޮންޓެއިނަރ ޑެޕޯގައެވެ.\nމިހާދިސާ ހިނގިއިރު އެތަނުގައި ގާތްގަނޑަކަށް 4،000 ކޮންޓެއިނަރ ހުރިކަމަށްވެއެވެ. ގިނަ ކޮންޓެއިނަރތައް ހުރީ، ހުޅަނުގެ ގައުމުތަކަށް ފޮނުވަން ފޭރާމުގެ ބާވަތްތައް އަޅައި ފުރާފައެވެ.\nކޮންޓެއިނަރ ޑެޕޯގައި ހުރި ކެމިކަލް ކޮންޓެއިނަރ ގޮވުމުގެ ސަބަބުން އޭގެ ގުޑުން އެތައް ހިސާބެއް ދުރުގައި ހުރި އިމާރާތްތަކަށްވެސް ކުރިކަމަށް ރިޕޯޓްތައް ބުނެއެވެ.


ހަވާދުލީ ބިސް | Lonumedhu\nހަވާދުލީ ބިސް ހެދުމަކީ ވަރަށް ބުރަ ކަމެއްހެން ބައެއް މީހުންނަށް ހީވެފައި އޮވެދާނެއެވެ. އެހެންވެ އަހަރުމެންގެ މި ރެސިޕީގެ އިރުޝާދުތައް ހުންނާނީ ބައިބަޔަށް އޮޅުން ނާރާ ގޮތަށް ބަހާލާފައެވެ. ފުރަތަމަ ކުރަން ޖެހޭ ކަމަކީ ފުށްގަނޑު މޮޑުމެވެ. ދެން މަސްގަނޑު މޮޑެފައި ފުށްގަނޑުގެ ތެރެއަށް އަޅައިގެން ބިސްތައް ތައްޔާރު ކުރާނީއެވެ. ދެން ހަވާދުގަނޑު ތައްޔާރު ކޮށްފައި ބިސްތައް ފެނުކައްކައިފައި ހަވާދު ގަނޑުގެ ތެރެއަށް ލީމާ އެނިމުނީއެވެ.\nއެކި މީހުން ހަވާދުލީ ބިސް ހަދާއިރު އެކި ކަހަލަ ހަވާދު ބޭނުންކޮށް އުޅެއެވެ. އޭގެތެރޭގައި ހަނާކުރި ހަވާދާއި، އައްޑޫ ހަވާދާއި، މިނޫންވެސް ހަވާދުތައް ހިމެނެއެވެ. ބައެއް މީހުން ހަވާދުގަނޑު ހަދާއިރު ހުސް މިރުސްވެސް ބޭނުން ކުރެއެވެ. އެހެންވީމާ މިރެސިޕީ ބަލައިގެން ހަވާދުލީ ބިސް ހަދާއިރު، ބޭނުންވާ ގޮތަކަށް ހަވާދުގަނޑު ހެދިޔަސް ރަނގަޅުވާނެއެވެ.\nމިރެސިޕީއިން ތައްޔާރު ކުރެވޭނީ: 14 ހަވާދުލީ ބިހެވެ.\n½ 1 ޖޯޑު ފުށް\n¾ މޭޒުމަތީ ސަމުސާ ތެޔޮ\n13 މޭޒުމަތީ ސަމުސާ ހޫނު ފެން\n1. ބޯތަށްޓެއްގައި ފުށާއި ލޮނުކޮޅު އެއްކޮށްލާށެވެ.\n2. ދެން ތެޔޮކޮޅު އަޅާ އެއްކޮށްލާށެވެ.\n3. މަޑުމަޑުން ފެންފޮދު އަޅަމުން ފުށްގަނޑު މޮޑެން ފަށާށެވެ. ފުށްގަނޑު މޮޑޭނީ އެ މަޑުކޮށް އަދި ކުޑަކޮށް އިލާސްޓިކްކޮށް އޮންނަ ވަރު ވަންދެނެވެ.\n4. މޮޑުނު ފުށްގަނޑު 14 ބަޔަށް ބަހާލާށެވެ. އަދި ކޮންމެ އެތިކޮޅެއްވެސް ވަށްކޮށް ގުޅައެއްގޮތަށް އަތުން ވަށާލާށެވެ.\n¼ ގިތެޔޮ މިރުސް (ނޫނީ ބޭނުން ވަރަކަށް)\n½ ޖޯޑު ހުނި\n½ ސައިސަމުސާ ގާނާފައިހުރި އިނގުރު\n¼ ސައިސަމުސާ މުގުރި އަސޭމިރުސް\n½ ލުނބޯ (ނޫނީ ބޭނުން ވަރަކަށް)\n¼ ސައިސަމުސާ ރީނދޫ\n1. ވަރަށް ތުނިކޮށް ފިޔާ ކޮށާށެވެ.\n2. ގިތެޔޮމިރުހާއި ހިކަނދިފަތްކޮޅުވެސް ތުނިކޮށް ކުދިކޮށް ތުނިކޮށް ކޮށާލާށެވެ.\n3. ބޯތަށްޓަކަށް ކޮށި ފިޔައާއި، ހުންޏާއި، އިނގުރާއި، ލޮނާއި، އަސޭމިރުސްކޮޅު އަޅާފައި ލުނބޯ ހުތް ޖަހައިގެން ރަނގަޅަށް މޮޑޭށެވެ.\n4. ދެން ހިކަނދިފަތާއި، ގިތެޔޮމިރުހާއި، މަސްދަޅާއި، ރީނދޫކޮޅު ބޯތަށްޓަށް އަޅާފައި އަނެއްކާވެސް ހުރިހާ އެއްޗެއް ރަނގަޅަށް އެއްވަންދެން މޮޑެލާނީއެވެ.\n5. ދެން މޮޑުނު މަސްގަނޑުވެސް 14 ބަޔަށް ބަހާލާފައި އެއިން ގުޅަ ވަށާށެވެ.\nފުށްގަނޑުގެ ތެރެއަށް މަސްއެޅުން\n1. މޮޑުނު ފުށްގަނޑުން އެކަތިކޮޅު ނަގާށެވެ. އިނގިލިތައް ބޭނުންކޮށްގެން ކުޑަކޮށް ފަތާކޮށްލާށެވެ.\n2. އެއްއަތުގައި ފަތާކުރި ފުށްގަނޑު ބާއްވާފައި އަނެއް އަތުން، މޮޑުނު މަސްކޮޅުން އެކަތިކޮޅު ފުށްގަނޑުގެ މެދުގައި ބާއްވާލާށެވެ.\n3. ދެން މަސްގަނޑުގެ ވަށައިގެން ފުށްގަނޑު ލައްޕާލާށެވެ. އަދި ދެއަތް ބޭނުންކޮށް ބިހެއްގެ ބައްޓަން ނިކުންނާނެގޮތަށް ވަށާލާށެވެ. މިހެން ހަދާއިރު ވިސްނާލަންވީ ދެކަމެއް އެބައޮތެވެ. ފުރަތަމަ ކަމަކަށް، ފުށްގަނޑު ރަނގަޅަށް ބެދިފައިވާކަން ކަށަވަރު ކުރަންވާނެއެވެ. އެހެންނޫނީ ބިސްކައްކާއިރު ފުށްގަނޑުގެ ތެރެއިން މަސްކޮޅު ނިކުމެގެން ދާނެއެވެ. އަދި މީގެ އިތުރުން ފުށްގަނޑު އެހާ ތުނިކޮށް ހުންނާނެ ގޮތަށް ބިސްތައް ތައްޔާރު ނުކުރުމަކީވެސް ބުއްދިވެރި ކަމަކަށް ވެދާނެއެވެ. މާތުނިކޮށް ތައްޔާރު ކޮށްފައި ހުރެއްޖެނަމަ، ކައްކާއިރު ފަޅައިގެން ހިނގައިދާނެއެވެ.\n3 އިންޗީގެ ރާނބާފަތްކޮޅެއް\n1 ސައިސަމުސާ ގާނާފައިހުރި ލޮނުމެދު\n4 ސައިސަމުސާ މުގުރި ކޮތަނބިރި\n2 ސައިސަމުސާ މުގުރި ދަވިއްގަނދު\n1 ސައިސަމުސާ މުގުރި ދިރި\n½ 1 ސައިސަމުސާ މުގުރި ހިކި މިރުސް\n3 ސައިސަމުސާ ޓޮމާޓޯ ޕޭސްޓް\n½ ޖޯޑު ކާށި ކިރު\n1. ފިޔާ ތުނިކޮށް ކޮށާށެވެ.\n2. ތަވައެއްގައި ތެޔޮކޮޅު ހޫނުކޮށްފައި އޭގެ ތެރެއަށް ކޮށި ފިޔާކޮޅާއި، ހިކަނދިފަތާއި، ރާނބާފަތްކޮޅު އަޅާލާށެވެ.\n3. ފިޔާކޮޅު ރަތްވާން ފަށަންދެން ކައްކާލާފައި، ދެން ލޮނުމެދުކޮޅު އަޅާ އެއްކޮށްލާށެވެ.\n4. ދެން ކޮތަނބިރި، ދަވިއްގަނދު، ދިރި، ހިކި މިރުސް އަޅާ އެއްކޮށްލާފައި ބައި މިނެޓެއްހާއިރު ކައްކާލާށެވެ.\n5. ދެން ޓޮމާޓޯ ޕޭސްޓް އަޅާ އެއްކޮށްލާފައި ކާށިކިރާއި، ލޮނާއި، ފެން އަޅައި އެއްކޮށްލާނީއެވެ. ބޮކިޖަހާ ކެކިގަންނަންދެން ކައްކާލާށެވެ.\n5 ޖޯޑު ފެން\n½ މޭޒުމަތީ ސަމުސާ ތެޔޮ\n1. ތެއްޔަކަށް އަޅައިގެން ފެންގަނޑު ކައްކާށެވެ.\n2. ފެން ގަނޑު ކެކިގަތީމައި މަސްއަޅައިގެން ތައްޔާރު ކުރި ބިސްތައް މަޑުމަޑުން ތެއްޔަށް ލާށެވެ. ތެޔޮކޮޅުވެސް އަޅާލާށެވެ.\n3. މެދު ގިނީގައި 15 ވަރަކަށް މިނެޓު ކައްކާލާށެވެ.\n1. ބިސްތައް ކެކުމުން، ފެންގަނޑުގެ ތެރެއިން ނަގައިފައި ކުރިން ތައްޔާރުކުރި ހަވާދު ގަނޑުގެ ތެރެއަށް ލާށެވެ.\n2. ރަނގަޅަށް ބިސްތަކުގެ ބޭރުގައި ހަވާދު އުނގުޅުމަށްޓަކައި ބިސްތައް ހަވާދު ގަނޑުގެ ތެރޭގައި ފުރޮޅާލާ ހަދާށެވެ.


ސޯފާ އެގްރީމެންޓާމެދު ޙައިރާންކަމެއް!! | Dhiislam | Dhiislam\nއިބްނު ނޫހު ޖޫން 10, 2013\nސޯފާ އެގްރިމެންޓުގައި ރާއްޖެއާއެކު ވަރަށް އަވަހަށް ސޮއިކުރެވޭނެ ކަމަށް އުއްމީދުކުރާކަމަށް އެމެރިކާގެ އެސިސްޓެންޓް ސެކްރެޓަރީ އޮފް ސްޓޭޓް ފޯ ސައުތު އެންޑް ސެންޓްރަލް އޭޝިއާރޮބަޓް ބްލޭކް ބުނެފައިވާކަމަށް މީޑިއާގައި ޝާއިޢުކޮށްފައިވަނީ7މެއި 2013 ގައެވެ. ސޯފާ އެގްރިމެންޓް އާމެދު ބަންޑާރަ ނައިބުގެ ކަންބޮޑުވުންތައް އެބަހުރި ކަމަށް ޑިފެންސް މިނިސްޓަރު މުހައްމަދު ނާޒިމު ވިދާޅުވެފައިވާކަމަށް މީޑިއާގައި ޝާއިޢުކޮށްފައިވަނީ 16 މެއި 2013 ގައެވެ. ސޯފާ އެގްރިމެންޓުގައި ރާއްޖެއަށް ސޮއިނުކުރެވޭނެކަމަށް އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ވިދާޅުވެފައިވާކަމަށް މީޑިއާގައި ޝާއިޢުކޮށްފައިވަނީ 21 މެއި 2013 ގައެވެ. ސޯފާއެގްރިމަންޓްގެ މައްސަލައާ ގުޅިގެން ތިން މިނިސްޓަރަކު ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީ އަށް ހާޒިރުކުރަން ނިންމާފައިވާކަން މީޑިއާގައި ޝާއިޢުކޮށްފައިވަނީ4ޖޫން 2013 ގައެވެ. ސޯފާއެގްރިމެންޓް މިހާރު ޑްރާފްޓް ކޮށްފައިވާގޮތުން އޭގައި ދިވެހި ސަރުކާރުން ސޮއި ނުކުރާނެކަމަށް ޑިފެންސް މިނިސްޓަރު މުހައްމަދު ނާޒިމްވިދާލުވެފައިވާކަމަށް މީޑިއާގައި ޝާއިޢުކޮށްފައިވަނީ5ޖޫން 2013 ގައެވެ. ސޯފާ އެގްރިމެންޓު މިހާރު ހުށަހަޅާފައިވާ ގޮތަށްއޭގައި ރާއްޖޭން ސޮއި ނުކުރާނެކަމަށް ރައީސް މުޙައްމަދު ވަޙީދު އެމެރިކާއަށް އަންގަވާފައިވާ ކަން "ހަވީރަ"ށް ކަށަވަރު ވެއްޖެކަމަށް ޝާއިޢުކޮށްފައިވަނީ5ޖޫން 2013 ގައެވެ. ސޯފާ އެގްރިމެންޓުގައި ރާއްޖޭން ސޮއި ކުރުމަކީ ގަބޫލު ކުރައްވާ ކަމެއްނޫން ކަމަށް ކުރީގެ ރައީސް މައުމޫން ޢަބްދުލް ޤައްޔޫމް ވިދާޅުވެފައިވާކަމަށް މީޑިއާގައި ޝާއިޢުކޮށްފައިވަނީ7ޖޫން 2013 ގައެވެ. ސޯފާ އެގްރިމެންޓުގެ މައްސަލައިގައި ކަން ބޮޑުވާ ފަދަ ވާހަކަފުޅުތަކެއް އިސްލާމިކް މިނިސްޓަރު ޑރ. މުޙައްމަދު ޝަހީމް އަލީސައީދު ދައްކަވާފައިވާތީ އެމައްސަލައިގައި އެމަނިކުފާނާ ދެކޮޅަށް ފިޔަވަޅުއަޅައިދިނުމަށް ރައީސްއަށް ދަންނަވާފައިވާނެ ކަމަށް ޑިފެންސް މިނިސްޓަރުމުޙައްމަދު ނާޒިމްވިދާޅުވެފައިވާކަމަށް މީޑިއާގައި ޝާއިޢުކޮށްފައިވަނީ9ޖޫން 2013 ގައެވެ. ސޯފާ އެގްރިމެންޓުގައި އެމެރިކާއާ އެކު ސޮއިކުރުމަކީ އެ ޑްރާފްޓް މިހާރުއޮތް ގޮތުން ސަރުކާރަށް ކުރެވޭނެ ކަމެއް ނޫންކަމަށް ރައީސް މުޙަންމަދު ވަޙީދު ވިދާޅުވެފައިވާކަމަށް މީޑިއާގައި ޝާއިޢުކޮށްފައިވަނީ9 ޖޫން 2013 ގައެވެ.\nމަތީގައި އެވަނީ ސޯފާ އެގްރީމެންޓާ ގުޅޭގޮތުން މީޑިއާގައި ޝާއިޢު ކޮށްފައިވަނީ ބައެއް ޚަބަރުތަކެވެ. އެ ޚަބަރުތަކުން ސޯފާ އެގްރީމެންޓާއި އެއްކޮޅަށް ހަމައެކަނި ތިބީ އެމެރިކާ ކަން ވަރަށް ރަނގަޅަށް އެނގިގެން ދެއެވެ. ސޯފާ އެގްރިމެންޓުގެ ކަންކަމުގައި މުޢާމަލާތް ކުރެއްވި ފަރާތްތަކުންވެސް އެކަމާއި ދެކޮޅުކަން ވެސް އެނގިގެން ހިނގައްޖެއެވެ. ސުވާލަކީ ރާއްޖޭގެ ރައްޔިތުންނަށް ފައިދާ އާއި ލާބަ ހުރި ކަމަކަށް އެންމެހައި ލީޑަރުންނާއި ކަމާއިގުޅޭ އެންމެހައި މުއައްސަސާތަކުން ދެކޮޅު ހަދަންވީ ކީއްވެހެއްޔެވެ؟ މިއީ ޖަވާބު ބޭނުންވާ މުހިއްމު ސުވާލެކެވެ.\nސޯފާ އެގްރިމެންޓްގެމައްސަލައިގައި ކަން ބޮޑުވާ ފަދަ ވާހަކަފުޅުތަކެއް އިސްލާމިކް މިނިސްޓަރު ޑރ. މުޙައްމަދު ޝަހީމް ޢަލީ ސަޢީދު ދައްކަވާފައިވާތީ އެމައްސަލައިގައި އެމަނިކުފާނާ ދެކޮޅަށް ފިޔަވަޅު އަޅައިދިނުމަށް ރައީސްއަށް ދަންނަވާފައިވާނެ ކަމަށް ޑިފެންސް މިނިސްޓަރ ވިދާޅުވުމުން ވަރަށްބޮޑަށް ހައިރާންވާންޖެހެއެވެ.


School bandhah Robothiink ge thafaathu camp thakeh | Mihaaru\nސްކޫލު ބަންދަށް ރޮބޯތިންކުގެ ތަފާތު ކޭމްޕުތަކެއް\nރޮބޯތިންކަކީ ކުޑަކުދިންނަށް ސްޓެމް އެޑިޔުކޭޝަން ދޭ ތަނެއް. -- ފޮޓޯ: ފަޔާޒް މޫސާ/މިހާރު\n20 ޖޫން 2022 - 12:31\nސްކޫލު ބަންދަށް ދިމާކޮށް، ސްޓެމް އެޑިޔުކޭޝަން ކިޔަވައިދޭ ސެންޓަރު، ރޮބޯތިންކުން ތަފާތު ކޭމްޕުތަކެއް އިއުލާނު ކޮށްފި އެވެ.\nރޮބޯތިންކުން އިއުލާނު ކޮށްފައި ވަނީ ތިން ވައްތަރެއްގެ ކޭމްޕުތަކެކެވެ. މީގެ ތެރޭގައި ހިމެނެނީ، ހެވީ ޑިއުޓީ ކޮންސްޓަރަކްޝަން މެޝިން ކޭމްޕާއި، ސެލްފް ޑްރައިވިން ކާޒްގެ ކޭމްޕާއި، ބެޓެލް ރޮބޮޓްސްގެ ކޭމްޕެވެ. ރޮބޮތިންކުގެ ހެވީ ޑިއުޓީ ކޮންސްޓްރަކްޝަން މެޝިނަރީ ކޭމްޕުގައި ކިޔަވައިދޭނީ ހެވީޑިއުޓީ މެޝިން ބިލްޑުކުރާ ގޮތްތަކެވެ. އަދި މި ފަދަ މެޝިންތައް ބިލްޑުކުރަން ދަސްކޮށްދީ، ކޭމްޕުގައި ބައިވެރިވާ ކުދިންނަށް އަމިއްލަ ރޮބޯތިންކު ސިޓީއެއް ބިނާ ކުރުމުގެ ފުރުސަތު ވެސް ލިބޭނެ އެވެ. މި ކޭމްޕް ކުރިއަށް ދާނީ ޖޫން މަހުގެ 25 އިން 29 އަށެވެ.\nސްކޫލު ބަންދުގައި ރޮބޯތިންކުން ކުރިއަށް ގެންދާ ސެލްފް ޑްރައިވިން ކާޒް ކޭމްޕަކީ ކާރުގެ ތަފާތު އެކި ކަންތައްތައް ކިޔަވައިދޭ ކޭމްޕެކެވެ. އެގޮތުން ގިއާ ރޭޝިއޯ އާއި ސެންސާ އެނާޖީ އާއި ވިޔަފާރީގެ ދާއިރާގައި ބޭނުންކުރެވޭނެ ބައެއް ހުނަރުތައް ވެސް ކިޔަވައިދޭނެ އެވެ. އަދި ގިއާ އެކްސްޕެރިމެންޓް ކުރާނެ ފުރުސަތާއި، އަމިއްލަ އަށް މަސައްކަތްކުރާ ސްމާޓް ކާރެއް ބިލްޑު ކުރުމުގެ ފުރުސަތު ވެސް މި ކޭމްޕުން ލިބިގެން ދާނެ އެވެ. މި ކޭމްޕު ކުރިއަށް ދަނީ ޖުލައި ތިނަކުން ހަތަކަށެވެ.\nރޮބޯތިންކުގެ ބެޓެލް ރޮބޮޓްސް ކޭމްޕަކީ އެކި ކަހަލަ އެއްޗެހީގެ ސްޓްރަކްޗާ ބިލްޑް ކުރާނެ ގޮތްތައް ކިޔައިދޭނެ އެވެ، އަދި ރޮބޮޓްސް ބިލްޑްކޮށް، އެހެން ކުދިންނާ އެކު އެ ކުދިން ބިލްޑް ކުރާ ރޮބޮޓްސް އާ އެކު ރަހުމަތްތެރިކަމުގެ ވާދަވެރި މުބާރާތްތައް ވެސް ކުރިއަށް ދާނެ އެވެ، މި ކޭމްޕު ކުރިއަށް ދާނީ ޖުލައި 17 އިން 21 އަށެވެ.\nރޮބޯތިންކުގެ ކޭމްޕުތަކަށް ރެޖިސްޓާ ކުރުމުގެ ފުރުސަތު މިހާރު ވަނީ ހުޅުވާލއިފަ އެވެ. ރޮބޯތިންކުގެ މޮބައިލް ނަމްބަރު 7313035 އަށް ވައިބާ ނުވަތަ ވަޓްސްއަޕް މެސެޖުކޮށް ރެޖިސްޓާ ކުރެވޭނެ އެވެ. އަދި މި ކޭމްޕުތަކުގެ އިތުރު މައުލޫމާތު 3308777 އިން ލިބޭނެ އެވެ.


އެމް.ޑީ.ޕީ މައި އޮފީހުގެ ބިއްލޫރިގަނޑު ތަޅާލި މައްސަލަ ކުށްވެރިކުރުން – Maldivian Democratic Party\nއެމް.ޑީ.ޕީ މައި އޮފީހުގެ ބިއްލޫރިގަނޑު ތަޅާލި މައްސަލަ ކުށްވެރިކުރުން\nދިވެހިރައްޔިތުންގެ ޑިމޮކްރެޓިކް ޕާރޓީ (އެމް.ޑީ.ޕީ) ގެ މައި އޮފީސް ހުންނަ އިމާރާތަށް ރޭގެ ވަގުތެއްގައި ބަޔަކު މީހުން ޙަމަލާދީ ބޮޑެތި ގެއްލުންތައް ދީފައިވާތީ އެ ފިނޑި ޢަމަލު މި ޕާރޓީން އެންމެ ހަރު އަޑުން ކުށްވެރިކުރަމެވެ.\nމި ޕާރޓީގެ މައި އޮފީހަށް މިދެންވި ޙަމަލާ ދީފައިވަނީ މަގުމަތީގައި މީހުން މަދުވި ވަގުތެއް ބަލައިގެން ރޭގެ ވަގުތެއްގައިކަމާއި، އަދި އެއީ ބަޔަކު ރާވައިގެން ގަސްދުގައި ދިން ޙަމަލާއެއްކަމަށް ޤަބޫލުކުރެވެއެވެ. އެ ޙަމަލާގައި އެމް.ޑީ.ޕީ އޮފީހުގެ ބިއްލޫރިގަނޑު އެއްކޮށް ތަޅައި ސުންނާފަތިކޮށްލާފައިވާކަން ފާހަގަކުރަމެވެ.\nމީގެކުރިން ވެސް މި ޕާރޓީގެ މައި އޮފީހަށް މިފަދަ ޙަމަލާތައް ތަކުރާރުކޮށްދީފައިވާކަން ފާހަގަކުރަމެވެ. އެގޮތުން ދިން ޙަމަލާއެއްގައި މި އޮފީހުގެ ދޮރާދިމާ އެއްފަޅީގައި ޖަހާފައިހުރި ބިއްލޫރިގަނޑު އެއްކޮށް ތަޅާލާފައިވާތަން މިހާރު ވެސް ފެންނާނެގޮތުގައި އެވަނީ ބެހެއްޓިފައެވެ.\nއެފަދަ ޙަމަލާތައް ހުއްޓުމެއް ނެތި މި ޕާރޓީއަށް ދެމުން ގެންދަނީ މި ޕާރޓީން ކުރަމުން ގެންދާ ސިޔާސީ މަސައްކަތްތައް މަޑުޖައްސައި ހުއްޓުވުމުގެ ގޮތުންނާއި ބިރުދެއްކުމުގެ ގޮތުން، ޑިމޮކްރެސީއާ ދުޝްމަން ފަރާތްތަކުންކަމަށް ދެކެމެވެ.\nއެހެންކަމުން އެފަދަ ފިނޑި ޢަމަލުތައް ހިންގާ ފަރާތްތަކުން އެޢަމަލުތައް ހުއްޓާލުމަށާއި، އަދި ދައުލަތުގެ ކަމާބެހޭ އެންމެހައި ފަރާތްތަކުން އެކަން ރަނގަޅަށް ތަޙްޤީޤުކޮށް ފިޔަވަޅުއެޅުމަށް މި ޕާރޓީން ގޮވާލަމެވެ.


ފުރާނަ އަތްމައްޗަށް ލައިގެން ތިބި މީހުންގެ ފަރުވާގެ ޒިންމާ ޒުވާން...\nކޮވިޑް-19 އިންޑިއާގެ ޙާލަތު\nފުރާނަ އަތްމައްޗަށް ލައިގެން ތިބި މީހުންގެ ފަރުވާގެ ޒިންމާ ޒުވާން ޑޮކްޓަރަކަށް!\nއިންޑިއާގެ އަދަދުތައް އުޅެނީ ދުވާލެއްގެ މައްޗަށް3ލައްކައިން މަތީގައި\nހޮސްޕިޓަލުގެ ކެޕޭސިޓީއަށް ނުތަކާވަރަށް ކޮވިޑު ބަލި މީހުން ދަނީ އިތުރުވަމުން\nރޯހަން އަކީ ރޭގަނޑުވެސް ހޮސްޕިޓަލުގެ ޝިފްޓް އިންޗަރޖް\n5 މެއި 2021 | ބުދަ 22:14\nއުމުރުން 26 އަހަރުގެ ޑރ ރޯހަން ބަލި މީހުންނަށް ފަރުވާދެނީ- ފަރުވާ ދިނުމާއި ނުދިނުމާއިމެދު ގޮތް ނިންމަންޖެހޭ ނާޒުކު ހާލަތުގައި ފަހު ބަސް ބުނާ މީހަކީ މިއަދު އޭނާ\nރޯހަން އަގަރްވާލްގެ އުމުރުން 26 އަހަރެވެ. އޭނާގެ މެޑިކަލް ޓްރެއިނިންގ ނިމެނީ އަންނަ އަހަރު ނަމަވެސް، މިއަދު އެއީ އިންޑިއާގެ އެންމެ ޚިދުމަތް ރަނގަޅު އެއް ހޮސްޕިޓަލުގެ މައި ޑޮކްޓަރެކެވެ.\nމަތިމައްޗަށް ކޮވިޑު ކޭސްތައް ފެންނަމުންދާ އިންޑިއާގެ ހޮސްޕިޓަލުތައްވެސް ފުރެމުންދާއިރު، ބަލި މީހުން ގިނަވެ، ހޮސްޕިޓަލަށް ގެންނަ މީހުންގެ ތެރެއިން ފަރުވާ ދިނުމާއި، ނުދިނުމާއި މެދު ގޮތް ނިންމަންޖެހޭ ނާޒުކު ޙާލަތުގައި ފަހު ބަސް ބުނާ މީހަކީ މިއަދު ރޯހަންއެވެ.\nނިއުދިއްލީގެ ހޮލީ ފެމިލީ ހޮސްޕިޓަލުގައި ދުވާލަކު 24 ގަޑިއިރުގެ ޑިއުޓީއެއް އަދާކުރަމުންދާ ރޯހަން އަކީ ރޭގަނޑުވެސް ހޮސްޕިޓަލުގެ ޝިފްޓް އިންޗާރޖެވެ. ޒުވާން އުމުރުގައި އެ ބޮޑު ޒިންމާ އަދާކުރަމުންދާއިރު، ރޯހަން ކުރަމުންދާ ތަޖުރިބާ ވަރަށްވެސް ތަފާތުވެފައި ބިރުވެރިއެވެ. އެ ހޮސްޕިޓަލުގެ އެނދުތައް ފުރި، ބަލި މީހުންނަށް ފޯރުކޮށްދެވޭ ވަރަށް އޮކްސިޖަން ލިބެން ނެތްއިރު، ވެންޓިލޭޓަރަށް ލާން ޖެހޭ މީހުންވެސް ނުލެވި ދޫކޮށްލާން ޖެހިފައި މިވަނީ ހޮސްޕިޓަލުގެ ކެޕޭސިޓީއަށް ނުތަކާވަރަށް ކޮވިޑު ބަލި މީހުން ގެންނަމުންދާތީއެވެ. އެ ޙާލަތުގައި ފަރުވާ ނުދީ ދޫކޮށްލަންވެސް ޖެހޭއިރު، އެ ބިރުބޮޑު ހިތްދަތި ނިންމުން ނިންމަމުން ދަނީ ރޯހަންއެވެ.\nފުރާނައަކީ އަތްމަތީގައިވާ އެއްޗެއްކަން ފާހަގަކޮށް ރޯހަން ބުނީ، އެ ފުރާނަ ސަލާމަތް ކުރުމާއި ނުކުރުމާމެދު ގޮތެއް ނިންމަންޖެހޭ ޙާލަތުގައި މިއަދު ތިބީ ހޮސްޕިޓަލުގެ ޑޮކްޓަރުންނާއި ސިއްޙީ އޮފިޝަލުން ކަމުގައެވެ.\nއިންޑިއާގައި ކޮވިޑު ބަލި މީހަކު ފަރުވާ ދިނުމަށް ގެންދަނީ - އަލްޖަޒީރާ\nއަދަދުތައް ދުވާލެއްގެ މައްޗަށް3ލައްކައިން މަތީގައި\nއާންމު ޙާލަތުގައި ހޮލީ ފެމިލީއަކީ މުޅި ޤައުމުގައިވެސް އެންމެ ފެންވަރު ރަނގަޅު އެއް ހޮސްޕިޓަލެވެ. ނަމަވެސް މިއަދު މުޅި ހޮސްޕިޓަލުގެ ކޮންމެ ދިމާލަކުންވެސް ފެންނަމުންދަނީ މަރުގެ ބިތުވެރިކަމެވެ. އެތައް ހަފުތާތަކެއް ވެގެންދާއިރު، މިވަގުތުވެސް އައިސީޔޫގައި އިތުރު އެއްވެސް މީހަކަށް ފަރުވާދޭނެ ޖާގައެއް ނެތެވެ. މުޅި އައިސީޔޫވެސް އޮތީ ފުރިފައެވެ. ވާރޑުތައް ފުރެމުންދަނީ ބިރުވެރިކަމުގައި ފުރާނަ އަތް މައްޗަށް ލައިގެން ތިބި ބަލި މީހުންނާއި، ޙާލު ބޮޑުވެ، އަލުން ލޯބިވާ މީހުންނާއި ބައްދަލުވާނެ ކަމުގެ އުއްމީދު ފަނޑުވެފައިވާ ބަލި މީހުންނާއެކުއެވެ.\nޖެހި ޖެހިގެން އެތުރިފައި ހުރި އެނދުތަކުގައި ތިބީ ހުސް އެފަދަ، ޙާލުބޮޑު ބަލި މީހުންނެވެ. ނުވިތާކަށް އަލަށް ވައްދާ ބަލި މީހުން ގޮނޑިތަކާއި ސްޓްރެޗަރތަކުގައި ތިބޭ މަންޒަރު ފެންނައިރު، މުޅި ތަނުންވެސް ފެންނަނީ ބިރުވެރިކަމާއި ހާސްކަމެވެ. ޑޮކްޓަރުންނާއި ނަރުހުން ކޮޅުކޮޅުމައްޗަށް ދުވަމުންދާއިރު، ޑޮކްޓަރުންވެސް ތިބީ ލޯ ކުރިމަތިން އެތައް ބައެއްގެ ފުރާނަ ގެއްލިގެންދާ މަންޒަރު ބަލަން ގޮތް ހުސްވެފައެވެ. އެއްފަހަރާ އެތައް ބަޔަކު މަރުވާ މަންޒަރު ފެނި، ނަފުސާނީ ބިރުވެރިކަމެއްގެ ތެރޭގައެވެ.\nޑރ ރޯހަންއަކީވެސް އެއް ފަހަރާ 65 މީހުންގެ ޒިންމާއާ ޙަވާލުވެގެން ހުރި ޑޮކްޓަރެކެވެ. ދޭތެރެ ދޭތެރެއިން އިމަރޖެންސީ ބަލިމީހަކަށް އެޓެންޑްވާން ޖެހޭއިރު، ރޯހަން ބަލަހައްޓަމުން ގެންދާ ބަލި މީހުންގެ ގާތުގައި އެންމެ ގިނައިރު މަޑުކޮށްލަން ލިބެނީވެސް ހަތަރުވަރަކަށް މިނެޓަށެވެ.\nއިންޑިއާއިން މިއަދު މުގުރަމުންދަނީ މުޅި ދުނިޔޭގެ ކޮވިޑު ރެކޯޑުތަކެވެ. ފާއިތުވި ދެހަފުތާގެ ތެރޭގައި ދުވާލެއްގެ މައްޗަށް3ލައްކައިން ކޭސްތައް ރިޕޯޓު ކުރަމުންދާއިރު، ބަލި މީހުން އެއް ހޮސްޕިޓަލުން އަނެއް ހޮސްޕިޓަލަށް ދުވަމުން ދަނީ ފުރާނަ އަތްމައްޗަށް ލައިގެންނެވެ. އެ ޙާލުގައި ކިތަންމެ ބަޔަކު މަގުމައްޗަށް މަރުވެގެން ވެއްޓިފައިވާއިރު، މަރުވާ މީހުންގެ ޖަނާޒާ ބޭއްވުމަށްވެސް ކިއޫގައި ޖެހިފައިވާ އެތައް އާއިލާއެއް އެބަތިއްބެވެ.\nމިއަދު ދިއްލީގެ ހޮލީ ފެމިލީ ހޮސްޕިޓަލުންވެސް އެ ގެންދަނީ އޮކްސިޖަންއާއި ސިއްޙީ ވަސީލަތްތަކަށް އެދި އާދޭސް ކުރަމުންނެވެ. މިއީ އިންޑިއާގެ އެންމެ ހޮސްޕިޓަލެއްގެ ޙާލަތެވެ. މުޅި އިންޑިއާ މިވަގުތު އޮތީ އެފަދަ ބިރުވެރި ފައްތަރެއްގައެވެ. ކޮވިޑް-19 ވައިރަސް މުޅި އިންޑިއާ ކުޑަކަކޫމައްޗަށް ތިރިކޮށްފިއެވެ.\nޓައިމްސް އޮފް އިންޑިއާ ކޮވިޑް-19 ކޮރޯނާވައިރަސް


ވަރުގަދަ ޓީސީ އާއި ދެކޮޅަށް މިލަންދޫ ނިކުންނަނީ. | Landhooinfo\nވަރުގަދަ ޓީސީ އާއި ދެކޮޅަށް މިލަންދޫ ނިކުންނަނީ.\nޤަތަރު ޓީމް ރާއްޖެ އަތުވެއްޖެ.\nއުރީދޫ ދިވެހި ޕްރިމިއަރ ލީގުގައި މިއަދު ހަވީރު ށ.މިލަންދޫ ނުކުންނާނީ ވަރުގަދަ ޓީސީ އާއި ދެކޮޅަށެވެ. މި މުބާރާތުގައި މިލަންދޫޓީމު ޕޮއިންޓް ޓޭބަލްގެ ފަހަތުން2ވަނައިގައި އޮތްނަމަވެސް އެޓީމުގެ ކުޅުމަށް ތައުރީފްކުރާ މީހުން މަދެއްނޫނެވެ.\nމިއަދު ހަވީރު ކުޅުމަށް ހަމަޖެހިފައިވާ މެޗާއި ގުޅޭގޮތުން ވާހަކަދައްކަމުން ކޯޗް މުޙައްމަދު ނިޒާމް ބުނީ މިލަންދޫ އަތުން މޮޅުވުމަކީ ފަސޭހަކަމެއް ނޫންކަން އެޓީމް އަންނަނީ ސާބިތުކޮށްދެމުންކަމަށާއި، ނިމިގެންދިޔަ މާޒިޔާ މެޗަށް ބަލާލުމުންވެސް އެކަން ހާމަވާކަމަށެވެ.\nޓީމްގައި ނަން މަޝްހޫރު ކުޅުންތެރިން ނެތް ނަމަވެސް މިލަންދޫ ޓީމަކީ ތޯތޯ ސަމާސާ ޓީމެއް ނޫންކަމަށް ވެސް ޓީސީގެ ކޯޗް މުޙައްމަދު ނިޒާމް ބުނެއެވެ.\nބިދޭސީ އެއްވެސް ކުޅުންތެރިއެއް ނުލައި ރާއްޖޭގެ ނަން މަޝްހޫރު ކުޅުންތެރިންނާއި ދެކޮޅަށް ނިކުމެ މިލަންދޫ އާ ކުޅުންތެރިން ދަނޑުމަތީގައި އެ ދައްކާ ކުޅުމަކީ އެޓީމަކީ ވަރުގަދަ ޓީމެއް ކަން ޔަގީންކޮށްދޭކަމެއްކަމަށް ނިޒާމް ބުންޏެވެ. އޭނާ ބުނީ ޓީސީން މި މެޗު އެއްވެސް ވަރަކަށް ފަސޭހަ ނުކުރާނެކަމަށާއި، ލީގު މެދުކަނޑާލާއިރު މި މެޗުން މޮޅުވުން މުހިންމުކަމަށެވެ.\n“އަސްލު މިލަންދޫގެ ކޯޗާއި ކުޅުންތެރިން އެކުރާ މަސައްކަތަށް ތައުރީފް ހައްގު. އެމީހުންގެ ކުޅުން ވަރަށް ފާހަގަކޮށްލެވޭ.” ނިޒާމްބެ ބުންޏެވެ.\nޓީސީއާއި ދެކޮޅަށް ނިކުންނަ މެޗާއި ގުޅޭ ގޮތުން ށ.މިލަންދޫގެ ކޯޗް މުޙައްމަދު ނާސިރު ބުނީ އޭނާގެ ޓީމް އަންނަނީ މެޗަކަށްފަހު މެޗެއް ރަނގަޅު ކުރަމުންކަމަށާއި، މާޒިޔާ އަތުން އެންމެ ފަހުން ކުޅުނު މެޗުން ބަލިވިޔަސް އެ މެޗުގައި ޓީމުން ދެއްކި ކުޅުމުގެ ސަބަބުން އުއްމީދު އާވެއްޖެކަމަށެވެ.\nލީގުގެ ވަރުގަދަ ޓީމްތައް އަތުން ޕޮއިންޓް ހޯދުމަކީ ކުރިއަށްދާން ލިބޭނެ އެންމެ ބޮޑު ހިތްވަރުކަމަށާއި، ޓީސީ ކަހަލަ ވަރުގަދަ އެޓޭކެއް އޮތް ޓީމެއް ހުއްޓުވުމަކީ ފަސޭހަކަމަކަށް ނުވާނެކަމަށްވެސް ނާސިރު ފާހަގަކުރިއެވެ. ކުޅުންތެރިއެއްގެ ގޮތުގައި އޭނާއަކީ ޓިސީގެ ކޯޗް ނިޒާމްބެގެ އިރުޝާދުގެ ދަށުން ކުޅުނު ކުޅުންތެރިއަކަށް ވުމާއިއެކު ނިޒާމްބެގެ ގޭމް ޕްލޭން ދެނެގަންނަން މާ ބޮޑެތި އުނދަގޫތަކެއް ދިމާނުވާނެކަމަށްވެސް ގައުމީ ޓީމްގެ ކުރީގެ ޑިފެންޑަރު ބުންޏެވެ.\n“އަސްލު މާޒިޔާ މެޗުގައި ބޭނުންވި ގޮތަށް ނަތީޖާ ނުނިކުތަސް ކުޅުމާއިމެދު ހިތްހަމަޖެހޭ، މިލަންދޫއެއް ބޭނުމެއް ނުވޭ ލީގް ނިމޭއިރު ފުލުގައި އޮންނަން. އަމާޒަކީ ބޮޑެތި ޓީމްތައް އަތުންވެސް ޕޮއިންޓް ހޯދުން” ނާސިރު ބުންޏެވެ.\nމިލަންދޫ ޓީމު މިހާރު 1 ޕޮއިންޓާއި އެކު އޮތީ ޓޭބަލްގެ ފުލުން ދެވަނައިގައެވެ. އެންމެފުލުގައި އޮތީ ކުޑަހުވަދޫއެވެ. އެޓީމަށްވެސް 1 ޕޮއިންޓް ލިބިފައިވެއެވެ. ނަމަވެސް އެޓީމުން އެންމެފުލަށް ގޮސްފައިވަނީ ބައިކޮޅަށް ވަދެފައިވާ ގޯލްގެ ޢަދަދު އިތުރުކަމުންނެވެ. އެޓީމުކޮޅަށް 12 ގޯލް ވަދެފައިވެއެވެ. މިލަންދޫޓީމުގެ ގޯލަށް ވަދެފައިވަނީ5ގޯލެވެ.\nމައުލޫމާތު ނެގީ: ޕީއެސްއެމްނިއުސް އިން.\nފުޓްބޯޅައިގެ މުސްތަޤްބަލް ކިހިނެތްވާނެބާ !!!؟\nދިވެހި ރާއްޖޭގެ ފުޓްބޯޅައިގެ މައިޢިދާރާ އެފްއޭއެމްގެ ހިންގާ ކޮމިޓީ އުވާލައި، އެ އިދާރާ ހިންގުމަށް ފީފާ އިން އިއްޔެ އައްޔަންކުރި …


އިންތިޒާރު 10 | Esfiya - Dhivehi Vaahaka Site\n“އިޒް އިޓް އަ ޔެސް” ދެންވެސް ވާހަކަދެއްކީ ރާއިންއެވެ. ޒާޔާ ބޯޖަހާލީ އާއެކޭ ބުނުމުގެ ގޮތުންނެވެ. ރާއިން ޒާޔާ އުފުލާލުމަށްފަހު އެނބުރިލއެވެ. އަދި ބެހެއްޓުމަށްފަހު ވަރަށް ލޯބިވާކަމަށް ބުނެލިއެވެ. ލަދުން ރަތް ވެފައިވާ އެމޫނުފެނި ރާއިން އަނެއްކާވެސް ޒާޔާއޭނަގެ އަތުތެރެއަށް ގެނައެވެ.\n“ހެޕީ ނިއު އިޔަރ ލަވް” ޒާޔާގެ ގައިގައި ބައްދާލައިގެން ހުރެ ރާއިން ބުނެލިއެވެ. އަދި ފޯނުނެގުމަށްފަހު ޒާޔާއަށް ގަޑިދައްކާލިއެވެ. އޭރު 12 ޖަހާ5މިނިޓް ހިނގަނީއެވެ. ޒާޔާ ހީލިއެވެ. ރާއިންބުނިގޮތަށް އޭނަގެ ހިތުގެވެރިޔާއަށް ޕްރޮޕޯޒް ކުރީ އާއަހަރު ފެށުނުއިރުއެވެ. އެވަގުތު އެދެމީހުންނަށްވެސް ހާއްސަ ކުރުމަށްޓަކައެވެ.\n“މިހާރު ކޮޅަށްހުރެހުރެ ފަޔަށްތަދުވަންފަށައިފި” ޒާޔާގެ ގައިން ދޫކޮށްލުމަށްފަހު އުޅާހަށްއަތް ދަމާލަމުން ރާއިން ބުނެލިއެވެ.\n“ހިނގާ އެތާ އިށިއީންނަން” ޓެރަސްގައި އިށީއިގެތިބެން ހިޔާކޮށްފައި ހުރި ބަޔާދިމާއަށް އިޝާރާތްކޮށްލަމުން ޒާޔާބުނެލިއެވެ. އޯކޭއޭ ބުނަމުން ރާއިން ހިނގައިގަތެވެ. ނަމަވެސް ތަންކޮޅަކަށްގޮސްފައި ޒާޔާ އަތްދަނޑިމައްޗަށް އުފުލާލިއެވެ. ރާއިންގެ ކަރުގައި އަތް އަޅުވާލައިގެން އެތަނަވަސް މޫނަށް ބަލަހައްޓައިގެން ޒާޔާ އޮތެވެ. ރައިންގެ އަތުތެރޭގައި އެތަށްއިރެއްވަންދެން ޒާޔާއިނެވެ. އެކިއެކި ވާހަކަ ދެއްކުމުގައި އެތަށދަމެއްވަންދެން އެމީހުން ތިއްބެވެ. ޒާޔާ ނިދި އަންނަން ފެށުމުން އެންމެފަހުން އެތެރެއަށް ދާން ހިނގައިގަތެވެ.\nޒާޔާގެ ކޮޓަރިއާހަމައަށް ރާއިން އޭނަލައިދޭން ދިޔައެވެ. ކޮޓަރީގެ ދޮރާއި ހަމައަށް އަރާފައި ޒާޔާގެ ނިތުގައި ބޮސްދީފައި ރޭގަނޑުގެ ސަލާމްކޮށްލިއެވެ. ކޮޓރިއަށް ވަތް ޒާޔާއަށް އަޅައިގަތީ މޭޒުމަތީގައި އޮތްމާބޮނޑިއެވެ. މަޑުމަޑުން ހިނގާފައިގޮސް މޭޒުކައިރީ ހުއްޓިލިއެވެ. އަދި ލޯގަނޑަށް އަމިއްލަ ސޫރައަށް ބަލާލިއެވެ. ދެންމެ ހިނގާދިޔަ ހުރިހާމަންޒަރެއް ހިތަށް ސިފަވިކަހަލައެވެ. ނިދަން އޮށުއޮތީވެސް އެހިޔާލުތަކުތެރޭގައި ހުރެއެވެ.\nޖެހިގެން އައިދުވަހުގެ ހެނދުނު ސައިޑީގައި ރާއިން ޒާޔާއާއި ބައިވެރިވިއެވެ. ކުރިން ރާއިންއާއި ވާހާކާދައްކާހާ ގިނައިން މިއަދަކު ޒާޔާއަކަށް ވާހަކައެއް ނުދެއްކުނެވެ. ލަދުވެތިކަމުގެ ފަރުދާއެއް އޭނަ ވަށާލެވިފައިވާކަހަލައެވެ. ރާއިންއާއި ދިމާބަލަންވެސް އޭނަ ލަދުގަންނަކަހަލައެވެ. ނަމަވެސް އެއާއި ހިލފަށް ރާއިންގެ ހުރިހާ ސަމާލުކަމެއްވަނީ ޒާޔާ އަށް ދެވިފައެވެ. އެމޫނުން އެންމެ ހިނދުކޮޅަކަށްވެސް ނަޒަރުވަކިކޮށްނުލާ ރާއިންބަލަމުންދިޔައެވެ. މިކަމުގެ ސަބަބުން ޒާޔާއިތުރަށް ލަދުގަންނަމުންދިޔައެވެ. ސައިބޮއިނިމިގެން ތެދުވަމުން ރާއިން ޒާޔާގެ ގާތުން އެދުނީ އޭނަގެ ކޮޓަރިއަށް އައުމަށެވެ. ރާއިން އެދުނުގޮތަށް އޭނަ ސައިބޮއިނިމިގެން ރާއިންގެ ކޮޓަރިއަށް ދިޔައެވެ. ދޮރުގައި ޓަކިޖަހާލުމުން އެތެރެއަށް ވަންއިރު ރާއިންހުރީ ބެލްކަނީގައެވެ. ޒާޔާއަށް އޭނަގާތަށް އައުމަށް ރާއިންއެދުނެވެ. ޒާޔާގެ ފަހަތުން ބައްދާލައިގެން ރާއިން ބެލްކަނިން ތިރިބަލަހައްޓައިގެން ހުއްޓެވެ.\n“މަމްމެން އާދޭ 12 ގަ، އެމީހުން ރިސީވްކުރަން އިރުކޮޅަކުންދާނަން އިނގޭ” ރާއިން ޒާޔާގެ ކޮނޑުގައި ދަތްދޮޅިއަޅުވާލައިގެން އޮވެ ބުނެލިއެވެ. ޒާޔާވެސް މަޑުމަޑުން ރާއިންއާއި ވާހަކަދައްކަމުން ދިޔައެވެ.\nރާއިންއާއި ޒާޔާގެ ގުޅުން އެއްވެސް މީހެއްގެގާތުގައި ރާއިން އަދި ޒާޔާވެސް ނުބުނެއެވެ. ރާއިން ބޭނުންވީ އަދި ތަންކޮޅެއް ފަހުން ބުނުމަށެވެ. ޒާޔާވެސް ހުރި ރާއިންގެ އެ ނިންމުމާއި ދޭތެރޭ ހިތްހަމަޖެހިފައެވެ. ސަލްމާއަށް އޭނައާއި ރާއިންއާއި ދޭތެރޭ އޮތް ގުޅުން އެނގިއްޖެނަމަ ވާނެގޮތެއް ނޭގޭތީއެވެ. އޭނަ އެކަމާއި ދެކޮޅުހަދާފާނެތީ ބިރުގަންނަނީއެވެ. އެކަމާދޭތެރޭ އޭނަ ވަރަށްވިސްނައެވެ. ނަމަވެސް ސަލްމާ ކޮންމެ ގޮތަކަށް ދެކުނަސް ރާއިން އޭނަ ދޫކޮށްނުލާނެކަން އޭނައަށް ޔަގީންކުރެވެއެވެ. އެކަމަކުވެސް އަމިއްލަ ހިތުގެ ތަސައްލީއަށްޓަކައި އޭނަ އެވާހަކަ ރާއިންގާތުގައި ދެއްކިއެވެ. ރާއިންގެ މަންމަ ގަބޫލުވާނެތޯ ކިތަންމެ ފަހަރަކުސުވާލު ކުރިއެވެ. ޒާޔާ އެގޮތަށް ސުވާލުކުރާ ކޮންމެފަހަރަކުވެސް ރާއިން އޭނަގެ ހިތްހަމަޖައްސާދެއެވެ. އޭނަ ހަޔާތުގެ ބައިވެރިއަކަށް ކޮންމެ ކުއްޖަކު އިހުތިޔާރު ކުރިކަމުގައިވިނަމަވެސް އޭނަގެ މަންމަ ދެކޮޅުނުހަދާނެކަމަށް ވިސްނާދެއެވެ. މަންމަ ޒާޔާއާއި ދޭތެރޭ އެހެންއެ ކަންތައްކުރަނީ އެހެންކަމަކާ ދޭތެރޭ ވިސްނާތީކަމަށް ބުނެއެވެ. ނަމަވެސް އެއީ ޚުދު އޭނަވެސް އަށްވެސް ޖަވާބު ނޭނގޭ ސުވާލެކެވެ. އޭނަގެ މަންމަ ޒާޔާ ދުރުކުރަނީ ކީއްވެގެންކަމެވެ. ނަމަވެސް ސަލްމާ ޒާޔާ ބަލައިގަންނާނެ ކަމާމެދު އޭނަ ކުޑަކޮށްވެސް ޝައްކެއް ނުކުރެއެވެ. އޭނަގެ އުފަލަކީ އެމަންމަގެ އުފާކަމުގައި އޭނަ ގަބޫލުކުރެއެވެ.\nޒާޔާގެ ހަޔާތަށް ވަނީ ބަހާރު މޫސުމް އައިސްފައެވެ. ގޭތެރެއިން އެއްވެސް މީހަކަށް ނޭގުނު ކަމުގައިވިނަމަވެސް އޭނައާއި ރާއިންގެ ލޯބިގެ ފަލްސަފާ ދިޔައީ ކުރިއަށެވެ. ނަމަވެސް މީހުންގެ ކުރިމަތީގައި އެއީ ހަމަ ކުރީގެވެސް ދެރަހުމަތްތެރިންނެވެ. ރާއިންގެ ކުދިކުދި އެކި ސަޕްރައިޒްތަކުންނާއި ލޯބީގެ ވާހަކަތަކުނާއި އަދި ލޯބީގެ ކުދި ގޯނާތަކުން ޒާޔާގެ ހިތްވަނީ ފުރާލަދީފައެވެ. އެދެމީހުން ބައްދަލުކުރަމުންދިޔައީ ޒާޔާގެ ކޮޓަރިންނެވެ. ކޮންމެދުވަހަކުވެސް ރާއިން ޒާޔާއަށް ކޮންމެވެސް ކުލައެއްގެ ފިނިފެންމަލެއް ގެނެސްދެއެވެ. އެކޮޓަރީގައި ހިފާލާފައިވަނީ ފިނފެންމަލުގެ ވަހެވެ. އެކަކުއަނެކަކު ދަސްކުރުމުގައި އަދި ހިޔާލުފާޅުކޮށް ވާހަކަދެއްކުމުގައި އެތައްއިރެއް ރާއިން އެކޮޓަރީގައި ހޭދަކުރަމުން ދެއެވެ. ނަމަވެސް ދުވަހަކުވެސް ޒާޔާއާއި ގާތްވުމުގައި އޭނަގެ ހައްދުފަހަނަ އަޅާގޮސްފައެއް ނުވެއެވެ. ޒާޔާގެ ގައިގައި ބައްދާލާފައި ކޯތާފަތުގައި ނޫނީ ނިތުގައި ބޮސްދިނުންފިޔަވައި އިތުރަށް ޒާޔާއާއި ގާތެއްނުވެއެވެ. މިކަންވެގެން ދިޔައީ ޒާޔާގެ ހިތުގައި ރާއިންއަށްދެވިފައިވާ ގަދަރު އިތުރަށް ބޮޑުވެގެންދިޔަކަމަކަށެވެ. ދުވަސްތަށް މިގޮތުގައި އުފާވެރިކަމާއިއެކު ހޭދަވަމުންދިޔައެވެ.\nދުވަސްތަށް ފާއިތުވަމުންގޮސް 2010 ގެ އަހަރީ ކިޔެވުންފެށޭ ދުވަސް ކައިރިވެއްޖެއެވެ. ޒާޔާވެސް ސުކޫލަށް ނިކުންނަންވާއިރު ވާންޖެހޭ ތައްޔާރީތަށް ވުމުގައި އުޅުނެވެ. ޒާޔާގެ ފޮތްތަކުގައި ސެލޯފިންލެއްވުމުގައާ އެހެނިހެން ކަންތަކުގައި އެންމެ ބޮޑަށް އުޅުނީ ރާއިންއެވެ. އެކަމުގެ ފަހަތުގައި ވިސަބަބު އެއްވެސް މީހަކަށް ނޭގުނުކަމުގައިވިޔަސް ޒާޔާ ހުރީ އުފަލުންނެވެ. ކިޔަވަންފެށުމާއިއެކުހެން ޒާޔާއަށް ރާއިންއަށް ދެވޭ ވަގުތު މަދުވިއެވެ. ނަމަވެސް ރާއިން އެއިޮންއެއްވެސް ކަމަކާ ޝަކުވާއެއް ނުކުރެއެވެ. އެއާހިލާފަށް ޒާޔާ ކިޔެވުމުގައި އޭނާ އެހީތެރިވަމުންދިޔައެވެ. ހޯމްވޯރކް ހެދުމުގައާއި، އެސައިމެންޓްތަށް ނިންމުމުގައެވެ. ޓެސްޓުތަކަށް ތައްޔާރުވުމުގައެވެ. ރާއިންއޭނައަށް އަޅާލާވަރު ފެނުމުން ޒާޔާ ހުންނަނީ ކިތަންމެހާވެސް އުފަލުންނެވެ. ބަލިވެއްޖެނަމަ އޭނަގެ ހާލުބަލައެވެ. ބޮލުގައި ރިއްސާނަމަ ބޯ މޮޑެދެއެވެ. ރާއިން އޭނަދެކެ އެހާ ލޯބިވާނެކަމަށް އޭނަ ދުވަހަކުވެސް ހިޔެއްނުކުރެއެވެ. ނަމަވެސް އެންމެފަހުން ރާއިން ކިޔަވަންދާ ދުވަސް ކައިރިވެއްޖެއެވެ. ދުވަހަކުވެސް ޒާޔާދޫކޮށްނުލުމަށް ރާއިންގާތު ޒާޔާއަށް ދެކެވޭ ވާހަކަ އިތުރުވީ އެހެންވެއެވެ. ދުރަށްގޮސްފައި އޭޏަމަތިން ހަނދާންނައްތާނުލުމަށް އަބަދު ބުނެވެމުންދިޔައެވެ. އިތުބާރު ނުކުރާތީކީ ނޫނެވެ. ގެއްލެން ނޭދޭތީއެވެ. އެންމެފަހުން ރާއިން ފުރުމަށް ހަފްތާއަކަށްވުރެވެސް ދުވަސް މަދުވެއްޖެއެވެ.\nއެއްރެއެއްގެ ރޭގަނޑެވެ. ޒާޔާއަށް އޮތީ ނިދިފައެވެ. އޭރުގަޑިން 12 ޖަހަނީއެވެ. ރާއިންއާދޭތޯ އޮވެއޮވެ ނިދުނީއެވެ. އެހެންޏާ ރާއިން އެންމެ ލަސްވެގެންވެސް 11 30 އެހާކަންހާއިރު އަންނާނެއެވެ. ކޮޓަރީގެ ދޮރުމަޑުމަޑުން ހުޅުވާލުމަށްފަހު ރާއިން އެތެރެއަށްވަނެވެ. ނިދިފައި އޮތް ޒާޔާފެނިފައި އޭނާގެ ހިތްތެޅިލިއެވެ. ދެއަތް ޖޯޑުކޮށްލައިގެން ބޯދަށަށް ލައިގެން އެނދުގެ އެއްކައިރީގައި އެއްފަރާތަކަށް އޮށުއޮވެލައިގެން ޒާޔާއޮތެވެ. ކޮޓރީގެ އަލިވަނީ ފަނޑުކޮށްލެވިފައެވެ. ނަމަވެސް ޓޭބަލް ލޭމްޕްގެ އަލި އެމޫނަށް އެޅިފައި ވީއިރު ސާދާގޮތެއް ހުއްޓެވެ. ފިޔާތޮށި ކުލައިގެ ޓީޝާޓަކާއި، ކަކުލާއި ހަމައަށް އަންނަ މުށިކުލައިގެ ސޯޓުކޮޅެއްލައިގެން އޮތްއިރު ނުހަނު ހިތްގައިމެވެ. ކޮޓަރީގެ ދޮރު ތަޅުލުމަށްފަހު މަޑުހިނގުމެއްގައި ރާއިން ޒާޔާގާތަށް ހިނގައިގަތެވެ. އެނދުކައިރީ ތިރީގައި އިށިއިނުމަށްފަހު އެމޫނަށް ބަލާލިއެވެ. ތެތްކަންގަދަ އެތުންފަތަށް ބަލާލެވުނީ ދަހިވެތިނަޒަރަކުންނެވެ. ހިންދިރުވާލެވުނީ އެތުންފަތުގައި ލޯބިކޮށްލުމަށް ހިތްއެދުނުވަރުންނެވެ. ޒާޔާއާއި ގާތްވެލުމަށްފަހު ފުރަތަމަފަހަރަށް އެތުންފަތުގައި މަޑުމަޑުން ބޮސްދިނެވެ. ނިދިފައިއޮތް ޒާޔާއަށް އެއްވެސްކަމެއް އިހުސާސެއްނުވިއެވެ. އަތުގެ ނުފަށުން ތުންފަތުގައި ބީހިލުމަށްފަހު އަނެއްކާވެސް ރާއިން އެތުންފަތުގައި ބޮސްދިނެވެ.\nAlhy kiyaahithun keyimadhuvany next part thankolheh avaha up koh dhechy mi part ves vvvvvvv obi\nraaineulheny zaaya rape kurantha feeling sad. story nice. update soon gud luck\nowwwnnnnn so beautiful.. waitng for the next part\nalhe haadha kurey, thankolheh dhugukoh genesdhyba. v v v salhi mipart ves. my akah hiyeh nuvey raain zaa rape kuraaneheneh. love this story\nހިތް އެކީ ދެވިއްޖޭ… 4\nހިތާމަ ކުރުވާހަކަ ލޯބި May 6, 2021\nލޯބި November 23, 2020


Resort'thakun CSR Project gothugai aarshugai ganduvareh fadha...\nރާއްޖެ - ޓޫރިޒަމް މިނިސްޓްރީ\nރިސޯޓްތަކުން ސީއެސްއާރް ޕްރޮޖެކްޓް ގޮތުގައި އާރަށުގައި ގަނޑުވަރެއް ފަދަ ތަނެއް ހެދި\nބޭކާރު ކަންތައްތަކުގައި ސީއެސްއާރް ޕްރޮޖެކްޓެއް ނަހަދާނެ\nމިސްކިތުގެ އަޑީގައި މަސްޓޭންކެއްވެސް ހަދާފައިވޭ\nއެކަން ބަލާނީ ކޮމިޓީއަކުން\nކ. މާލެ 10 ޖުލައި 2019 | ބުދަ 17:11 18,286\nއާރަށުގައި ހަދާފައިވާ ގަޑުވަރު - މުހައްމަދު ޝަރުހާން\nރައީސުލްޖުމްހޫރިއްޔާ ޗުއްޓީ ހޭދަކޮށްލަވަން ހަމަޖައްސައިފައިވާ ރަށް '' އާރަށުގައި''، ކުރީގެ ރައީސް އަބްދުﷲ ޔާމީން އަށް ހާއްސަކޮށްގެން ރިސޯޓަކުން ސީއެސްއާރް ޕްރޮޖެކްޓްއެއް ގޮތުގައި ގަނޑުވަރެއް ކަހަލަ ތަނެއް ބިނާ ކޮށްފައިވާ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެއެވެ.\nރައްޔިތުންގެ މަޖިލީހުގެ ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީއަށް ޓޫރިޒަމް މިނިސްޓްރީގެ އިސްބޭފުޅުން ވަނީ ބުދަ ދުވަހު ހާޒިރު ކޮށްފައެވެ.\nއެ ކޮމިޓީގައި ސީއެސްއާރު ޕްރޮޖެކްޓްތަކާއި ބެހޭ ގޮތުން މެމްބަރަކު ކުރެއްވި ސުވާލަކަށް ޖަވާބު ދެއްވަމުން މިނިސްޓަރު ވިދާޅުވީ، އާ ސަރުކާރު އައުމާއި އެކު ފަތުރުވެރިކަމުގެ ސިނާއަތަށް އައި ބަދަލުތަކަކާއި އެކު އެ ދާއިރާއިން އުފާވާ ފަދަ މަންޒަރުތައް ފެންނަ ކަމަށެވެ.\nސީއެސްއާރް ޕްރޮޖެކްޓްތައް ހެޔޮ ގޮތުގައި ހިންގާ ރިސޯޓުތައް ރާއްޖޭގައި އެބަހުރި ކަމަށާއި، ބައެއް ފަހަރު ރިސޯޓުތަކުން ސީއެސްއާރް ޕްރޮޖެކްޓްތައް އިޝްތިހާރުކޮށް އާއްމު ނުކުރާ ކަމަށެވެ. ސީއެސްއާރްގެ ޕްރޮޖެކްޓްގެ ނަމުގައި އެހެނިހެން ކަންތައްތައް މި ސަރުކާރުން ނުކުރާނެ ކަމަށް ވިދާޅުވިއެވެ.\nއަޅުގަނޑު އިއްޔެ ނޫން އިހަށް ދުވަހު ދިޔައިން ކެބިނެޓްގެ މަޝްވަރާ ބައްދަލުވުމަށް އާރަށަށް. އަޅުގަނޑަށް ފެނުނު އަޅުގަނޑުމެންގެ ކުރީގެ ޓޫރިޒަމް މިނިސްޓްރީން ސީއެސްއާރެއް އެތާގައި ކާސްލް އެއް ހަދާފައި ހުއްޓާ އިނގޭތޯ. އެއީ ސީއެސްއާރަށް ކުރިކަމެއް. އެއީ ކޮން ސީއެސްއާރެއްތޯ.\n~ އަލީ ވަހީދު ~ ޓޫރިޒަމް މިނިސްޓަރު~\nމިނިސްޓަރު ވިދާޅުވީ، ސީއެސްއާރުގެ ދަށުން އާރަށުގައި ހުންނަ މިސްކިތުގެ އަޑީގައި މަސްޓޭންކެއް ވެސް ހަދާފައިވާ ކަމަށެވެ. ވިޔަފާރިވެރިން ލައްވާ ސީއެސްއާރުގެ ނަމުގައި އެތައް ކަމެއް ކޮށްފައި ހުރިކަން މިނިސްޓަރު ފާހަގަކުރެއްވިއެވެ.\nސީއެސްއާރަކީ އާއްމު ރައްޔިތުންނަށް ލިބެން ޖެހޭ އެއްޗަކަށްވާއިރު، ސީއެސްއާރު ހަދަން ޓޫރިޒަމް މިނިސްޓްރީ އަށް މިހާރު ގުޅަން ނުޖެހޭނެ ކަމަށެވެ. ސީއެސްއާރު ޕްރޮޖެކްޓް ހިންގަން ޖެހޭ ގޮތުގެ ގަވާއިދު ގެޒެޓް ކޮށްފައިވާއިރު، ރިސޯޓުތަކުން ސީއެސް އާރަށް ހަރަދު ކުރަން ޖެހޭ އަދަދު ވެސް ވަނީ ބަޔާން ކޮށްފައެވެ. އެއަށް ފައިސާ ޖަމާކުރަން ޖެހޭނީ މީރާއަށެވެ. އެއަށް ފަހު އެ ފައިސާ ޖަމާކުރަނީ ފިނޭންސް މިނިސްޓްރީގެ އެކައުންޓަކަށެވެ.\nސީއެސްއާރްގެ ޕްރޮޖެކްޓްގެ ވާހަކަ ކުރިޔަށް ގެންދަވަމުން ވިދާޅުވީ، ކުރިޔަށް އޮތްތާގައި ސީއެސްއާރު ޕްރޮޖެކްޓަށް ކުރާ ކަންތައްތައް ހާމަ ކުރާނެ ކަމަށެވެ. އެކަންތައް ބަލަނީ އެކަމަށް އެކުލަވައިލާފައިވާ ކޮމިޓީއަކުންނެވެ.\nސީއެސްއާރް ޕްރޮޖެކްޓްގެ ދަށުން އާރަށުގައި ތަނެއް ހަދާފައިވާއިރު، އާރަށުގައި އަގުބޮޑު ގަނޑުވަރެއް ފަދަ ތަނެއްގެ ފޮޓޯ ތަކެއް މިހާރުގެ ޔޫތް މިނިސްޓަރު އަހުމަދު މަހުލޫފް ޓްވިޓާގައި ލީކްކޮށްލައިފައިވެއެވެ. އެ ''ގަނޑުވަރު'' ބިނާކޮށްފައިވަނީ ޑިފެންސް މިނިސްޓްރީގެ ސީއެސްއާރު އިން ކަމަށް ކުރީގެ ޑިފެންސް މިނިސްޓަރު އާދަމް ޝަރީފް ވަނީ ވިދާޅުވެފައެވެ.


Story: Dhekilan Edheythy - EP16 - One Online\nމުޅި ވުޖޫދު ވެސް ހުއްޓުމަކަށް އައި ކަހަލައެވެ. އީވާއަށް ދެލޯ މަރާ ތަގުޅިކޮށްލެވުނެވެ. އެވަގުތު ލޮލުގެ ހިމަކޮޅުން ލާފައި ފައިބައިގެން ދިޔަ ކަރުނަތަކުން ކޯތާފަތުގައި ރޮނގު ދަމާލައިފިއެވެ. މުޅި މީހާ ފިނިވެ ހިތުގެ ތެޅުން އިންތިހާއަށް އަވަސްވެގެން ދިޔައެވެ. ހަރަކާތެއްކޮށްލަން ވެސް ހަނދާން ނެތުނީ ތަޤުދީރުގެ ނިޔާ ޤަބޫލުކުރެވުނު ފަދައަކުންނެވެ. ބިރުވެރިކަމުގެ ކިއްލާއެއްގައި ނަފުސު ޤައިދުވެ، މަރު ކުރިމަތިން ފެނިގެން ދިޔަ ހިނދު ފިނި ނޭވާއެއް ވެސް ދޫކޮށްލެވުނެވެ. އެއިހުސާސްތަކުގެ ތެރޭގައި ޤައިދުވެފައި ވަނިކޮށް މީހަކު އޭނަގެ އަތުގައި ހިފާ ބާރަށް ދައިމަގަތް ކަމުގެ އިހުސާސް ކުރެވުނެވެ. ދެވަނަ ސިކުންތުގައި ޖެހި ލައްކާއެކު އޭނަ ގޮސް ތަތްވީ ފިރިހެނެއްގެ މޭގައެވެ. އެވަގުތު ބާރު ސްޕީޑްގައި ދިޔަ ކާރުގެ އަޑުފަށްގަނޑު ވެސް ކަންފަތުގައި ގުގުމާލިއެވެ.\nއެޒުވާނާގެ މޭގައި އީވާގެ މޫނު ޖެހުނީ ނިކަން ބާރަށެވެ. ނޭފަތަށް ވެސް ތަދުވެގެން ދިޔައެވެ. ލޯހުޅުވާލަން ވެސް ނޭނގިފައި އެޒުވާނާގެ ޓީޝާޓު އަތުގެ ތެރެއަށް ބޮނޑިކޮށްލެވުނެވެ. ހިއްސުތައް ހޭލައިގެން ދިޔަ ވަގުތު އެޒުވާނާގެ މޭގައި އީވާއަށް މޫނު ފޮރުވާލެވުނެވެ. މީހާ ހުރީ ނާޒުކު ފަތްތަރެއްގެ މަތީގައެވެ. އެއްވެސް ކަމަކަށް ސަމާލުކަން ދެވޭ ގޮތެއް ނުވިއެވެ. ލޯކުރިމަތިން ނިއުޅިގެން ދިޔަ ހާދިސާގެ ގިލަންވެރިކަމާއި ބިރުވެރިކަމުން ހިތުގައި ވަރުގަދަ ބާނީތަކެއް އުފައްދާލައިފިއެވެ. މުޅި މީހާ ވަނީ ސިހުމެއްގެ ތެރޭގައެވެ.\nމާކިންއަށް ހުރެވުނީ ގަނޑުވެފައެވެ. އޭނައަށް އީވާ ފެނުނީ އިއްތިފާޤަކުންނެވެ. އެތާ ކައިރީ ހުރި ފިހާރައަކަށް ވަދެފައި ނިކުތް އިރު ފެނުނީ މަގަށް ސަމާލުކަން ދިނުމެއް ނެތި ކަފިހުރަސްމަތިން ހިނގަން އީވާ ދިމާކޮށްލި ތަނެވެ. ކުރިމަތިން އަންނަމުން ދިޔަ ކާރު ފެނި ބިރުވެރިކަމުގެ އަސަރުތަކާއެކު އީވާ ހުއްޓުންއެރި ތަން ފެނުމުން، މާކިންއަށް ދެފަޔަށް ބާރު ލާފައި ދުއްވައިގަނެވުނީ އިހްތިޔާރަކާ ނުލައެވެ. އޭނައަށް އީވާގެ އަތުގައި ހިފާ ދަމައިގަނެވުނީ ފޫޓެއްހާ ކައިރިއަށް ކާރަށް އާދެވުނު ފަހުންނެވެ. އޭނަގެ މުޅި ނަފުސު ވެސް ސިއްސުވާލާފައިވަނީ ބިރުވެރިކަމުންނެވެ. އެވަގުތު އީވާގެ މަދަދަށް އޭނައަށް ނާދެވުނު ނަމަ ވާނެ ގޮތެއް ވެސް ހިތަށް ގެންނަން ދައްޗަވެ. އެހިތުގައި އީވާއާ މެދު އޮތްނަ ރުޅިވެރިކަމުގެ ތޫފާން ހިނދިފައިވާ ކަހަލައެވެ. މޫނުމަތިން ފެންނަނީ ކަންބޮޑުވުމުގެ އަސަރެވެ. ނަފުރަތުގެ އަސަރެއް ނުވެއެވެ.\nއީވާގެ ކަރުނަތަކުން މާކިންގެ ޓީޝާޓް ތެމެމުން ދިޔައެވެ. އެހޫނު ކަރުނަތަކުން މެޔަށް ފިނިވެ ދިލަ ނަގަން ފެށިހެން މާކިންއަށް ހީވާން ފެށިއެވެ. ރޮވެމުން ދިޔަ އީވާ މަސަލަސްކުރާނެ ގޮތެއް އޭނައަކަށް ނޭނގުނެވެ. އީވާގެ ގިސްލުންތަކުގެ އަޑު ކަންފަތުގައި ޖެހުމުން ނަފުސަށް ލޮޅުން ގެނުވައިފިއެވެ. ދެއަތްތިލަ މުށްކަވާލެވުނީ މާޒީގެ ތެރޭން ނިއުޅެން ފެށި މަންޒަރުތަކެއްގެ ސަބަބުންނެވެ. ކަފުންކޮށް ވަޅުލަން މަސައްކަތްކުރަމުން ދިޔަ ސަފުހާތަށް ހީވަނީ ލޯކުރިމަތިން ތަމްސީލުވާން އުޅޭހެންވެ. އެހަނދާންތަކާއި ދުރުވާން އޭނަ ކުރަމުން ދިޔަ މަސައްކަތުގެ ނަތީޖާއަކަށް ވީ ދެލޯ ހަނިވެ ބުމަ ގޮށްޖެހިގެން ދިޔުމެވެ. އެހަނދާންތައް އަލާވާން އޭނަ ބޭނުމެއް ނުވިއެވެ. ނަފުރަތުގެ އަލިފާން ހިތުގައި ރޯވެ އަނދަން ފެށީ ދެނެވެ.\nތެޅިގަނެވުނު މާކިން އުޅުނީ އީވާ ދުރަށް ލާށެވެ. އޭރު އޭނަ ނަފުސުގެ މައްޗަށް އަތްގަދަ ކުރަމުން ދިޔައީ މުޅިން ތަފާތު ޖަޒުބާތެކެވެ. ކަންބޮޑުވުމުގެ އަސަރު ފިލައި ރުޅިވެރިކަން މޫނަށް ވެރިވެއްޖެއެވެ. އޭނަ ބޭނުންވީ އީވާއާއި ދުރަށް ދާށެވެ. އެގާތްކަމުން ކުއްލިޔަކަށް އާލާވާން ފެށި ހަނދާންތަކާ ދުރުވާން އޭނަ ބޭނުން ވިއެވެ. މާޒީގެ ހިތިކަން އިހުސާސްކުރަން ބޭނުން ނުވާތީއެވެ. މުޅި މީހާ ހީވަނީ ހާސްކަމެއްގެ ތެރެއަށް ގެނބެމުން ދާހެންނެވެ. މޭފިތި ނޭވާލާން އުނދަގޫވާހެންނެވެ.\nއީވާ ދުރަށް ލާން އުޅުނު ވަގުތު، އީވާ ހެޔަށް ގޮތްތަކެއްވެ އަރިއަޅާލަން އުޅުންނެވެ. ސިހުން ލިބުނު މާކިންއަށް ހުޝިޔާރުކަމާއެކު އީވާގެ މެދުހަށީގައި ހިފަހައްޓާލެވުނެވެ. ޚަބަރު ހުސްވަމުން ދިޔަ އީވާއަށް މާކިންގެ ސޫރަ ސިފަކުރެވެމުން ދިޔައެވެ. ކީއްވެގެންކަމެއް ނޭނގެއެވެ. ރައްކާތެރިކަން އީވާއަށް އިހުސާސްކުރެވުނުކަން ޔަޤީނެވެ. މީހާ އޮތް ނާޒުކު ހާލަތުގެ ސަބަބުންކަމެއް ނުވަތަ އޭނަގެ މަދަދުވެރިޔަކަށް މާކިން އައުމުންކަމެއް ނޭނގެއެވެ. ލޯމެރި ހިމޭންކަމުގެ ތެރެއަށް ފީނައި ގަތުމުގެ ކުރިން މާކިންގެ އަތުގައި ބާރަށް އީވާއަށް ހިފަހައްޓާލެވުނެވެ.\nޚަބަރު ހުސްވި އީވާ ބިންމަތީގައި ބާއްވަމުން އީވާގެ ހިތުގެ ވިންދާއި ނޭވާގެ ހިނގުން މާކިން ބެލިއެވެ. އީވާ ދޫކުރަމުން ދިޔަ ނޭވާތަކުގައި ބުރަހެލިކަން އެކުލެވިގެން ވިއެވެ. ހިތަށް ކުރެވެމުން ދިޔަ އުނދަގޫތަކާއެކުގައި ވެސް އެހާލަތުގައި އީވާ ވަނިކޮށް ދޫކޮށްފައި ދާން މާކިންއަށް އޭނަގެ ޒަމީރާއި އެއްބަސްވުމަކަށް ނާދެވުނެވެ. ޑޮކްޓަރެއްގެ ހައިސިއްޔަތުން ވެސް ފަސްދީފައި ދެވޭކަށް ނެތެވެ. ލިބުނު ކުއްލި ސިހުމުގެ ސަބަބުން އީވާ އެވަނީ ޝޮކެއްގެ ތެރޭގައެވެ. މަދަދަށް ބޭނުން ވެފައެވެ.\nޖީބުގައި އޮތް ފޯނުނަގައި އެމްބިއުލާންސަށް ގުޅަން އުޅުނު ވަގުތު، ވަރު ދޫވެގެން ގޮސް އޭނަގެ އަތުން އީވާގެ އަތްތިލަ ދޫވެގެން ދިޔަ މަންޒަރު މާކިންއަށް ފެނުނެވެ. އިރުކޮޅެއް ވަންދެން އެމަންޒަރު ބަލަން އޭނައަށް އިނދެވުނެވެ.\nވަށައިގެން މީހުންތައް އެއްވަމުން ދިޔައެވެ. ޚަބަރު އޮޅުން ފިލުވަން އެއްވެފައި ތިބި މީހުންގެ ސަބަބުން މާކިންއަށް އުނދަގޫވާން ފެށިއެވެ. މީހުންގެ ނަޒަރުތަކުން އުނދަގޫވާން ފެށިއެވެ. މާކިންއަކީ އެކަނިވެރިކަމަށް ލޯބިކުރާ ޒުވާނެކެވެ. މީހުންނާ މެދު އެހިތުގައި އޮތްނަނީ ނަފުރަތެވެ. އެހުރިހާ ކަމެއް ގުޅިފައިވަނީ މާޒީގެ ހަނދާންތަކާއެވެ. ދުރުވާން މަސައްކަތްކުރަމުންދާ އުދާސްތަކާއެވެ. އޭގެ ސަބަބުން މީހުންނާ ގާތް ގުޅުމެއް ބާއްވަން އޭނަ ބޭނުމެއް ނުވެއެވެ. ވާހަކަދައްކަން ބޭނުމެއް ނުވެއެވެ. އެސިފަތަކުން އެންމެންގެ ނަޒަރުގައި އޭނަ ސިފަކުރެވެނީ ބޮޑާ އަދި ކިބުރުވެރިއެއްގެ ގޮތުގައެވެ. ނަމަވެސް އެއްވެސް މީހަކާއި އެހިތުގެ ގިލަންވެރިކަމާއި އުދާސްތައް އިހުސާސެއް ނުކުރެވޭނެއެވެ. އެކަނިވެރިކަމަށް ލޯބިކުރަން ފެށި ސަބަބު ވިސްނައި ނުގަނެވޭނެއެވެ. އެއްވެސް މީހެއްގެ ހަމްދަރުދީއެއް ކުލުނެއް ވެސް އޭނަ ބޭނުމެއް ނުވެއެވެ. ދުނިޔެމަތިން ފޫހިވެފައިވާ ކަހަލައެވެ. ދިރުން ގެއްލިފައިވާ ކަހަލައެވެ.\nއެމްބިއުލާންސް އައުމުން، އީވާ އަރުވާފައި އޮތް ސްޓްރެޗާރގެ ފަހަތުން މާކިންއަށް ދެވުމުން އެކަމާ މެދު ޚުދު އޭނަ ވެސް ހައިރާން ވިއެވެ. ނޭނގޭ ދަމާބާރެއް އޭނަ ކުރިއަށް ގެންދާ ކަހަލައެވެ. އެކަމާމެދު ރަނގަޅަށް ވިސްނައިނުގަނެވެނީސް އެހީތެރިއެއްގެ ގޮތުގައި އޭނަ އިނީ އެމްބިއުލާންސަށް އަރައެވެ. ސްޓްރެޗާރގައި އޮތް އީވާއަށް ބަލަން މާކިންއަށް އިނދެވުނެވެ. އެދޮން މޫނު ހުނދުވެފައިވާތަން ފެނި ހިތަށް ގޮތެއް ވެގެން ދިޔައެވެ. އަނެއްކާ ވެސް ހަނދާނުގައި ކުރެހިގެން ދިޔައީ ޚަބަރު ހުސްވުމުގެ ކުރިން އޭނަގެ އަތުގައި އީވާ ހިފަހައްޓާލި މަންޒަރެވެ. އޭނަގެ މަދަދަށް އެހަރަކާތުން އެދުނު ފަދައެވެ.\nކުއްލިފަރުވާ ދިނުމަށްފަހު އެއްވެސް މައްސަލައެއް ފާހަގަ ނުކުރެވުމުން، ގުޅާފައި އޮތް އައިވީ ހުސްވުމާއެކު ގެއަށް ފޮނުވާލެވޭނެ ވާހަކަ ޑޮކްޓަރު ބުންޏެވެ. ލިބުނު ޝޮކުގެ ސަބަބުން ހޭނެތުނީ ކަމަށް ވެސް ޑޮކްޓަރު ބުންޏެވެ. އެއީ ކުރިން ވެސް އޭނައަށް ލަފާކޮށްލެވުނު ގޮތަށްވުމުން މާކިން ބޯޖަހާލިއެވެ. ކަންބޮޑުވެފައި ހުރި މިންވަރު މާކިންއަށް ރޭކާލީ، އޭނަގެ ކޮނޑުގައި ޑޮކްޓަރު ހިފާލަމުން ބުނެލި އެއްޗަކުންނެވެ.\n''ޑޯންޓް ވޮރީ!، ޝީ ވިލް ބީ ފައިން ވެރީ ސޫން!...'' ލުއި ހިނިތުންވުމަކާއެކު ޑޮކްޓަރު ބުންޏެވެ. އަދި އެތަނުން ދާން ހިނގައިގަތެވެ. ޑޮކްޓަރު ދިޔުމުން މާކިންގެ ނަޒަރު ހުއްޓުނީ އެނދުގައި އޮތް އީވާ އަށެވެ. އައިވީ ގުޅާފައި އޮތް އިރު ވަރުބަލިކަން އެމޫނުމަތިން ފެންނަމުން ދިޔައެވެ. ދެން ހަދާނެ ގޮތަކާ މެދު މާކިންއަށް ވިސްނާލެވުނެވެ.\n''ކޮންނަމެއްތަ އޭނައަށް ކިޔަނީ؟... ރައުހާތަ؟... އާނ އެކަލަ ނަމެއް ކިޔަނީ...'' އީވާއާއެކު ފެންނަ އަންހެންކުއްޖާއާ މެދު ވިސްނާލަމުން މާކިންއަށް ބުނެވުނެވެ. އީވާގެ އެކުވެރިޔާއަށް ގުޅަން އޭނަ ބޭނުން ވިއެވެ. ނަމަވެސް ފޯނުނަންބަރެއް އޭނަގެ އަތުގައި ނެތެވެ. ހަމައެއާއެކު ހޯދަންދާނެ ތަނެއް ވެސް ނޭނގުނެވެ. މިހާރު ކޮލެޖް ވެސް ނިމިދާނެއެވެ. ދިގުވެފައިވި ތުނބުޅީގައި މާކިންއަށް އަތްތިލަ ހިންގާލެވުނެވެ.\nއެހީތެރިޔާއަށް ހާއްސަވެފައިވާ ގޮނޑީގައި މާކިންއަށް އިށީނދެވުނެވެ. އީވާ އެކަނި ހޮސްޕިޓަލަށް ދޫކޮށްފައި ދާން ވެސް އޭނަ ވިސްނިއެވެ. އީވާއަކީ އޭނަގެ ޒިމްނާއެއް ކަމުގައި ނުވާތީއެވެ. އެދެމެދުގައި އެކުވެރިކަމެއް ނެތެވެ. އެއީ ދެ ދުޝްމަނުންނެވެ. އެމޭރުމުން ވިސްނާއިރު އީވާއަށް ކޮންމެކަމެއް ވިޔަސް އޭނައަށް ކޮންކަމެއް ހެއްޔެވެ؟ އެގޮތްބޮޑު އަންހެންކުއްޖާއަށް އޭނަ ސަމާލުކަން ދޭންވީ ވެސް ފަހެ ކީއްވެގެން ހެއްޔެވެ؟\nސިކުނޑީގައި ބުރުޖަހަން ފެށި ޚިޔާލުތަކާއެކު އީވާ އަމިއްލަ ހާލަތަށް ދޫކޮށްފައި ދާން ވެސް އޭނަގެ ހިތަށް އެރިއެވެ. ދޭންވާ ފަރުވާއެއް އެވަނީ ދެވިފައެވެ. އިތުރަށް މަޑުކުރުމުގެ ބޭނުމެއް އޭނައަށް ނުފެނުނެވެ. ނަމަވެސް ގޮނޑިން ބުޑު ހިއްލައެއް ނުލެވުނެވެ. އީވާގެ މައުސޫމު މޫނަށް އޭނަގެ ނަޒަރު ހުއްޓުމުން އޭނަގެ ޚިޔާލުތައް މަސްހުނިވެގެން ދިޔައެވެ. ފުންނޭވާއެއް ދޫކޮށްލެވުނީ ސިކުނޑީގެ ބުރަހެލިކަމާ ދުރުވުމަށެވެ.\nއެޕާރޓެމެންޓްގެ ދޮރު ހުޅުވާލުމާއެކު ރައުހާއަށް ލިބުނީ ހައިރާންކަމެވެ. މުޅި މާހައުލުގައި ވަނީ އަނދިރިކަމެވެ. އީވާ އަދި ވެސް ހަމައަކަށް ނޭޅެނީއޭ ހިތާ އޭނައަށް އަވަސްއަވަހަށް ހިނގައިގަނެވުނީ އީވާގެ ކޮޓަރިއާ ދިމާއަށެވެ. އޭގެ ކުރިން އެޕާރޓްމެންޓްގެ ބޮކިތައް ދިއްލައިލިއެވެ.\nކޮޓަރީގެ ދޮރުގައި ޓަކިދެމުން ރައުހާ ގޮވާލިއެވެ. ކޮލެޖްގައި ދިމާވި ކަންތަކަށް ފަހު އީވާ ހުންނާނީ ހިތްހަމަނުޖެހިފައިކަން އޭނައަށް އެނގެއެވެ. ނަސޭހަތްދީ ފޮނުވި މެސެޖަށް ވެސް ރައްދެއް ނުދިނެވެ. އޭނަ ގަސްދުކޮށްގެން ހުރީ އީވާއާއި ބައްދަލުކޮށް ވާހަކަދައްކާށެވެ. މަސްރަހު އިތުރަށް ގޯސްނުވަނީސް އީވާއަށް އެއްޗެއް ވިސްނައިދެވޭތޯ މަސައްކަތްކުރަން އެބަޖެހެއެވެ. އެހެންނޫންނަމަ މާކިންއަށް ލަނޑުދޭން ހަދައިގެން އީވާއަށް ބޮޑު ކަމަކާ ކުރިމަތިލާން ޖެހިދާނެއެވެ. މާކިންއަކީ ރުޅިގަދަ ޒުވާނެކެވެ. މާކިންގެ ފަރާތުން ހަސްކާއެއް ނުލިބެނީސް ސަލާމަތުގެ އައްސޭރިޔަކަށް އީވާ ގެންދަން އެބަޖެހެއެވެ.\n''އީވް!، ދޮރުހުޅުވަބަލަ...'' ތިންފަހަރު ޓަކިދިން އިރުގައި ވެސް އީވާގެ ޚަބަރެއް ނުވިއެވެ. ލިބުނު ހައިރާންކަމާއެކު ރައުހާއަށް ތަޅުގައި ހިފާ އަނބުރާލެވުނެވެ. ތަޅުނުލާ ހުރުމުން އިތުރު ހައިރާންކަމެއް ލިބުނެވެ. ދޮރޮހުޅުވާލި އިރު ކޮޓަރިއަށް ވެރިވެފައި އޮތީ އަނދިރިކަމެވެ. ދިރޭ ފުރާނައެއްގެ ހިލަން ވެސް ލިބުނެވެ. ސުވާލު އުފެދުމާއެކު ފާރުގައި އަތް ހިނގާލެވުނީ ބޮކީގެ ސްވިޗް ހޯދުމަށެވެ. ބޮކި ދިއްލާލުމުން އޭނައަށް ލިބުނީ ހާސްކަމެވެ. އީވާ ކޮޓަރީގައި ނެތުމުންނެވެ. ފާޚަނާ ހުޅުވައި އެތަން ވެސް ބަލައިލެވުނެވެ.\n''ގެއަށް ދާނަމޭ ބުނެފަ ކޮންތާކަށްތަ އެދިޔައީ؟...'' ރައުހާއަށް ހާސްކަމާއެކު ބުނެވުނެވެ. އޭނަގެ ހިތް ބިރުވެރިކަމާއެކު ތެޅިލައިފިއެވެ. އީވާ ދިޔައީ ކޮންތާކަށް ހެއްޔެވެ؟ މިހާ އިރު ވީއިރުގައި ވެސް ގެއަށް ނައިސް އުޅެނީ ކީއްވެގެން ހެއްޔެވެ؟ އިރުއޮއްސި ދުނިޔެ މައްޗަށް އަނދިރިކަން ވެސް ވެރިވެއްޖެއެވެ. ކެފޭގައި ވެދާނެއޭ ހިތާ ގުޅަން އުޅުނު ވަގުތު ޔުނިފޯމު ހެދުން ހަރުގަނޑުގައި އަޅުވާފައި އޮތް ތަން ފެނުންނެވެ. އޭގެ ސަބަބުން އިތުރު ހާސްކަމެއް ރައުހާއަށް ލިބުނެވެ.\n''ކޮންތާކަށްތަ އެދިޔައީ؟...'' ނުތަނަވަސްކަމާއެކު ރައުހާއަށް ހިތާއި ސުވާލުކުރެވުނެވެ. އަވަސްއަވަހަށް ފޯނު ނަގައި އީވާގެ ނަންބަރަށް ޑައިލްކޮށްލިއެވެ. އޭރު ފިނިދަލެއް ވެސް ނިތުން ހިއްލައިފިއެވެ.\nދެޚިޔާލެއްގެ މަތީ އިން މާކިން ސިއްސައިގެން ދިޔައީ އޭނަގެ ކޮނޑުގައި އަޅުވާފައި އޮތް އީވާގެ އަތްދަބަސް ތެރޭން އީވާގެ ފޯނު ރިންގްވާން ފެށުމުންނެވެ. މިހުރިހާ އިރު އޭނަގެ ކޮނޑުގައި އީވާގެ އަތްދަބަސް އޮތްކަން ވެސް އޭނައަށް ރޭކާލީ ދެނެވެ. އެކަމާ މެދު ނުވިސްނުނީ ތީ ވެސް މީހާއަށް ހައިރާންކަން ލިބުނެވެ. އަތްދަބަސް ހާވާލުމަށްފަހު އޭނަ ފޯނު ނެގިއެވެ. ގުޅަނީ ރައުހާއެވެ. މާކިންގެ މޫނުން ހަމަޖެހުމުގެ އަސަރު ފާޅުވިއެވެ.\nމާކިންގެ އަޑު އިވުމުން ރައުހާ ހުއްޓުން އެރިއެވެ. ސުވާލެއްކޮށްލުމުގެ ފުރުސަތު ނުލިބެނީސް މާކިން ވެގެން އުޅޭ ގޮތް އޮޅުން ފިލުވައި ދީފިއެވެ. އިރުކޮޅެއްގެ ތެރޭގައި ދާނަން ކަމަށް ބުނެ ރައުހާ ފޯނު ބޭއްވިއެވެ.\nހަމަޖެހުމުގެ ނޭވާއެއް މާކިންއަށް ދޫކޮށްލެވުނެވެ. ކޮނޑުގައި އޮތް އަތްދަބަސް ނަގައި އީވާ އޮތް އެނދުމަތީ އޭނަ ބޭއްވިއެވެ. އެވަގުތު ނިދީގައި އޮތް އީވާ ގެނައި ހަރަކާތާއެކު މާކިންގެ އަތުގައި ހިފާލިއެވެ. މާކިންއަށް ބަލައިލެވުނީ އީވާގެ މޫނަށެވެ. ފުން ނިންޖެއްގެ ތެރޭގައި ފީނަމުންދާ ކަހަލައެވެ. މައުސޫމްކަން އެމޫނުގައި ވިއެވެ.\nރައުހާއަށް ހޮސްޕިޓަލަށް އާދެވުނު އިރު މީހާ ހުރީ ދަހިތްލާ ފޯވެފައެވެ. މައިނޭވާތަކެއް ދޫކޮށްލަމުން މާކިން ދިން އިރުޝާދުގެ ދަށުން ވޯޑަކަށް އޭނަ ދިޔައެވެ. އެތާ ތިބި ބަލިމީހުންގެ ތެރޭން އީވާ ހޯދައިގަންނަން އޭނައަށް އުނދަގުލެއް ނުވިއެވެ. ހައިރާންކަން ލިބުނީ އަދިވެސް މާކިން އީވާގެ ގާތުގައި އިނުމުންނެވެ. ކުރިއަށް ހިނގައިގަތް ވަގުތު ނިދީގައި އޮތް އީވާ، މާކިންގެ އަތުގައި ހިފަހައްޓައިގެން އޮތް މަންޒަރު ވެސް ލޮލުގައި އަޅައިގަތެވެ. މާކިންގެ މޫނުމަތިން ކަންބޮޑުވުމުގެ އަސަރު ވެސް ފާހަގަ ކުރެވުނެވެ. އެއީ އެފަދަ އިހުސާސެއް މާކިންގެ މޫނުމަތިން ރައުހާއަށް ފެނުނު ފުރަތަމަ ފަހަރު ވެސް މެއެވެ.\nސުވާލު އުފެދިފައިވާ ހާލު ރައުހާ ގޮސް އެނދު ކައިރިއަށް ހުއްޓިއްޖެއެވެ.\nފިޔަވަޅުތަކެއްގެ އަޑު އިވުމުން މާކިން ފަސްއެނބުރިލިއެވެ. އޭނައަށް ރައުހާ ފެނުމުން ކުއްލިޔަކަށް ގޮނޑިން ތެދުވެވިއްޖެއެވެ. އެއަށްފަހު އަވަސްވެގަތީ އެތަނުން ދިޔުމަށެވެ. ކުރިއަށް އަޅާލެވުނު ފިޔަވަޅާއެކު ހުއްޓެވުނީ އޭނަގެ އަތުގައި އީވާ ހިފަހައްޓައައިގެން އޮތް އަތަށް ވާން ވެލުމުންނެވެ. މާކިންއަށް އިސްތިރިކޮށްލެވުނެވެ. އަދި އީވާގެ އަތުގެ ތެރޭން އޭނަގެ އަތްތިލަ މިނިވަންކުރަމުން ކުރިއަށް ހިނގައިގަތެވެ.\nއެނދުގައި އޮތް އީވާއަށް ދިން ފުން ނަޒަރަށް ފަހު ރައުހާ ހިނގައިގަތީ މާކިންގެ ފަހަތުންނެވެ. ވޯޑުން ބޭރަށް ނިކުމެވުމާއެކު މާކިންއަށް ގޮވާލިއެވެ. މާކިންއަށް އެއަޑު އިވުނު ކަމަކަށް ނުވިއެވެ. ރައުހާ ހުރީ އަޖައިބުވެފައެވެ. އެހާ އަވަހަށް މާކިންގެ ސިފަ ބަދަލުވާތީއެވެ. އެވަރު މީހަކު ދަސްވާނީ ކިހިނެއް ބާވައޭ ވެސް ރައުހާގެ ހިތަށް އެރިއެވެ.\n''މާކިން!، މަޑުކޮށްބަލަ...'' ބާރުބާރަށް ހިނގަމުން ދިޔަ މާކިންއަށް ހުއްޓެވުނީ އޭނަ ފަހަތުން ދުވެފައި އައި ރައުހާ އޭނަގެ ކުރިމައްޗަށް އެރުމުންނެވެ. ނޭވާތައް ހަމައަކަށް އަޅުވަން އުޅޭ ހާލު މާކިންގެ މޫނަށް ރައުހާ ބަލައިލިއެވެ. އެމޫނުން ފެންނަ އަސަރުތައް ދެނެގަތުމަށް ރައުހާ ނުކުޅެދުނެވެ. ހިމޭންކަމާއި ރުޅިވެރިކަމާއެކުވެ މޮޅިވެރިކަން ވެސް އެދެލޮލުން ފެނުނުހެން ރައުހާއަށް ހީވިއެވެ.\n''ޝުކުރިއްޔާ... އީވް ހާލުގައި ޖެހުނު ވަގުތު މަދަދުވެރިވެދިނީތީ ޝުކުރިއްޔާ، މާކިންއަށް ނާދެވުނު ނަމަ ހިތަށް ވެސް ނުގަނެވޭނެ ފަދަ ބިރުވެރިކަމަކާ ކުރިމަތިލާން ޖެހުނީސްކަން ޔަޤީން... ތިކޮށްދިން އިހުސާންތެރިކަމަށް އަބަދު ޝުކުރުވެރިވެވޭނެ... އަހަރެން ކުރިން ހީކުރީ މާކިންއަކީ ފޮނިމީހެއް ކަމަށް، ހިތުގެ މުރާދު ރަނގަޅު މީހެއް ނޫން ކަމަށް، އެކަމަކު މިއަދު އީވްއާ މެދު ކަންތައް ކުރި ގޮތުން އެއީ ކުށްހީތަކެއް ކަން ޔަޤީން ކުރެވިއްޖެ، ތިދެމެދުގައި އޮތް ރުޅިވެރިކަން ވެސް ހަނދާން ނައްތާލުމަށް ފަހު އީވްގެ ގާތުގައި ސާބިތުވެ ހުރީ މާކިން، ބޮޑު މުސީބާތަކުން ވެސް ސަލާމަތްކޮށްދިނީ މާކިން... މީހާއަށް ކުރެވޭ ކިތަންމެ ކުޑަ ކަމަކުން ވެސް އޭނަގެ ހިތުގެ ސާފުކަން ހާމަވެގެން ހިނގައިދާނެ... އަހަންނަށް އާދެވެންދެން އީވްގެ ގާތުގައި މަޑުކޮށްދިނީތީ މާކިންއާ މެދު ދެކެމުން އައި ހުރިހާ ނަޒަރިއްޔާތެއް ބަދަލުވެއްޖެ، މީހާގެ ބޭރުފުށުން ފެންނަ ސިފަތަކުން ގޮތް ނުނިންމޭނެކަން ވެސް އެނގިއްޖެ، އީވްއަށް މާކިންއާއި މެދު މިހުރިހާ ދުވަހު ކަންތައް ކުރެވުނު ގޮތާ މެދު އަހަރެން މަޢާފަށް އެދެން، އީވް އަކީ އެހާ ރުޅި ގަދަ މީހެއް ނޫން، ނޭނގޭ މިހާރަކަށް އައިސް އެހެންވަނީ ކީއްވެގެން ކަމެއް... ކޮންމެ ގޮތަކަށް ކަންތައް ވިޔަސް މާކިންގެ ހިތްހެޔޮކަން އަހަންނަށް ފެނިއްޖެ... މާކިންއަށް ޝުކުރުވެރިވާން އަހަރެން ހަދަންވީ ކިހިނެއްތަ؟...'' ރައުހާއަށް ބުނެވުނެވެ. މާކިންގެ ދެލޮލުން ރައުހާއަށް ފެނުނީ ބަޔާން ކުރަން ދަތި ޖަޒުބާތުތަކެކެވެ. ކަޅިޖަހާލުމެއް ނެތި ބަލަން ހުރެވުނެވެ. މާކިންގެ އެފަދަ ފަރާތެއް އޭނައަށް ފެނުނު އެއީ ފުރަތަމަ ފަހަރެވެ.\nމާކިން އިސްއޮބާލިއެވެ. އެދެލޮލުގައިވި އިހުސާސްތައް ސިއްރުކުރަން ބޭނުންވި ކަހަލައެވެ. ވާހަކަދެއްކުމެއް ނެތި އޭނަ ކުރިއަށް ހިނގައިގަތެވެ. އެމަންޒަރު ބަލަން ރައުހާއަށް ހުރެވުނެވެ. މާކިން ސިއްރުކުރަން ބޭނުން ވިޔަސް އެމޫނުމަތިން އޭނައަށް ވާހަކަތަކެއް ކިޔައިދީފިއެވެ. އެހިތުގެ ސާފުކަން ހާމަކޮށްދީފިއެވެ. އެކަނިވެރިކަމަށް ލޯބި ކުރާ އެޒުވާނާ ކެކުޅުންތަކެއް ބަރުދާސްތު ކުރަމުންދާކަން ވެސް އޭނައަށް ހާމަކޮށްދީފިއެވެ. އެހުރިހާ އިހުސާސްތަކެއް ސިއްރުކުރަން މާކިން ޚިޔާރުކުރަނީ ރުޅިވެރިކަމެވެ. އެކަނިވެރިކަމެވެ. އެހެނިހެން މީހުންގެ ނަޒަރުގައި މާކިން ކިބުރުވެރި ބޮޑާ މީހަކަށް ވަނީ އެސިފަ ތަކުގެ ސަބަބުންނެވެ. ނަމަވެސް ވަންހަނާ ކުރަން މަސައްކަތްކުރާ ޖަޒުބާތުތަކުން މާކިން ވަނީ ކެކުޅުންތަކެއްގެ ތެރޭގައެވެ. އެކަނިވެރިކަމުގެ ކިއްލާއެއްގައި ގައިދުވެފައެވެ. ފުރަތަމަ ފަހަރަށް މާކިންއާ މެދު ރައުހާއަށް ވިސްނާލެވުނެވެ. ހިތަށް މޮޅިވެރިކަން ލިބުނެވެ. މާކިންއަށް މަދަދުވެރި ވެވޭނެ ގޮތެއް ޚިޔާލަކަށް ނައެވެ.\n''ކުރިން ނުފެންނަ ސިފައެއް މާކިންގެ ފަރާތުން ފެނިއްޖެ، ކޮންމެ ވެސް ކަމަކާ ކުރިމަތިލާން ޖެހިފައިވާހެން ހީވަނީ؟، ކޮންކަމެއްތަ؟... އެދެލޮލުން ރިހުމެއް އަހަންނަށް ފެނުނު، އެކަމުގެ ސިއްރަކީ ކޮބައިތަ؟، އަބަދުވެސް ސިއްރުވެރި ކަމެއް މާކިންގެ ހުރޭ، އެއްވެސް މީހަކަށް އިހުސާސްތައް ހާމަކުރަން ބޭނުން ނުވާތީ އިސްކުރަނީ ރުޅިވެރިކަން، ހުރިހާ ކަމެއްގެ ހައްލެއްކަމުގައި މާކިންއަށް ރުޅި އިސްކުރެވެނީ ވެސް އެސަބަބާ ހުރެ...'' ރައުހާ ވިސްނާލިއެވެ. އަނބުރާ ވޯޑަށް ވަންނަން ހިނގައިގަތީ އެވިސްނުމުގައި ހުރެއެވެ.\nއެޕާރޓްމެންޓްގެ ދޮރު ހުޅުވާލާފައި މާކިން އެތެރެއަށް ވަން އިރު އޭނައާއެކު އެޕާރޓްމެންޓް ހިއްސާ ކުރާ ޑޭވިޑް ސޯފާގައި އޮތެވެ. ކުޅެމުން ދިޔަ ގޭމަށް އޭނަގެ ސަމާލުކަން ވަނީ ދެވިފައެވެ. ޓީވީ ކުރިމަތިން ހުރަސް ކަނޑާލާފައި ދިޔަ މާކިންއަށް ޑޭވިޑް ބަލައިލިއެވެ. އެތައް މަހެއް އެކުގައި އުޅެވުނުކަމުގައި ވިޔަސް މާކިންއާއި އޭނައާ ދެމެދު ވާހަކައެއް ބަދަލެއް ނުކުރެވެއެވެ. އެކުވެރިކަން ބަދަހިކުރަން ޑޭވިޑް އުޅުނުކަމުގައި ވިޔަސް މާކިންގެ ފަރާތުން ފެންނަނީ ފަރުވާކުޑަކަމެވެ. ރުންކުރުކަމެވެ. އެކަމާ ހުރެ އެހިތުގައި މާކިންއާ މެދު ފޫހިކަން އިތުރުވިއެވެ. މާކިން ބޭރުކޮށްލާފައި އެހެން މީހަކު ގެންނަން ވެސް ހިތަށް އެރިއެވެ. ނަމަވެސް އެކަމަށް ނަގާނެ ވަގުތާއި އަތުން ދޫވެދާނެ ފައިސާކޮޅާ މެދު ވިސްނާފައި އޭނަ އެޚިޔާލު ދޫކޮށްލަން ޖެހުނެވެ. މާކިން އެތަނަށް އައީ އެޕާރޓްމެންޓް ހިއްސާކުރަން މީހަކު ހޯދަން އެތައް އިއުލާނެއް ހަރުކުރެވުނު ފަހުންނެވެ. ހަމައެއާއެކު މާކިން ގޭގައި އުޅުނަސް ނެތް މީހަކު ފަދައެވެ. އޭގެ ސަބަބުން ލިބިފައި އޮތްނަ މިނިވަންކަމުގެ ސަބަބުން ޑޭވިޑް ހުންނަނީ ހިތްހަމަޖައްސާލައިގެންނެވެ.\nކޮޓަރިއަށް ވަދެވުމާއެކު ކޮނޑުގައި އޮތް ދަބަސް ގެންގޮސް އެތާ ހުރި ލިޔާމޭޒުމަތީގައި ބޭއްވިއެވެ. އެއީ ޖާގައިގެ ގޮތުން ކުޑަ ތަނެކެވެ. އެނދާއި، އަލަމާރައިއާއި، ލިޔާމޭޒު ބަހައްޓާފައި އޮތްނަނީ ކުޑަ ތަންކޮޅެކެވެ. ފަންކާގަނޑުން ވެސް ޖެހޭ ވަޔެއް ހަރާމުން ހަރާމެވެ. ކިރިޔާ ވެސް ފިނިވަނީ ކޮޓަރީގެ ކުޑަދޮރުތައް ހުޅުވާލުމުންނެވެ.\nޓީޝާޓުގެ ކަރުވަޅުގައި ހިފާ ދަމައިގަންނަމުން ހަށިގަނޑާ ޓީޝާޓު ވަކިކޮށްލިއެވެ. އެއާއެކު މަސްތައް ރީތި އެހަށިގަނޑު ހާމަވެގެން ދިޔަ އެވެ. ޓީޝާޓު ގެންގޮސް ދާވަށިގަނޑަށް ލުމަށްފަހު ޖިންސުގެ ގޮށްތައް ނައްޓަމުން މާކިން ގޮސް ވަނީ ފާޚަނާއަށެވެ. ފާޚަނާއަށް ވަނުމުގެ ކުރިން ފާރުގައި ހަރުކުރެވިފައިވި ތުވާލި ހަރުގަނޑުގައި އޮތް ތުވާލީގައި ހިފައި ދަމައިގަތެވެ.\nފެންމާގަނޑުން އޮހެމުން ދިޔަ ފިނި ފެނުން ހަށިގަނޑަށް ތާޒާކަން ގެނެސްދެމުން ދިޔައެވެ. ހަށިފުރާ ދޫކޮށްލެވުނު ނޭވާއާއެކު މާކިންއަށް މުށްކަވާލެވުނު އަތްތިލަ ގެންގޮސް ފާރުގައި ޖައްސާލެވުނެވެ. ދެ ލޯމަރާ ބާރުކޮށްލެވުނު ހިނދު ލޯ ކުރިމަތިން ސިފަވާން ފެށީ މިއަދުގެ ހާދިސާއެވެ. ބިރުން ގޮސް ރޫރޫއަޅަމުން ދިޔަ އީވާގެ ހަށިގަނޑެވެ. ޚަބަރު ހުސްވަމުން ދިޔަ ވަގުތު އެމޫނުމަތިން ފެނުނު ކުލަވަރުތަކެވެ. އޭނަގެ އަތުގައި ހިފާ ބާރުކޮށްލި މަންޒަރެވެ. އެކަރުނަތަކުން އޭނަގެ މެޔަށް ފިނިވެގެން ދިޔަ ހިނދު ކުރެވުނު އިހުސާސްތަކެވެ. ކުއްލިޔަކަށް މާކިންއަށް އޭނަގެ ދެލޯ ހުޅުވާލެވުނެވެ. އަދި އޭނަގެ ތަނަވަސް މޭގައި ފިރުމާލެވުނެވެ. މިއަދުގެ ހާދިސާއާއި ކުރިގުޅިގެން ގޮސް ދެން ފެންނަން ފެށީ މާޒީގެ އަނދިރިކަމެވެ. އޭނަގެ މެޔަށް ތޫނު ކަށިތަކެއް ހެރުނު ފަދަ އިހުސާސެއް ކުރެވުނެވެ. އެކަނިވެރިކަމަށް އޭނަ ލޯބިކުރަމުން ދިޔައީ އެއިހުސާސްތަކާ ދުރުވާން ބޭނުން ވާތީއެވެ. މީހުން އޭނައާ މެދު ފޫހިވާނެހެން އަމަލުތައް ބަހައްޓަން ފެށީ ވެސް އެސަބަބާ ހުރެއެވެ. ރުޅި އޭނަގެ އެކުވެރިޔަކަށް ވެގެން ދިޔައީ ވެސް މާޒީގެ ސަބަބުންނެވެ. ބޮލާއި ތުނބުޅި ދިގުކޮށް މީހާގެ ސިފަ ވަކިނުވާވަރު ވިއިރު ވެސް ސަމާލުކަން ނުދިނީ އަންހެންކުދިންގެ ކެހިވެރި ނަޒަރު އޭނައަށް ހުއްޓެން ބޭނުން ނުވާތީއެވެ. ސަމާލުކަން ލިބެން ހިތް ނޭދޭތީއެވެ. ހިތުގެ ގިލަންވެރިކަން ހަނދުމަކުރަން ބޭނުން ނުވާތީއެވެ. ކަފުންކުރަން މަސައްކަތްކުރާ އިހުސާސްތަކަށް ނޭވާލުމުގެ ފުރުސަތު ދޭން ބޭނުން ނުވާތީއެވެ. ނަމަވެސް މިއަދު އީވާއާއެކު ހޭދަކުރެވުނު ވަގުތުކޮޅުން އެހިތްދަތިކަން އަނެއްކާ ވެސް ވިންދު ޖަހާލައިފިއެވެ. ދަތްޕިލަ ޖައްސާ ބާރުކޮށްލެވުނު ވަގުތު، މާކިންގެ ލޮލުން ފޭބި އުދާސްކަމުގެ ކަރުނަ ފެނާ އެކުވެގެން ދިޔައެވެ.


Pfizer in ufehdhi vaccine kaamiyaabuvehje – Iru\nސަމާ·9ނޮވެމްބަރ 2020\nމުޅި ދުނިޔެ ހުއްޓުވާލި ކޮވިޑް-19އާ ދެކޮޅަށް އެމެރިކާގެ ފައިޒާ ކުންފުނިން ތައްޔާރުކުރި ވެކްސިން ވަރަށް ކާމިޔާބުކަމަށް، ތިން ވަނަ މަރުހަލާގެ އަޖުމަބެލުމުން ދައްކައިފި އެވެ.\nފައިޒާ އާއި އެމެރިކާގެ ބައޮއެންޓެކް ގުޅިގެން އީޖާދުކުރި ވެކްސިންގެ ޓެސްޓްތައް 43،500 މީހުން ބޭނުންކޮށްގެން ކުރިއަށް ގެންދާ އަޖުމަބެލުމުގެ ފުރަތަމަ ދިރާސާއިން ދައްކަނީ، ފައިޒާ އިން ބުނި ގޮތުގައި، ވެކްސިން ދޭ މީހުންގެ 90 ޕަސެންޓް މީހުންގެ ހަށިގަނޑުގައި ކޮރޯނާވައިރަސްގެ ދިއާފު އުފެދޭ ކަމަށެވެ.\nދެ ކުންފުނިން ސިފަކުރި ގޮތުގައި މިއީ “އިންސާނިއްޔަތާއި ސައިންސަށް ވަރަށް ބޮޑު ދުވަހެކެ”ވެ.\nފައިޒާއިން ނެރުނު ބަޔާނެއްގައި ބުނީ ހަ ގައުމެއްގައި ކުރިއަށް ގެންދިޔަ ވެކްސިނުން ރައްކާތެރިކަމާ މެދު ކަންބޮޑުވާން ޖެހޭ އެއްވެސް މައްސަލައެއް ދިމާނުވާ ކަމަށެވެ.\nމި ވެކްސިން ނޫނަސް ދުނިޔޭގެ ބޮޑެތި ބައެއް ކުންފުނިތަކުން އުފެއްދި ވެކްސިންތައް މިހާރު އުޅެނީ ތިން ވަނަ މަރުހަލާގެ ޓެސްޓްތަކުގަ އެވެ. އެކަމަކު މިއީ އޭގެ ފުރަތަމަ ނަތީޖާއެއް ލިބުނު ފުރަތަމަ ވެކްސިނެވެ.\nމިހާތަނަށް 50 މިލިއަނަށް ވުރެ ގިނަ މީހުންނަށް ކޮވިޑް-19 ޖެހި އޭގެ ތެރެއިން 1.2 މިލިއަން މީހުން ވަނީ މަރުވެފަ އެވެ. މިހާރު ވެސް ޔޫރަޕާއި އެމެރިކާ އަދި އިންޑިއާ ފަދަ ގައުމުތަކުގައި ދުވާލަކު އެތައް ހާސް ބަޔަކު ބައްޔަށް ޕޮޒިޓިވްވެ އެވެ.\nކޮރޯނާވައިރަސްއިން ސަލާމަތްވެވެން އޮތީ، ސައިންސްވެރިން ބުނާ ގޮތުގައި، ވެކްސިނެއް ނުވަތަ ބޭހެއް ލިބިގެންނެވެ.\nމި އަހަރު ނިމުމުގެ ކުރިން ދުނިޔޭގެ އެކި ކަންކޮޅުތަކަށް މި ވެކްސިންގެ 50 މިލިއަން ވެކްސިން ޑޯޒް ސަޕްލައިކުރެވޭނެ ކަމަށާއި، 2021 ނިމުމުގެ ކުރިން 1.3 ބިލިއަން ވެކްސިން ޑޯޒް ސަޕްލައިކުރެވޭނެ ކަމަށް ފައިޒާ ކުންފުނިން ވަނީ ބުނެފަ އެވެ.


ތަފާތު ވިޔަފާރިތަކާއެކު އައްޑޫގައި ޝޮޕިންގް މޯލެއް ހުޅުވަނީ - Voice of Meedhoo\nތަފާތު ވިޔަފާރިތަކާއެކު އައްޑޫގައި ޝޮޕިންގް މޯލެއް ...\nގިނަ މީހުން އަހަރެންގެ އިންސްޓެގްރާމް ބެލުމަކީ ...\nތަފާތު ވިޔަފާރިތަކާއެކު އައްޑޫގައި ޝޮޕިންގް މޯލެއް ހުޅުވަނީ\nތަފާތު ވިޔަފާރިތަކާއި އެހެނިހެން ހިދުމަތްތަކާ އެކު، އައްޑޫސިޓީގެ ފޭދޫގައި ޝޮޕިންގް މޯލެއް ހުޅުވުމުގެ މަސައްކަތް ކުރަމުން އެބަ ދެއެވެ.\nއައްޑޫއަށް އުފަން ދެބެއިން ކަމުގައިވާ އަހުމަދު ޒާހިދާއި އަބްދުﷲ ޔާސިރު ގުޅިގެން “އޮއިސިސް”ގެ ނަމުގައި ހުޅުވަން ހަމަޖެހިފައިވާ އެ ޝޮޕިންގް މޯލް މިހާރު ވަނީ އިމާރާތްކޮށް ނިންމާފައެވެ. އަދި ޝޮޕިންގް މޯލް ހުޅުވަން ހަމަޖެހިފައިވަނީ މި އަހަރުގެ މާޗު މަހުގައެވެ.\nއައްޑޫ ސިޓީ ފޭދުގައި ހުޅުވަންް ހަމަޖެހިފައިވާ ޝޮޕިން މޯލް — ފޮޓޯ/ އޮއެސިސް\nއޮއިސިސް މޯލްގެ މަސްއޫލުވެރި ދެބެއިންގެ ތެރެއިން އަހުމަދު ޒާހިދު “ސަން”އަށް ވިދާޅުވީ، އެ މޯލް މިހާރު އިމާރާތްކޮށް ނިމިފައިވާއިރު އެ އެތަނުގައި ފިހާރަތަކުގެ އިތުރުން ކޮފީޝޮޕަކާއި ބޭކަރީއަކާއި ރެސްޓޯރެންޓެއްގެ އިތުރުން އެގްޒިބިޝަން ހޯލެއްވެސް ހުންނާނެ ކަމަށެވެ.\nޖުމްލަ 20 ޔުނިޓް ހިމެނޭ އޮއިސިސް ޝޮޕިންގް މޯލުން ޔުނިޓުތައް ކުއްޔަން ދޫކުރަން މިހާރު ހުޅުވާލައިފަވާކަމަށް ޒާހިދު ވިދާޅުވިއެވެ. އެތަނުން ޔުނިޓު ކުއްޔަށް ނަގައިގެން ވިޔަފާރި ކުރަން ބޭނުންވާ ފަރާތްތަކުން އެ މޯލްގެ ފޭސްބުކް ޕޭޖް މެދުވެރިކޮށް މައުލޫމާތު ސާފު ކުރެވޭނެއެވެ.\nއައްޑޫ ސިޓީ ފޭދުގައި ހުޅުވަންް ހަމަޖެހިފައިވާ ޝޮޕިން މޯލް — ފޮޓޯ/ އޮއިސިސް\nޒާހިދު ވިދާޅުވީ، ޝޮޕިންގް މޯލެއް އަޅަން ނިންމި ސަބަބަކީ، އައްޑޫގައި ވިޔަފާރިކުރާ ގޮތް ތަފާތު ކުރުމެވެ.\n“މިހާރުވެސް އައްޑުގައި ބޮޑެތި ތަންތަނުގައި އެއްފިހާރަ ހަދައިގެން ވަރަށް ގިނައިން ވިޔަފާރި ކުރޭ. އެހެން ވީމަ އަހަރެމެން ބޭނުންވީ އޭތި ތަފާތު ކޮށްލަން. އެގޮތުން އެއްތަނަކުން އެކި ތަފާތު ހިދުމަތް ދޭ ގޮތައް އެހެން މީހުންނަށް ތަންތަން ކުއްޔަށް ދީގެން ޝޮޕިން މޯލެއް އަޅަން ނިންމީ،” ޒާހިދު ވިދާޅުވިއެވެ.\nއޮއިސިސް ޝޮޕިންގް މޯލް ހުންނަނީ އައްޑޫ ސިޓީގެ ފޭދޫގެ ބޮޑުމަގުގައި ކަމުން، ގަން އިންޓަނޭޝަނަލް އެއާޕޯޓުން އެތަނަށް ފަސޭހައިން ދަތުރުކުރެވޭނެ ކަމަށްވެސް ޒާހިދު ވިދާޅުވިއެވެ. އަދި އެހިސާބަކީ ގެސްޓްހައުސްތަކެއްވެސް ހުންނަ ހިސާބެއްކަމަށްވެސް އޭނާ ވިދާޅުވިއެވެ.\nގެލެކްސީ އެސް9 އަންނަ މަހު\nސެމްސަންގްގެ އާ ފޯނު ސެމްސަންގް ގެލެކްސީ އެސް9 އަންނަ މަހު ނެރޭނެކަމަށް އެ ކުންފުނިން ބުނެފިއެވެ. އެމެރިކާގެ ލަސް ...